School Bandhu Dhuvasvaru Badhalu Kurumaa Beheygothun Mashvaraa Kohfi - Vaguthu\nސްކޫލު ބަންދު ދުވަސްވަރު ބަދަލު ކުރުމާ ބެހޭގޮތުން މަޝްވަރާ ކޮށްފި\nރާއްޖޭގެ ސްކޫލުތަކުގެ އަހަރީ ޗުއްޓީ ދުވަސްވަރާ ގުޅިގެން، ފަތުރުވެރިކަމުގެ ސިނާއަތުގައި މަސައްކަތް ކުރާ މުވައްޒަފުން އުފުލަމުންދާ ޝަކުވާތަކާ ގުޅޭގޮތުން، މިނިސްޓަރ އޮފް ޓޫރިޒަމް، އަލީ ވަހީދު، މިނިސްޓަރ އޮފް އެޑިއުކޭޝަން ޑރ. އާއިޝަތު އަލީއާ ބައްދަލު ކުރައްވައިފިއެވެ.\nމިއަދު އެޑިއުކޭޝަން މިނިސްޓްރީގައި ބޭއްވި މި ބައްދަލު ކުރެއްވުމުގައި ދެ މިނިސްޓަރުންގެ އިތުރުން، މިނިސްޓްރީތަކުގެ އެހެން އިސް ބޭފުޅުންވެސް ބައިވެރިވެވަޑައިގެންނެވިއެވެ.\nމީގެއިތުރުންވެސް، ޓޫރިޒަމް މިނިސްޓްރީ އިން ވިދާޅުވި ގޮތުގައި، ރާއްޖޭގެ ސްކޫލުތަކުގައި ކިޔަވައިދިނުމަށް ބޭނުންކުރާ މަންހަޖު (ސިލަބަސް) ގައި ޓްރެވެލް އެންޑް ޓޫރިޒަމް އިތުރަށް ހިމެނޭނެ ގޮތްތަކާ ބެހޭގޮތުންވެސް ދެ މިނިސްޓަރުން ވަނީ މަޝްވަރާ ކުރައްވާފައެވެ.\nސްކޫލުތަކުގެ ބޮޑު ބަންދު ދުވަސްވަރުކަމުގައިވާ ނޮވެމްބަރު މެދުތެރެއިން ފެށިގެން ޖަނަވަރީ މަހުގެ ކުރީކޮޅާ ހަމައަކީ ރާއްޖޭގެ ރިސޯޓުތަކުގެ ސީޒަން ދުވަސްވަރެވެ. އެދުވަސްވަރަކީ އެހެން ސަރަޙައްދުތަކަށް ފިނި މޫސުންކަމަށްވުމާއި، ކްރިސްމަސް އާއި އައު އަހަރުކަމުން ކޮންމެ އަހަރަކުވެސް އެތައް ފަތުރުވެރިން ރާއްޖެއަށް އާދެއެވެ.\nއެހެންކަމުން، ރިސޯޓުތަކާއި އޭވިއޭޝަން ދާއިރާގައި މަސައްކަތް ކުރާ ފަރާތްތަކަށް އެދުވަސްވަރު ޗުއްޓީ ހޯދުމަކީ ދަތި ކަމެކެވެ.\nޖެނުއަރީ 8, 2019 16:05\nނަން ބަދަލު ކުރުމާއި ދުވަސް ބަދަލު ކުރުމުގެ ސަރުކާރު.\nޖެނުއަރީ 8, 2019 16:14\nސަމާސާ ނުކޮށް ކޮމިޓީ އެއް އުފައްދާ.\nޖެނުއަރީ 8, 2019 16:15\nއޭގެ މާނަ އަކީ ސްކޫލްތަކުގެ ބޮޑު ޗުއްޓީ ޓޫރިޒަމް ދާއިރާގެ ފެސްޓިވް ސީޒަނާ ދިމާނުވާ ގޮތަށް ހަމަޖެއްސުންބާ؟؟؟\nޖެނުއަރީ 8, 2019 16:28\nސްކޫލް ކުދިންނާ ގުޅޭ ކަންކަމުގައި ޓީޗަރުންނާ ދަރިވަރުން އަދި ބެލެނިވެރިން ބާކީކޮށް އެހެން ބަޔަކާ މަޝްވަރާ ކުރަންޏާ ތީ ވަރަށް ޖޯކް ކަމެއް. މިހާރު ތިވާގޮތުން މަސްވެރިކަމާ ގުޅޭ ކަންކަމުގައި މަޝްވަރާ ކުރަންވާނީ ދަނޑުވެރިންނާ. އެހެންނޫނަސް ޖޫން ޖުލައި އަށް ސްކޫލް ޗުއްޓީ ހެދުމަކީ ސްކޫލް ކުދިންނަށް ދެވޭ އަނިޔާއެއް. ވެގެން އުޅޭގޮތަކީ ގެސްޓް ހައުސް ވިޔަފާރިވެރިންނާއި ރިސޯޓްތަކުގެ އޮފް ސީޒަން ދުއްވާލެވޭނެ ގޮތެއް ހޯދުން. ކޮންމެ ދުވަސްވަރަކަށް ޗުއްޓީ ހެދިޔަސް އެއްވެސް ތަނެއްގައި އެންމެންނަކަށް ނޫނީ ގިނަ އަދަދެއްގެ ބަޔަކަށް އެއްވެސް ތާކުން ޗުއްޓީއެއް ނުދެވޭނެ. މިހާރު ތިޔައުޅެނީ މާލޭ ބޭފުޅުން ބްރިޖްގައި ދަތުރުކޮށްލާފަ ގޮސް ހުޅުލޭން ފުރައިގެން ފަސޭހަކަމާއެކު ބޭރަށް ފުރައިގެން ދެވޭނެތީ، އަދި ޖޫން ޖުލައިއަކީ ޔޫރަޕް ކަރަތަކުގެ އެންމެ ރީތި ދުވަސްވަރު ވީމަ އެދުވަސްވަރަށް ދިމާކުރަނީ. އަހަރެމެން ރާއްޖެތެރޭ މީހުން ހުޅަނގު ދުއްޕާނުގައި ދަތުރު ނުކުރެވި، ދަރިންކޮޅު ގޮވައިގެން ގޭ ސިޓިންގ ރޫމުގައި ޗުއްޓީ ހަދަންވީ. ބަލަގަ ގަމާރުތަކާ. ޔަގީންވާ ކަމަކީ ތިޔަ ޖޫން ޖުލައިއަކަށް ޗުއްޓީ ހަދާފަ، ހަމަ ފުރަތަމަ އަހަރު ހަޅޭއްލަވަން ފަށާނެކަން. މާލެ ދަތުރުކުރާ ކަނޑު އުޅަނދުފަހަރާއި އެއަރޕޯރޓްތަކަށް ކަނޑުމަގުން ކުރާ ދަތުރުތައް ނުކުރެވި، ނޫނީ ކަނޑުމަތީގެ ނުރައްކާތެރި ހާދިސާތައް ހިނގުން ބޮޑުތަނުން ގިނަވެ އެތައް ތަކުލީފެއް ތިކަމުން މީހުންނަށް ޖެހޭނެކަން. އަނގައެއް އޮތިއްޔާ ނިކަން މޮޅުކޮށްކޮށްފަ ވާހަކަ ދެއްކިދާނެ، އަމުދުން އަމިއްލަ އެދުމެއް އިންތިހާއަށް އޮތިއްޔާ ވަރަށް ވަރުދައްކާނެ.\nތީ ހަމަ މަގޭ ވެސް ބަސް.?\nޖެނުއަރީ 8, 2019 19:18\nބަލަ! ޑިސެމްބަރ ޗުއްޓީގަވެސް އިރުވާގެ3ހަޅަޖަހާ ނިމޭއިރު އޮންންނީ ޗުއްޓީހުސްވެފައެވެ ރާއްޖެތެރޭ މީހުން އިރުވައިގެ ހަޅައިގެ ދުއްޕާނުގައި ދަތުރު ނުކުރެވި، ދަރިންކޮޅު ގޮވައިގެން ތިބުނާ ގޭ ސިޓިންގ ރޫމުގައި ޗުއްޓީ ހަދާށޭ ހަމަޖެހެނީ ކޮންތަކު އެޖުނީ !\nޖެނުއަރީ 8, 2019 21:41\nތިޔަ ބުނަން އުޅެނީ ރިސޯޓުތަކުގައި އުޅެނީ ބެލެނެވެރިންނެއް ނޫނޭތަ؟\nޖެނުއަރީ 8, 2019 18:05\nހުރިހާ ނަރުހުންނާ ސިއްޚީދާއިރާގެ ޝިފްޓް ޑިއުޓީ ހަދާ މުވައްޒަފުންނަށްވެސް ކޮންމެ ބޮޑު ޗުއްޓީއެއްގަ ދަރިންނާއެކު ޗުއްޓީ ލިބޭނެ ގޮތެއްހޯދަ ދީބަލަ. ޢީދެއް ރޯދައެއްގަ އޮފްނުލިބޭތާގަ ކޮންމެ ސްކޫލްޗުއްޓީއަކާ ދިމާކޮށް ރޯގާ ފެތުރޭތީ ދަރިން ޗުއްޓީގަ ގޭގަ ބައިތިއްބާފަ އުޅެންޖެހެނީ ޑަބަލްޑިއުޓީގަ. ހެލްތު މިނިސްޓަރ މިކަމަށްހައްލެއް ހޯދަދީބަލަ\nޖެނުއަރީ 8, 2019 23:22\nކެނޑިގެން ގޭގަ ހުރީމަ އޯކޭ ވާނެ\nރޯދަމަސް އެއްކޮށް ބަންދު ކޮށްލަދީބަލަ....އުމްރާ އަށް ދިޔުމާ ރޯދަ ހިފާލަން ރަށަށް ދިޔުން ވަރަށް މުހިއްމު...ރޯދަމަހު ކިޔަވައިދެނީވެސް ކުޑަވަގުތު ކޮޅަކަށްވެފައި ކިޔެވައިދިނުމުގެ މާބޮޑު ތަރުހީބެއްވެސް ލިބޭކަމަށް ނުވާތީ ރޯދައިގެ ފުރިހަމަ އިހްސާސް ލިބިގަތުމުގެ ގެ ބޭނުމުގައި ރޯދަމަސް އެއްކޮށް ބަންދުކޮށްދެއްވުން އެދެން.\nޖެނުއަރީ 8, 2019 18:50\nދުނިޔޭގެ އެކިކަންކޮޅުތަކަށް ފިނިމޫސުމާއި ދިމާކޮށް ސްކޫލްތައް ބަންދުކުރަނީ އެމީހުން އުފާކޮށްލަން އެހެންތަންތަނަށްދިޔުމަށްކަމަށްވާނަމަ، މި ރާއްޖޭގެމޫސުމް އެއްމެ ގޯސްވާ ވިއްސާރަ މޫސުމަށް ސްކޫލު ޗުއްޓީ ބަދަލުކުރުމުންް ދިވެހިންނަށް ލިބޭނީ ބޮޑުހިތާމައެކެވެ.\nޖެނުއަރީ 8, 2019 19:22\nއަލީވަހީދު! ކަލޭމޮޔަވީތަ ކުރާނެ ކަމެއްނޭގުނީމަ މީހުން ކުރާކަމަކީ އިސްތިއުފާ ދިނުން.\nޖެނުއަރީ 8, 2019 19:31\nމަސްވަރާ ކުރިޔަސް ނުކުރިޔަސް ހެޔޮ، ބޭނުނުމީ ޗުއްޓީ ދުވަސްވަރު ބަދަލުކުރަން.. ނުވަންޔާ އަންގާލާ އެއިރުން އަހަރަމެން ޗުއްޓީ ނަގާދުވަސް ބަދަލުކޮއްފާނަން..\nޖެނުއަރީ 8, 2019 20:20\nޙަޤީޤަތަކީ މިކަން ނިންމަންޖެހެނީ ވިޔަފާރިވެރިޔާ އަށް ރަނގަޅު ގޮތަކަށް ނޫން.އަސްލު ރޯދަ މަހުގެ ސަވާބާއި ދަރުމަ ކުޑަކުދިންނަށް ދަސްކޮށް ދެވޭނީ މައިންބަފައިން ގޭގަ ތިބެ އަދި އެކުދިން ގޮވައިގެން އަޅު ކަމަށް ދިއުމުން.ޓީޗަރު މީހާ އަށްނުލިބޭ ފުރިހަމައަށް ރޯދައިގެ ސަވާބު ހޯދަން ވަގުތު.އަނެއްކޮޅުން ކުދިން ސްކޫލަށް ނެރުމުން ވާގޮތަކީ ގިނަވަނީ އެބްސެންޓީސް.މިހެން ބަދަލު ކޮށްލުމުން އަމިއްލަ އެދުމެއްނެތް ކުދީން ބެލެނިވެރިން ޓީޗަރުން މިކަމާ ހެޔޮހިތުން އުފާވެ ރުހޭނެ\nޖެނުއަރީ 8, 2019 22:24\nމިސަރުކާރުގެ5އަހަރު ނިމޭއިރު އަންހެނުން ފިރިހެނުންގެ ޖަމާޢަތުގެ އިމާމުންގެ ގޮތުގައި ނަމާދުކޮށް ޚުތުބާދިނުމަށް މެމްބަރަށް ނުއަރާނެބާ؟\nޖެނުއަރީ 9, 2019 11:58


ނަސްރުގެ ދުވަހުގެ ތަހުނިޔާ ވިދާޅުވެ ހައިލަމް ފޮނުއްވި ޕޯސްޓުގެ މައްސަލަ ބަލަނީ | | Sangu News\nނަސްރުގެ ދުވަހުގެ ތަހުނިޔާ ވިދާޅުވެ ހައިލަމް ފޮނުއްވި ޕޯސްޓުގެ މައްސަލަ ބަލަނީ\n4 ނޮވެމްބަރ 2019 - 07:39\nރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދުގެ ކަރުގައި ޗޭނު ޖަހައި ދަމާފައި ގެންދާތައް ފެންނަ ކުރެހުމަކުން، ކްރިމިނަލް ކޯޓުގެ އިސް ގާޒީ އަހްމަދު ހައިލަމް ނަސްރުގެ ދުވަހުގެ ތަހުނިޔާ ވިދާޅުވި ކަމަށް ތުހުމަތު ކުރެވޭ މައްސަލަ ޖުޑިޝަލް ސާވިސް ކޮމިޝަން (ޖޭއެސްސީ) އިން ބަލަން ނިންމައިފިއެވެ.\nއިސް ގާޒީ ހައިލަމް ކްރިމިނަލް ކޯޓުގެ ވައިބަރ ގުރޫޕަލަށް ފޮނުވި ޕޯސްޓަރ އާންމުވެފައިވާއިރު އެކަމާއި ގުޅިގެން ހޯމަ ދުވަހު ބޭއްވި ޖޭއެސްސީގެ ކުއްލި ބައްދަލުވުމުގައި ނިންމާފައި ވަނީ ހައިލަމްގެ އެ ޢަމަލު ސުލޫކީ މައްސަލައެއްގެ ގޮތުގައި ތަހުގީގު ކުރުމަށެވެ. އަދި މައްސަލަ ތަހުގީގު ކުރުމަށް ޖޭއެސްސީގެ ތަހުގީގު ކޮމެޓީއަށް ވަނީ ފޮނުވާފައެވެ.\nހައިލަމްގެ ޕޯސްޓާއި ގުޅިގެން ބޭއްވި ޖޭއެސްސީގެ ކުއްލި ބައްދަލުވުމުގެ ރިޔާސަތު ބަލަހައްޓާފައި ވަނީ ޖޭއެސްސީގެ ރައީސް އަދި ސުޕްރީމް ކޯޓުގެ ފަނޑިޔާރު އަބްދުﷲ އަރީފްއެވެ.\nހައިލަމްގެ ތަހުނިޔާގެ މި މެސެޖު ލީކުވެފައިވާއިރު މާދަމާއަކީ މަނީ ލޯންޑަރިންގެ މައްސަލާގައި ކުރީގެ ރައީސް އަބްދުﷲ ޔާމީން އަބްދުލްގައްޔޫމުގެ މައްޗަށް ހުކުމް އިއްވުން އޮންނަ ދުވަހެވެ. އެ މައްސަލަ ބައްލަވަނީ ގާޒީ ހައިލަމްއެވެ.


Musaaraige onigandaamedhu hihhama nujehigen 400 naruhunge petition...\nރާއްޖެ - ނަރުހުންގެ މުސާރަ\nމުސާރައިގެ އޮނިގަނޑާމެދު ހިތްހަމަ ނުޖެހިގެން 400 ނަރުހުންގެ ޕެޓިޝަނެއް ހުށަހަޅައިފި\nބޭސިކް މުސާރަ ބޮޑުކުރީ އެލަވަންސްތައް ކަނޑާލުމަށް ފަހު\n15 ޕަސެންޓް ބޮޑުކުރި ކަމަށް ބުނި އިރު ގެއަށް ގެންދާ މުސާރައަށް މާބޮޑު ބަދަލެއް ނާންނަ ކަމަށް ނަރުހުން ބުނޭ\nކ. މާލެ 10 ސެޕްޓެންބަރ 2018 | ހޯމަ 05:47 11,217\nނަރުހުންގެ ދުވަހުގެ މުނާސަބަތުގައި ބޭއްވި ޖަލްސާއެއްގެ ތެރެއިން - ހެލްތު މިނިސްޓްރީ\nނަރުހުންގެ މުސާރައަށް ގެނައި ބަދަލާ ގުޅިގެން ހިތްހަމަނުޖެހިގެން 400 އަށްވުރެ ގިނަ ނަރުހުން ހެލްތް މިނިސްޓަރ އަބްދުﷲ ނާޒިމް އިބްރާހިމް އަށް ޕެޓިޝަނެއް ހުށަހަޅައިފިއެވެ.\nރާއްޖެއެމްވީ އަށް އެނގިފައިވާ ގޮތުގައި އެ ޕެޓިޝަނުގައި ނަރުހުން ވަނީ މުސާރައިގެ އޮނިގަނޑަށް ގެނެއި ބަދަލުތަކުގައި ހުރި ކަންބޮޑުވުންތައް ހިއްސާކޮށްފައެވެ.\nޕެޓިޝަންގައި ފާހަގަކޮށްފައިވާ ކަންތައްތަކަކީ:\nނަރުހުންގެ މަސައްކަތު ގަޑި އެހެނިހެން ސިވިލް ސާރވިސް މުވައްޒަފުންނަށްވުރެ އިތުރުވުން\nނަރުހުންނަކީ ސިއްޙީ ދާއިރާގައި އެންމެ ބޮޑަށް ރިސްކް ހިމެނޭ މަސައްކަތް ކުރާ ބަޔަކަށް ވެފައި، ވަކިން ރިސްކް އެލެވެންސެއް ނެތުން.\nދަންފަޅި އުސޫލުން މަސައްކަތް ކުރި ނަމަވެސް ދަންފަޅި އުސޫލުން މަސައްކަތް ކުރާ އެހެން މުވައްޒަފުންނާއި ޚިލާފަށް، ޝިފްޓް އެލެވެންސް ނުލިބުން\nސަރވިސް އެލެވެންސް އެކި މަރުކަޒު (ސިއްޙީ ޚިދުމަތްދޭ) ތަކުގައި ތަފާތު ކުރެވިފައިވުން\nތަޢުލީމާއި ތަޖުރިބާ ވަޒަން ކުރުމުގައި ތަފާތުތަކެއް ހުރުން (އޮނިގަނޑުގައިވާ އުސޫލުން މަގާމުމުތައް ބަދަލު ކުރެވުނު ނަމަވެސް އެއްލެވެލްއެއްގެ ސެޓްފިކެޓް އަދި ތަޖުރިބާ ހުރި މުވައްޒަފުންގެ މަޤާމު ތަފާތުވުން)\nރެޖިސްޓަރޑް ނަރުހުން އަދި މިއަށްވުރެ މަތީ މަޤާމުތަކަށް ކިޔެވުމަށް ވަކި އެޖެސްޓްމެންޓް އެލެވެންސެއް ހިމެނިފައި ނުވުން\nމަޤާމުތަށް ބަދަލުކުރުމުގައި ކުރީގައި މަސައްކަތް ކޮށްފައިވާ މުއްދަތަށް ރިޢާޔަތް ކޮށްފައިނުވުން (ޕްރޮމޯޝަން ނުދީ ހިފެހެއްޓިފައި ތިބުމުގެ ސަބަބުން ކުރިއަށް ނުދެވި ތިބި ނަރުހުނަށް މިކަމުގެ ސަބަބުން ނިހާޔަތަށް ގެއްލުން ލިބެއެވެ.)\nޓެކްނިކަލް ކޯ އެލެވެންސް އުނިކުރެވިފައިވުން.\nއޮނިގަނޑުގައި އެންރޯލްޑް ނަރުހުނަށް ލިބޭ އެޑްޖެސްޓްމަންޓް އެލެވެންސްގެ ވާހަކަ ހިމަނިފައިނުވުން\nސަލާމްގައި ހުންނަ ދުވަހަށް ސަރވިސް އެލެވެންސް އުނިކުރުން\nނަރުހުންގެ ތެރޭގައި ގިނައީ އަންހެން ކަމަށްވެފައި ރޯދަ މަހުވެސް ސިވިލް ސަރވިސް އެހެން މުވައްޒަފުނަށްވުރެ ގިނަ ވަގުތު މަސަތްކުރަން ޖެހުނު ކަމުގައި ވިޔަސް އިތުރުގަޑީގެ ލާރި ލިބެން ނެތުން\nއެންރޯލްޑް ނަރުހުންގެ ތެރޭގައި ތިބި މިޑްވައިފުންނަކީ ވަރަށް ގިނަ ހިދުމަތްތަކެއް މިހާރުވެސް މި ދާއިރާއަށް ކޮށްދެމުންދާ ބައެއްކަމުގައި ވީނަމަވެސް ސްޕެޝަލިޓީ ގުރޫޕްގައި ހިމަނާފައިނުވުން.\nއެތައް ޒަމާންތަކެއް ވަންދެން ރައީސް އޮފީހުގައި ހިފަހައްޓާފައި އޮތް އޮނިގަނޑަށް އަމަލުކުރަން ފަށާފައިވާއިރު ކޮންމެ ނަރުހެއްގެ އަސާސީ މުސާރައިން 15 ޕަސެންޓް އިތުރު ކުރެވިފައިވާ ކަމަށް ސަރުކާރުން ދަނީ ބުނަމުންނެވެ. އަސާސީ މުސާރަ އެ ވަރަށް ބޮޑުކޮށްފައިވީ ނަމަވެސް ލިބެމުން ދިޔަ ގިނަ އެލަވަންސްތަކާއި މަސައްކަތްކުރަންޖެހޭ ވަގުތު އިތުރުކުރުމުން އޯޓީގެ ގޮތުގައި ލިބޭ ފައިސާ މަދުވެ، ގެއަށް ގެންދަން ލިބޭ އާމްދަނީ ބައެއް ނަރުހުންނަށް ކުރިއަށް ވުރެ ވެސް މަދުކަން ފާހަގަކޮށްލެވެއެވެ.\nރާއްޖެއެމްވީއާ ވާހަކަދެއްކި ބައެއް ނަރުހުން ބުނީ މަސައްކަތް ކުރަންޖެހޭ ވަގުތު އަށް ގަޑިއިރަށް އިތުރުކުރުމުން ކުރިން ލިބޭ އިތުރު ގަޑީގެ ފައިސާ ވަރަށް ބޮޑަށް ކުޑަވެގެންދާނެ ކަމަށާއި އެހެންކަމުން 15 ޕަސެންޓްގެ އިތުރުވުން، ގެއަށްގެންދާ މުސާރަ ނުފެންނަ ކަމަށެވެ.\nނަރުހުންގެ މުސާރައިގެ އާ އޮނިގަނޑުގެ ތެރެއިން ތައުލީމާއި މަސައްކަތުގެ ފެންވަރަށް ބަލައި ކޮންމެ ދެ އަހަރަކުން ވަޒީފާގެ ކުރިއެރުން ލިބޭނެ ކަމަށް ބަޔާންކޮށްފައި ވެއެވެ. އަދި އެޑްވާންސް ސެޓްފިކެޓް ލެވެލްގެ އެންރޯލްޑް ނަރުހުން ދެ އަހަރުގެ ތެރޭގައި ޑިޕްލޮމާ އަށް ކިޔަވަން ފެށުމަށް ނުވަތަ ވަޒީފާ އިން ވަކިކުރުމަށް އޮނިގަނޑުގައި ވަނީ ހިމަނާފައެވެ.\nއެހެން ނަރުހަކު ބުނީ މުސާރަ ބޮޑު ކުރުމުގެ ސަބަބުން ރަޖިސްޓާޑް ނަރުހުންގެ މުސާރައިން އެވްރެޖްކޮށް 1000ރ. ކުޑަވެފައިވާ ކަމަށެވެ. މީގެ އެއް ސަބަބަކީ އަސާސީ މުސާރަ ބޮޑުކުރުމުން ޕެންޝަނަށް ކަނޑާވަރު ބޮޑުވެގެން ދިއުން ކަމަށާއި އޯޓީ ވެސް ކުޑަވާނެތީ ކަމަށެވެ.


ކޯވިޑް19: މަގުމަތިވެފައި ތިބި މީހުންނަށް ކާނާ ފޯރުކޮށްދީ މާފަންނު ފުލުހުން ދެއްކީ ނަމޫނާއެއް! – Dhen.mv\nކޯވިޑް19: މަގުމަތިވެފައި ތިބި މީހުންނަށް ކާނާ ފޯރުކޮށްދީ މާފަންނު ފުލުހުން ދެއްކީ ނަމޫނާއެއް!\nApril 16, 2020 - 5:52 am\nއިއްޔެ 15:30 ފެށިގެން 24 ގަޑިއިރަށް މާލެ ލޮކްޑައުން ކުރުމާއި ގުޅިގެން، ވަންނާނެ ހިޔާވަހިކަމެއް ނެތިފައި މާލޭގެ އެކި ތަންތަނުގައި ތިބި އާއްމުންނަށް މާފަންނު ޕޮލިސް ސްޓޭޝަންގެ ފުލުހުން ކާނާ ދީފިއެވެ.\nފުލުހުން ރޭ ކުރި ޓްވީޓެއްގައި ބުނެފައިވަނީ، މާލޭގެ އެކި ސަރަހައްދުތަކުގައި ވަންނާނެ އެއްވެސް ބޯހިޔާވަހިކަމެއް ނެތިފައި ތިބި ބައެއް މީހުންނަށް ކާނާ ފޯރުކޮށްދީފައިވާ ކަމަށާއި އަދި މާލެތެރެ ބެލި ބެލުމުން ވަންނާނެ ހިޔާވަހިކަމެއް ނެތިފައި ތިބި 24 މީހުން ، ސަރުކާރުން ހަމަޖައްސައިދިން ވަގުތީ ބޯހިޔާވަހިކަމަށް ލައިދީފައިވާ ކަމަށެވެ.\nދިވެހި ފުލުހުންގެ މި ޢަމަލަށް ގިނަބައެއްގެ ތަޢުރީފާއި ޝުކުރު ވަނީ ލިބިފައެވެ. އެފަދަ ފަރާތްތަކުން ފާހަގަ ކުރިގޮތުގައި މިގައުމަށް ދިމާވާ ކޮންމެ ކާރިސާއެއްގައި ވެސް ރައްޔިތުންގެ ހިދުމަތުގައި ސާބިތުވެ ތިއްބަވާ ފުލުހުން، މާލެ މަގުމަތީގައި ބޯހިޔާވަހިކަމެއް ނެތި ހާލުގައި ޖެހިފައި ތިބި މީހުންނަށް އަޅާލުމަކީ ވަރަށް ރީތި މިސާލެއްކަން ބަޔާންކޮށްފައި ވެއެވެ.\nމިހާރު ހަލުވިކަމާއިއެކު ދުނިޔޭގެ އެކި ހިސާބުތަކުގައި ފެތުރެމުން އަންނަ ކޯވިޑް 19 ވައިރަހަށް ވެރިރަށް މާލެ ސިޓީއިން ފެނުމާއި ގުޅިގެން، މެންދުރު ފަހު 15:30 އިން ފެށިގެން ވަނީ ގްރޭޓަރ މާލެ ސަރަހައްދު 24 ގަޑިއިރަށް ލޮކްޑައުން ކޮށް، މާލެ ސަރަހައްދުގައި ބަނދަރުކޮށްފައި ހުރި އެެއްވެސް ކަނޑު އުޅަނދެއް ފުރުން ވެސް މަނާ ކޮށްފައެވެ.\nމާލެއިން ކޯވިޑް 19 އަށް ޕޮޒިޓިވްވެފައިވާ މީހެއް ފެނިފައިވާއިރު، ރޭގެ ވަގުތެއްގައި ވަނީ އެ މީހާ އާއި ޑައިރެކްޓް ކޮންޓެކްޓް ވި ދެމީހަކު ވެސް އެ ބައްޔަށް ޕޮޒިޓިވްވެފައެވެ.


Ihavandhoo council ge ninmun baathil: LGA\nއިހަވަންދޫ: އެ ރަށު ކައުންސިލްގެ ނިންމުން ބާތިލު ކަމަށް ވަނީ ބުނެފަ - ފޮޓޯ: އިހަވަންދޫ އޮންލައިން\nހއ. އިހަވަންދޫ ކައުންސިލުން ބިދޭސީންއާ ގުޅޭ ގޮތުން ނިންމި ނިންމުމަކީ ބާތިލު ނިންމުމެއް ކަމަށް ލޯކަލް ގަވަރުމެންޓް އޮތޯރިޓީ (އެލްޖީއޭ)އިން ބުނެފި އެވެ.\nއިސްމާއިލް އުމަރުގެ ރަހުމުކުޑަ މަރަކާއެކު އިހަވަންދޫ ކައުންސިލުން ވަނީ ހަރުކަށި ފިޔަވަޅުތަކެއް އަޅައި އިހަވަންދޫ ބިދޭސީންނަށް މީގެ ފަހުން އުޅެވޭނެ ގޮތްތަކެއް ކަނޑައަޅާފަ އެވެ. އެގޮތުން ރޭގަނޑުގެ 10 ގެ ފަހުން ބިދޭސީން ގެއިން ބޭރަށް ނިކުމެ އުޅުން ވަނީ މުޅިން މަނާކޮށްފަ އެވެ. އަދި ހުކުރު ދުވަސްތަކުގެ މެންދުރުފަހު 2:00 އާއި ހަވީރު 5:00 އާ ދެމެދު ނޫނީ ބޭރަށް ގުރޫޕް ހަދައިގެން ނިކުމެ އުޅުން ވެސް މަނަލެވެ.\nހުކުރު ދުވަހު މަރާލާފައި އޮއްވާ ފެނުނު އިސްމާއިލް އުމަރުގެ މަރުގެ ތަހުގީގު މިހާރު ކުރިއަށްދާތީ، އެ ރަށުން އެއްވެސް ބިދޭސީއަކު މިވަގުތު ފޭބުން ވެސް ވަނީ މަނާކޮށްފަ އެވެ.\nނަމަވެސް އެ ފިޔަވަޅުތައް އެގޮތަށް ނޭޅޭނެ ކަމަށާއި އެއީ ގާނޫނާ ހިލާފު ނިންމުމެއް ކަމަށް އެލްޖީއޭއިން ބުންޏެވެ. އަދި ފުލުހުންނާ ގުޅިގެން އާންމު ރައްކާތެރިކަމަށް މަސައްކަތް ކުރުމަށް އިހަވަންދޫ ކައުންސިލަށް އަންގާފައިވާނެ ކަމަށް ވެސް އެލްޖީއޭއިން ބުންޏެވެ.\nއިހަވަންދޫ އިސްމާއީލް އުމަރުގެ މަރު އެލްޖީއޭ


Miyanma ge muslimunge haalathu\nމިޔަންމާގެ މުސްލިމުންގެ ހާލަތު\nމިޔަންމާ ނުވަތަ ބަރުމާގައި ދިރިއުޅެމުންދާ ރޮހިންޔާ ދަރިކޮޅުގެ މުސްލިމުންނަކީ އެއްވެސް ގައުމަކަށް ނިސްބަތް ނުވާ އެންމެ ގިނަ އަދަދެއްގެ މުސްލިމުން ނިސްބަތްވާ ދަރިކޮޅެވެ. އެއްވެސް އަސާސީ ހިދުމަތެއް ނުލިބި ނިކަމެތި ހާލުގައި ދިރިއުޅެމުންދާ މިޔަންމާގެ މުސްލިމުންނަށް ސަލާމަތީ ބާރުތަކާއި ބުޑިސްޓުންގެ އަނިޔާވެރިކަން އަބަދުވެސް ދަނީ ކުރިމަތިވަމުންނެވެ. 2012 ވަނަ އަހަރު ރަހީން ސްޓޭޓުގައި މުސްލިމުންނާއި ބުޑިސްޓުންނާ ދެމެދުގައި ހިނގި ކުރިމަތިލުންތަކުގައި ވެސް 57 މުސްލިމުން މަރުވެފައިވާއިރު އަތައް މުސްލިމުންނެއް ވަނީ މަގުމަތިވެފައެވެ.\nމިޔަންމާގައި ދިރިއުޅެމުންދާ މުސްލިމުންނަށް ލިބެމުންދާ އަނިޔާތަކު ވާހަކަ އަޑުއިވޭތާ ގިނަ އަހަރުތަކެއް ވެފައިވާއިރު އެ އަނިޔާތައް ބޮޑުވަމުން ގޮސް އެންމެ ފަހުން މިހާރު ވަނީ ހައްދުފަހަނައަޅައިފަ އެވެ. މިދިޔަ ހަފްތާގެ ހުކުރު ދުވަހު ހަތިޔާރު އެޅި ހަނގުރާމަވެރިންގެ ބަޔަކު ފުލުހުންގެ ޕޯސްޓަކަށް ހަމަލާ ދިނުމާ ގުޅިގެން އެކަމުގެ ރައްދުގައި މިޔަންމާގެ ސަލާމަތީ ބާރުތަކުން ގެންދަނީ މުސްލިމުންގެ އަވަށްތަކަށް ވަދެގަނެ އެ މީހުން މަރައި، ގެދޮރުގައި ހުޅުޖަހަމުންނެވެ.ކުޑަކުދީންނާއި އަންހެނުން ކަތިލައި، އެމީހުން ގައިގައި އަލިފާން ރޯކޮށް އަންދަމުންގެންދަނީ އިންސާނިއްޔަތުކަމުގެ ކަންފުޅެއްވެސް ނެތިއެވެ. އެއްވެސް ރަހުމެތްނެތި ކުޑަކުދިންނަށް އަނިޔާކުރަމުންދާއިރު ގިނަ ކުދިން މަރާލާފައިވަނީ އެކުދިންގެ ހަށިގަނޑާއި ބޯ ވަކިކުރުމަށްފަހު އެތައް ވޭނެއް ދިނުމަށްފަހުގައެވެ. ރިޕޯޓްތައް ބުނާގޮތުން މިޔަންމާ ސިފައިންގެ އަނިޔާވެރި އަމަލުތަކުގައި ފާއިތުވި އަށް ދުވަހުގެ ތެރޭގައި ރޮހިންގްޔާ މުސްލިމުންގެ ހަތަރު ސަތޭކަ މީހުން މަރުވެފައިވާއިރު އެތަށް ހާސްބަޔަކަށް ބޮޑެތި އަނިޔާތަކެއް ކޮށްފައިވާކަމަށެވެ.\nބަރުމާގައި ދިރިއުޅެމުންދާ މުސްލިމުންނާ ދެކޮޅަށް ހިންގާ އަނިޔާވެރިކަމުގެ އަމަލުތަކުން ސަލާމަތްވުމަށް ފާއިތުވި ދުވަސްތަކުގައި 73000 ރޮހިންޔާ މުސްލިމުން މިޔަންމާއިން ބަނގުލަދޭޝްއަށް އެތެރެވެފައިވެއެވެ. މިދިޔަ އެއްހަފްތާ ތެރޭ މިޔަންމާގެ މުސްލިމު ރެފިއުޖީން ގޮވައިގެން ދަތުރުކުރަމުންދިޔަ ތިން ބޯޓު ބަންޑުންޖަހާލުމުގެ ސަބަބުން 26 މީހުން ވަނީ މަރުވެފަވާއިރު އެ ހާދިސާގައި މަރުވި މީހުންގެ ތެރޭގައި 15 އަންހެނުންނާއި އަދި 11 ކުޑަކުދީން ހިމެނެއެވެ. ރެފިއުޖީންނާބެހޭ އދ. ގެ އިދާރާއިން ބުނެފައިވަނީ ރެފިއުޖީންގެ ގޮތުގައި މުސްލިމުންގެ ސަތޭކަ ހާހެއްހާ މީހުން ބަންގްލަދޭޝްގެ ސަރަޙައްދީ ރޮނގުގެ ކައިރިއަށް ޖަމާވެފައިރު ރެފިއުޖީންގެ ތެރޭގައި ގިނައީ އަންހެނުންނާއި ކުޑަކުދިންނާއި މުސްކުޅިންކަމުގައެވެ. އަދި އެ މީހުންނަށް ކާބޯތަކެއްޗާއި ހިޔާވަހިކަމާއި ސިއްޙީ ފަރުވާ އިންތިހާއަށް ބޭނުންވެފައިވާކަމަށް އަދ. އިންވަނީ ބުނެފައެވެ.\nމީގެ އިތުރުން ރަހީން ސްޓޭޓަށް ކާނާގެ އެހީ ފޯރުކޮށްދިނުން އދ.ގެ ވޯލްޑް ފުޑް ޕްރޮގްރާމް (ޑަބްލިއުއެފްޕީ)އިން ހުއްޓާލައިފައިވާއިރު އެހީ ހުއްޓާލަން ޖެހުނީ ސަލާމަތި ސަބަބުތަކާ ހެދިކަމަށް ޑަބްލިއުއެފްޕީން ނެރުނު ބަޔާނެއްގައިވަނީ ބުނެފައެވެ.މީގެ އިތުރުން މިޔަންމާ ސަރުކާރުން ވަނީ ހާލުގައި ޖެހިފައިވާ މުސްލިމުންނަށް އެހީ ފޯރުކޮށްދޭ ފަރާތްތަކުން ރޮހިންޔާ ހަނގުރާމަވެރިންނަށްވެސް އެހީ ފޯރުކޮށްދޭ ކަމުގެ ތުހުމަތުތައްކޮށްފަ އެވެ.\nމިޔާންމާގެ ރޮހިންޔާ ދަރިކޮޅުގެ މުސްލިމުންނާ މެދު އެގައުމުގައި ހިންގަމުން އަންނަ ރަހުމުކުޑަ ގަތުލުއާންމާ ދެކޮޅަށް އެތަކެއް ބަޔަކު ދަނީ އަޑުއުފުލަމުންނެވެ. އިސްލާމީ ގައުމުތަކުންނާއި އަދި އެނޫންވެސް ގައުމުތަކުން ދަނީ މިޔަންމާ އަސްކަރިޔާގެ އަމަލުތައް "ނަސްލެއް ނައްތާލުމަށް" ކުރާ މަސައްކަތްތަކެއްގެ ގޮތުގައި ސިފަކޮށްފަ އެވެ.އަދި އިންސާނީ ހައްގުތަކަށް މަސައްކަތް ކުރާ ޖަމްއިއްޔާތަކުން ވަނީ މިޔަންމާގެ އަސްކަރިއްޔާ އިން މީހުންގެ ހައްގުތަށް ނިގުޅައިގަނެ، އަނިޔާކޮށް، ރޭޕްކޮށް، މީހުން މަރަމުންދާކަމަށް ބުނެ އެ އަމަލުތައް ކުށްވެރިކޮށްފައެވެ.\nޕާކިސްތާނުގެ ނޯބަލް ޕްރައިޒް ވިނާ، މަލާލާ ޔޫސަފްޒައީ ބުނެފައިވަނީ ކުޑަކުދިން މަރައި، އެމީހުންގެ ގެތައް ބިމާ ހަމަކުރަމުންދާއިރު އެކުދީން އެއްވެސް މީހަކަށް ހަމާދީފައި ނުވާކަމަށެވެ. އެހެން ނަމަވެސް ރަހުމެއްނެތި އެކުދީންގެ ގެތައް އަންދައި ބިމާހަމަކުރަމުންދާ މަންޒަރު ފެނުމުން ހިތްކުދިކުދިވެފައިވާ ކަމަށެވެ. ތުރުކީގެ ފޮރިން މިނިސްޓަރު މެވްލޫތް ޗަވުސޯލޫ ވިދާޅުވީ ބަންގުލަދޭޝްއަށްދާ ރޮހިންޔާ މުސްލިމުންނަށް އެ ގައުމުގެ ބޯޑަރު ހުޅުވައިދިނުމަށާއި، އެ މީހުންގެ ހުރިހާ ހަރަދެއް ބަލައްހައްޓާނެކަމަށެވެ.މީގެ އިތުރުން މިއަންމާގެ ރޮހިންޖާ ދަރިފަސްކޮޅުގެ މީހުންގެ އިންސާނީ ހައްގުތައް، އެ ގައުމުގެ ލީޑަރު އަން ސަން ސޫކީ ހިމާޔަތްކޮށްދޭންޖެހޭ ކަމަށް ރާއްޖޭގެ ކުރީގެ ރައީސް މުހައްމަދު ނަޝީދުވެސް ވަނީ ވިދާޅުވެފައެވެ. އަދި ރާއްޖެ އާއި އެ ގައުމާ ދެމެދު އޮންނަ ވިޔަފާރީގެ ގުޅުން ކަނޑާލުމަށް ދިވެހި ސަރުކާރުން ވެސް ވަނީ ނިންމާފައެވެ.


Shareef ge radhu: "Inthihab eh minivanvaanee kaamiyaabu veema eh noon"! | Mihaaru\nއިލެކްޝަންސް ކޮމިޝަންގެ ރައީސް އަހުމަދު ޝަރީފް ނޫސްވެެރިންނާ ވާހަކަ ދައްކަވަނީ. މިހާރު/ފޮޓޯ: ނިޝާން އަލީ\nޝަރީފްގެ ރައްދު: "އިންތިޚާބެއް މިނިވަންވަނީ ކާމިޔާބުވީމައެއް ނޫން"!\n17 އެޕްރީލް 2019 - 15:23 18 comments\nއިދިކޮޅު ޕީޕީއެމާއި ކޮންގްރެސް ޕާޓީ އަށް ބޮޑު ނާކާމިޔާބީއަކާ ކުރިމަތިލާން ޖެހުނު ރައްޔިތުންގެ މަޖިލިހުގެ އިންތިޚާބާ މެދު އެ ޕާޓީގެ އިސް ބޭފުޅުން ގެންދަވަނީ ސުވާލު އުފައްދަވަމުންނެވެ. މި މަހުގެ ހަ ވަނަ ދުވަހު ބޭއްވި އެ އިންތިޚާބަށް ނާޖާއިޒު ނުފޯޒުތަކެއް ފޯރައި، މިނިވަންކަމާ އެކު ކެމްޕޭން ކުރުމުގެ ފުރުސަތު ހަނިކުރި ކަމަށް ކޮންގްރެސް ޕާޓީގެ ނައިބު ރައީސް އަދި ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ވަނީ ވިދާޅުވެފަ އެވެ.\nއިނގުރައިދޫ ދާއިރާގެ މެމްބަރު ފަލާހް ވެސް ވިދާޅުވެފައި ވަނީ މަޖިލިސް އިންތިޚާބަކީ ވަރަށް ބޭއިންސާފު، ތާކުންތާކު ނުޖެހޭ އިންތިޚާބެއް ކަމަށެވެ.\n"އިންތިޚާބުގެ ކެމްޕޭނަށް 30 ދުވަސް ކޮމިޝަނުން ހުޅުވާލުމުން ވެސް އެއްވެސް ފަރާތަކުން ނެތް ޝަކުވާ ހުށަހަޅާފައި އިންސާފުން ބޭރުން ކަމެއް ދިޔަ ކަމެއް ނުވަތަ ކެމްޕޭން ކުރަން ހުރަސްއެޅި ކަމެއް،" ޝަރީފް\nފަލާހުގެ ވާހަކަތަކާ ގުޅިގެން ޝަރީފް ވިދާޅުވި ގޮތުގައި މިދިޔަ މަޖިލިސް އިންތިޚާބަކީ ވަރަށް މިނިވަން، އިންސާފުވެރި އަދި ދެފުށް ފެންނަ އިންތިޚާބެއް ކަމަށެވެ. އެ އިންތިޚާބާ މެދު ސުވާލު އުފެދޭ ފަދަ އެއްވެސް ކަމެއް ހިނގާފައި ނުވާ ކަމަށް ވިދާޅުވި އެވެ.\nއިންތިޚާބުގެ އެއްވެސް ކަމެއްގައި، އޭނާ ވިދާޅުވި ގޮތުގައި، ގާނޫނީ އިމުން ބޭރުގައި އެ ކޮމިޝަނުން އެއްވެސް ކަމެއް ކޮށްފައެއް ނުވާނެ އެވެ. އިންތިޚާބު ބޭއިންސާފު ކަމަށް މިހާރު ތުހުމަތުކުރިއަސް އިންތިޚާބުގެ ތެރޭގައި އަދި އޭގެ ފަހުން ވެސް ކޮމިޝަނަށް އޝަކުވާއެއް ހުށަހަޅާފައި ނުވާ ކަމަށް އޭނާ ވިދާޅުވި އެވެ.\n"އިންތިޚާބުގެ ކެމްޕޭނަށް 30 ދުވަސް ކޮމިޝަނުން ހުޅުވާލުމުން ވެސް އެއްވެސް ފަރާތަކުން ނެތް ޝަކުވާ ހުށަހަޅާފައި އިންސާފުން ބޭރުން ކަމެއް ދިޔަ ކަމެއް ނުވަތަ ކެމްޕޭން ކުރަން ހުރަސްއެޅި ކަމެއް،" ޝަރީފް ވިދާޅުވި އެވެ.\nއިންތިޚާބާ ގުޅިގެން ބައެއް ވޯޓު ފޮށިތައް ގުނަން ހުށަހެޅުމުން އެކަމާ އިލެކްޝަންސް ކޮމިޝަނުން ދެކޮޅު ހަދާފައިވާ ކަމަށް ޕީޕީއެމްގެ އިސް ބައެއް ބޭފުޅުން ވަނީ ވިދާޅުވެފަ އެވެ.\nޝަރީފް ވިދާޅުވި ގޮތުގައި ވޯޓު ފޮށިތައް ކަނޑައިގެން އަލުން ގުނުމަކީ އެ ކޮމިޝަނުން ދެކޭ ގޮތުގައި "ކުޅިވަރެއް ނޫނެ'ވެ. ކޮމިޝަނުން ގުނަން ނިންމީ، ހުށަހެޅި ޝަކުވާތަކަށް ބަލައި ނަތީޖާ އަށް ބަދަލު އަތުވެދާނެ ފަދަ ޝަކުވާތައް ހުށަހަޅާފައި ހުރި ފޮށިތައް ކަމަށް ވެސް އޭނާ ވިދާޅުވި އެވެ.\nމި އިންތިޚާބުގައި ޕީޕީއެމާއި ކޮންގްރެސް ޕާޓީގެ ކޯލިޝަނުން 40 އަށް ވުރެ ގިނަ ދާއިރާތަކަށް ވާދަކުރި އެވެ. އެކަމަކު އެ ދެ ޕާޓީ އަށް ކާމިޔާބުވީ އެންމެ އަށް ގޮނޑި އެވެ.\nމިދިޔަ އަހަރުގެ ރިޔާސީ އިންތިޚާބާއި މި ފަހަރުފެ މަޖިލިސް އިންތިޚާބުގައި ޕީޕީއެމް ބަލިވީ ޕާޓީގެ ލީޑަޝިޕް ފޭލްވެގެން ކަމަށް އެ ޕާޓީގެ އިސް ބައެއް ބޭފުޅުން ވިދާޅުވެ އެވެ. އެކަމަކު ލީޑަޝިޕްގައި ތިއްބެވި ބައެއް ބޭފުޅުން އެކަން ގަބޫލެއް ނުކުރައްވަ އެވެ.\nއިތުރު ލިޔުންތައް ސިޔާސީ ޕާޓީ ރައްޔިތުންގެ މަޖިލިސް ޕީޕީއެމް އީސީގެ ރައީސް އަހުމަދު ޝަރީފް މެމްބަރު މުހައްމަދު ފަލާހް (މާފަންނު ހުޅަނގު) ރައްޔިތުންގެ މަޖިލީހުގެ އިންތިޚާބު 2019 ޕީޕަލްސް ނެޝަނަލް ކޮންގްރެސް


މިނަން ތިހިތުން ފިލުވާލަނީހޭ…16 | FenvaruOnline\nމިނަން ތިހިތުން ފިލުވާލަނީހޭ...16\n14:39 - 24 މާޗް 2020 -2comments\nޒެވިން ކުއްލިއަކަށް، މައްޗަށް މޫނު އުފުލާލައިފިއެވެ. ހުއްޓުން އަރާފައި އެގޮތުގައި، އިރުކޮޅަކު ހުއްޓެވެ. އެ ހަށިގަނޑުގެ ވަރު ދޫވެގެން ތިރިވިގޮތުން އަހަރެން ދިޔައީ ސިއްސައިގެންނެވެ. އަވަހަށް އެ އުނަގަނޑުގައި އަތް އަޅުވައިލެވިއްޖެއެވެ. އޭރު ޒެވިން ހުރީ މޭގައި އަތް އަޅައިގެންނެވެ. ރަތްވަމުންދިޔަ ދެލޯ ވަނީ ބޮޑުވެފައެވެ. އޮހޮރެމުންދިޔަ ކަރުނަތައް އެއްވެސް ރަޙުމެއްނެތި އެ ކޯތާފަތުގައި ބީހެމުން ދަނީއެވެ. ޒެވިންގެ ކަޅި މަޑުމަޑުން މައްޗަށް އަރަން ފެށިއެވެ. ކަރުބުޑުން ނުކުތީ ވޭނީ އަޑެކެވެ. އަހަންނަށް ރޮއެގަނެވުނެވެ. އެކަނި ޙާލަށް، ޒެވިން ހިފަހައްޓައިލެވޭގޮތެއް ނުވިއެވެ. ނިޔާލް އާއި ނާޒިމް ދުވެފައި އައީ އެކުއެކީގައެވެ.\nހޮސްޕިޓަލަށް ގެންގޮސް، ޒެވިންއަށް ފަރުވާކުރަން ފެށިއެވެ. އަހަރެން ހުރީ ދެކޮޅަށް ހިނގާލަހިގާލައެވެ. ޒެވިން ނޫން އިތުރު ކަމެއް އަހަރެންގެ ސިކުނޑީގައި ނުވެއެވެ. ދެލޮލުން އޮހެމުންދިޔަ ކަރުނަތަކާއި އެއްވަރަށް މަޑު ގިސްލުމުގެ އަޑުވެސް ބޭރުވަމުން ދިޔައެވެ. ކައިރީގައި ހުރި ނިޔާލްވެސް ހާސްވެގެން ދެކޮޅަށް ހިނގަނީއެވެ. އަވަސް ފަރުވާ ދޭ ކޮޓަރީގެ ބޭރުގައި ނާޒިމް ހުރީ ފާރުގައި އަތް ވިއްދާލައިގެންނެވެ. އެހުރިހާއިރު ވީއިރުވެސް، އިސްއުފުލައިވެސް ނުލިއެވެ. ހީވަނީ ކުރެވުނު ކަންތަކާއި އަމިއްލަ ނަފުޞު ކުށްވެރިކުރާ ހެންނެވެ.\nޒެވިންގެ ޚަބަރު ލިބުމާއިއެކު ޝާޔަން ހޮސްޕިޓަލަށް އައެވެ. އަހަރެންގެ ޙާލާއިމެދު ކަންބޮޑުވެފައިވާވަރު، އެ މޫނުމަތީގެ ޢަޞަރުތަކުންވެސް ހާމަވަމުން ދިޔައެވެ. ޝާޔަން ފެނުމުން އަހަރެންގެ ކެތްތެރިކަން ކޮޅުންލިއެވެ. އެ ހަށިގަނޑުގައި ބައްދާލުމާއިއެކު، ގިސްލާފައި ރޮވެން ފެށުނެވެ.\n"ޝާޔަން... ކިހިނެތް މިވީ؟... ޒެވިން... ޒެވިން ވެސް އަހަރެން ދޫކޮށްލާފަ ދަނީތަ؟... އަހަރެން ދެން ކިހިނެތް ހަދާނީ؟... އަހަންނަށް ކެއާ ކުރާ އެންމެން ގެއްލެނީ ކީއްވެތަ؟... ރަވާން ހެދިހެން ޒެވިން ވެސް އެ ހަދަނީ..." އަހަންނަށް ރޮވެންފެށިގޮތަށް ހުއްޓައެއް ނުލެވުނެވެ. ޝާޔަންގެ ކައިރީގައި ޝަކުވާކުރަމުންދިޔައީ، ކުޑަ ކުއްޖަކު ފަދައިންނެވެ. ވަށައިގެންވި މާހައުލުގައިވާ އެއްވެސް ކަމެއް އަހަންނަކަށް މުހިއްމެއް ނޫނެވެ. އަހަރެންގެ ޙާލަތު ފެނި، މީހުން މަލާމާތް ރައްދުވިޔަސް، އެވަގުތު ކެތްތެރިކަން އިސް ނުކުރެވޭނެއެވެ.\n"ލިވީ... ތިކަހަލަ ވާހަކަ ނުދައްކަބަލަ... ހުރިހާ ކަމެއްވެސް ރަނގަޅުވާނެކަމަށޭ ވިސްނަންވާނީ.. ހިތްހަމަޖެހިގެން ހުރެވޭނީ އޭރުން..." ޝާޔަން މަސައްކަތްކުރީ އަހަންނަށް ވިސްނައިދޭށެވެ.\n"އަހަރެން ކިހިނެތް އެގޮތަށް ވިސްނާނީ؟... ވިސްނާނެ ފުރުޞަތެއްވެސް އަހަންނަށް ލިބިއްޖެތަ؟... ވިސްނާވިސްނާ މިހާރު އަހަރެން ވަރުބަލިވެއްޖެ އޭ... އެއްކޮށް ހިތްވަރު ގެއްލިއްޖެ... ހަމަޖެހިގެން ހުންނަން އަހަރެން ކިހާ މަސައްކަތެއް މިކުރަނީ... އެކަމަކު އަހަންނަށް އެއްވެސް ހަމަޖެހުމެއް އެބަ ލިބޭތަ؟... ރަވާން އަހަރެން ދޫކޮށްދިޔައީ، އަހަރެން އެގޮތް ބޭނުންވެގެނެއް ނޫން... ދެންވެސް ބެލިން، ހުރިހާ ކަމެއް ރަނގަޅުވާނެކަމަށް އަމިއްލަ ނަފުޞަށް ވިސްނައިދެވޭތޯ... އެކަމަކު، ތަޤުދީރު ނިޔާކުރިގޮތް ބަލާބަލަ... ދެން އެނބުރި އައީ އެ ސޫރައިގަ ހުރި އެހެން މީހެއް... އެއީކީވެސް އަހަރެން ބޭނުންވިގޮތެއް ނޫނޭ... ދެން މިހާރު، މިހާރު އަހަރެން އެ ސޫރައަށް އާދަވީމަ، ޒެވިންވެސް އެއުޅެނީ އަހަރެން ދޫކޮށްލާފަ ދާން... ޝާޔަން... އަހަރެންގެ ވެސް އޮންނަނީ ހިތެކޭ... މިހިތަށް ތަދުވެސް ވެޔޭ... ހިތްވަރުކޮށްކޮށް އަހަރެން މިހުރީ މޮޔަވާން ކައިރިވެފަ..." އަމިއްލަ މޭގައި މަޑުމަޑުން ޖަހަމުން އަހަރެން ވާހަކަ ދައްކަމުން ދިޔައީ ޝަކުވާގެ ރާގަކަށެވެ. އަޑު ތުރުތުރުއަޅާވަރުން އަހަރެން ކީ އެއްޗެއް ޝާޔަންއަށް ސާފުވާނެ ކަމެއްވެސް ނޭނގުނެވެ.\nދުރުގައި ބަލަން ހުރެފައި ނިޔާލް އައެވެ. އަހަރެންގެ ޙާލު ފެނުމުން، ނިޔާލް ހުރީ އިންތިހާއަށް ދެރަވެފައެވެ. ކުރެވުނު ކަންތަކާއި އަމިއްލަ ނަފުޞު ކުށްވެރިކުރާ ކަހަލައެވެ. ނިޔާލް އަހަންނާއި ހަތަރުކަޅި ހަމަކޮށްލިއެވެ. އޭރު އެ ދެލޮލުގައި ކަރުނަތައް ވިދަމުންދިޔައެވެ.\n"މީ އަހަރެންގެ ސަބަބުން ވީކަމެއް... ޒެވިންއަށް އެހެން އެވީ، އަހަރެންގެ ސަބަބުން... ފުރަތަމަ ދުވަހުވެސް އަހަންނަށް އެކަމަށް އެއްބަސް ނުވެވުނުނަމަ، މިހެން މިކަމެއް ނުވީސް... މިހާރު ހިތަށް އަރަނީ، އަހަރެން ކުރި ކަންތަކަށް މާފުވެސް ޙައްޤެއް ނޫނޭ... ޒެވިންއަށް ދެރަކަމެއް ވެއްޖެއްޔާ އަމިއްލަ ނަފުޞަށް ދުވަހަކުވެސް މާފެއް ނުކުރެވޭނެ..." ކުށްވެރިއެއްހެން އިސްޖަހާލައިގެން ހުރި ނިޔާލްގެ ލޮލުން ކަރުނަތައް އޮހެން ފެށިއެވެ. ޝާޔަން އަވަސްއަވަހަށް ނިޔާލްގެ ކައިރިއަށް ޖެހިލާފައި ކަރުނަތައް ފޮހެލަދިނެވެ.\n"މީ ނިޔާލްގެ ކުށެއް ނޫން... ޒެވިންއަށް ދިމާވި އެއްވެސް ކަމަކަށް، ނިޔާލް މާފަށް އެދޭކަށް ނުޖެހޭނެ... ހަޤީގަތް ހާމަކޮށްގެން ނިޔާލްއަށް ތިކޮށްދެވުނީ ހެޔޮކަމެކޭ... ދޯ ލިވީ..." ޝާޔަން ބެލީ ނިޔާލްއަށް ވިސްނައިދެވޭތޯއެވެ. ފަހު ޖުމްލަ ބުނެފައި، އަހަންނާއި ދިމާއަށް ބަލައިލުމުން، އެކަމަށް އެއްބަސްވުމުގެ ގޮތުން ބޯ ޖަހާލީމެވެ.\nއަވަސްފަރުވާދޭ ކޮޓަރީގެ ދޮރު ހުޅުވާލާފައި، ޑޮކްޓަރު ނުކުތީ، އަހަރެމެން އެހެން ތިއްބައެވެ. ޝާޔަންގެ ގައިން ދޫކޮށްލާފައި އަހަންނަށް އެ ދިމާއަށް ދުއްވައިގަނެވުނެވެ. އޭގެ ކުރިން ޑޮކްޓަރާއި އެކުގައި ނާޒިމް އެތެރެއަށްވަދެ، ދޮރު ލައްޕާލައިފިއެވެ. ދޮރުމަތީގައި އަހަރެން ހުރީ އެ ދޮރު ހުޅުވޭނެ އިރެއްގެ އިންތިޒާރުގައެވެ. މާގިނައިރެއްނުވެ، ދޮރު ހުޅުވާލާފައި، ނަރުސްކުއްޖަކު ނުކުމެއްޖެއެވެ. އެކުއްޖާ ހިނގައިގަތީ ކައުންޓަރާއި ދިމާއަށެވެ.\nއަހަރެން އަވަހަށް ގޮސް އެކުއްޖާގެ އަތުގައި ހިފައި ހުއްޓުވީމެވެ. އެކުއްޖާ އަހަންނަށް ބަލައިލާފައި، ނިތް އަރުވާލިއެވެ. އެ މޫނުމަތިން ފެނުނު ހިތްހެޔޮކަން، ސުވާލުކުރުމަށް އިތުރު ހިތްވަރެއް ލިބިގެން ދިޔައެވެ.\n"ސިސްޓަރ... ޒެވިން، ޒެވިން ކިހިނެތް؟..." ނަރުސްކުއްޖާގެ އަތަށް ފިތައިލަމުން، އަހަރެން ސުވާލުކޮށްލީމެވެ.\n"މިހާރު، މަޑުމަޑުން ހަމަޔަކަށް އެޅެމުން އަންނަނީ... މާބޮޑަށް ލޭ މަދުވީމަ އެހެން އެވީ..." ނަރުސްކުއްޖާ ވާހަކަ ދެއްކީ ހިތްހެޔޮ ރާގަކަށެވެ.\n"ދެން ކިހިނެތްތޯ ހަދަންޖެހޭނީ؟..." އަހަރެން ހާސްވެފައި ސުވާލުކުރީމެވެ.\n"ޕޭޝަންޓްގެ ބައްޕަ ކައިރީ ބުނެލައިފިން ބްލަޑް ޑޯނަރ އެއް ހޯދާލަން... މިހާރު އެކަމާވެސް އެބަ އުޅޭ... އެހާ ހާސްވާވަރުގެ ބޮޑު މައްސަލައެއް ނެތް..." ނަރުސްކުއްޖާ ބުންޏެވެ.\n"ދެން ކިހާއިރަކުތޯ އަޅުގަނޑަށް ޒެވިން އާ ބައްދަލުކޮށްލުމުގެ ފުރުޞަތު ލިބޭނީ؟..." ކެތްތެރިކަން ކުޑަވެފައިވާ ރާގަކަށް، އަހަންނަށް ސުވާލުކޮށްލެވުނެވެ.\n"ވަރަށް އަވަހަށް ލިބޭނެ... ކުޑަ ވަގުތުކޮޅަކު މަޑުކޮށްލަދީ އިނގޭ... އެތާ ގޮނޑީގަ އިށީނދެލައިގެން އިނަސް އޯކޭވާނެއޭ..." ނަރުސްކުއްޖާ އެހެން ބުނެފައި، ހިނިތުންވެލިއެވެ. ހީވީ އަހަރެންގެ ޙާލާއިމެދު ހަމްދަރުދީވެފައި ހުރި ހެންނެވެ.\n"ސިސްޓަރ އަދި އެއްޗެއް އަހާލަން ބޭނުން..." ނަރުސްކުއްޖާ ހިނގައިގަތުމުން އަހަންނަށް ބުނެވުނެވެ. އެކުއްޖާ ހުއްޓިފައި ބޯޖަހާލިއެވެ.\n"މާބޮޑު މައްސަލައެއް ނެތިއްޔާ، ދެން ކީއްވެގެންތޯ އެތާ ތެރޭގަ އެހާ ގިނައިރުވަނީ؟... ވޯޑަށް ބަދަލު ނުކުރަނީ ކީއްވެތޯ؟..." ހާސްވެފައި ހުރުމުން އަހަންނަށް ކިޔޭނުކިޔޭ އެއްޗެއްވެސް ނޭނގުނެވެ.\nއަހަރެން ކުރި ސުވާލަށް ދޭނެ ޖަވާބެއް ނޭނގިފައި ނަރުސްކުއްޖާ ބަލައިލީ ޝާޔަންއަށެވެ. އެ ނަޒަރުން ބުނެދިނީ، ފުލުފުލުގައި ޖަވާބުދިނަސް، އަހަރެންގެ ސުވާލުތަކަށް ނިމުމެއް ނާންނާނެ ކަމެވެ. ޝާޔަން އަވަހަށް އައިސް އަހަރެން ދުރަށް ގެންދިޔައެވެ.\n"ލިވީ ކިހިނެއްތަ ތިއުޅެނީ؟... ތިހެން އުޅޭނީ ކުޑަކުދިންނޭ... އެބުނީނު ދެން ނުވާނޭ މާގިނައިރެއް... ހިނގާބަލަ އެތާ އިށީންނަން..." އަހަރެން ގޮވައިގެން ގޮނޑިތަކާއި ދިމާއަށް ހިނގައިގަންނަމުން ޝާޔަން ބުންޏެވެ.\n"ޝާޔަން... އަހަރެންގެ ހިތަށް ވަރަށް ބޮޑު ލުއިކަމެއް ލިބިއްޖެ... ދެން އިށީނދެލައިގެންވެސް އިނދެވިދާނެ... އެކަމަކު އަދިވެސް ހިތަށް ހަމަޖެހުމެއް ލިބޭނީ ޒެވިން ފެނުނީމަ..." އަހަރެންގެ ހިތަށް ލިބުނު އުފާ ބުނެދޭންވެސް ނޭނގުނެވެ. ދެލޯ މަރާލުމާއިއިއެކު، އެސްފިޔަތަކުގެ ތެރެއިން ފުރޭނިގެން އައީ، އުފާވެރިކަމުގެ ކަރުނައެވެ. ޝާޔަން އަހަރެންގެ ދެއަތުގައި ހިފާލަމުން، އެ އުފަލުގައި ބައިވެރިވެލިއެވެ.\n"އަހަރެން ބުނީމަ ލިވީއަށް ޤަބޫލުނުކުރެވުނީނު... އޭރުވެސް ބުނީމެއްނު ޒެވިންއަށް ދެރަގޮތެއް ނުވާނެއޭ... އެވާހަކަ ޤަބޫލުނުކުރީ ހަމަ އަހަރެންގެ ހަންގަނޑު ކަޅުވީމަދޯ..." ޝާޔަން ސަމާސާކުރަން ފެށިއެވެ. އެ ސަމާސާއިން އިސާހިތަކު އަހަންނަށް ހެވިއްޖެއެވެ. ޝާޔަންގެ ބުރަކަށީގައި މަޑުމަޑުން ޖަހާލީމެވެ.\n"ލިވީ... އަހަރެން މިއަދު އެހެން ކަމަކާވެސް ވަރަށް އުފާވޭ އެބަ... އަހަރެމެންގެ ހީނަރުވެފަވާ ގުޅުން، ކުރީގެ ގޮތަށް އިޔާދަވީކަން އިޚްސާސްވީމަ، ހިތަށް ވަރަށް ލުއިވެއްޖެ... ދެން ދުވަހަކުވެސް، ލިވީ ދެރަވާކަހަލަ ކަމެއް ނުކުރާނަން... އެއްވެސް ސިއްރެއް ނުބާއްވާނަން..." ޝާޔަން ޔަޤީންކަމާއި އެކުގައި ބުންޏެވެ. އަހަރެންވެސް އެ ޖުމްލަތައް ތަކުރާރުކޮށްލީމެވެ.\nއަހަންނަށް ޒެވިން އާއި ބައްދަލުކޮށްލުމުގެ ފުރުޞަތު ލިބުނީ، އަވަސްފަރުވާ ދިނުމަށްފަހު، ވޯޑަށް ބަދަލުކުރި ފަހުންނެވެ. އަހަރެން ހުރީ އެވަގުތަކަށް ކެތް މަދުވެފައެވެ. ލަހެއް ނުކުރަމެވެ. ދޮރުގައި ޓަކި ޖަހާލާފައި އެތެރެއަށް ވަނީ، ނާޒިމް އެތާ ހުރިކަން އެނގޭ ޙާލުގައެވެ. ނާޒިމް ކޮންމެ އެއްޗެއް ކިޔަސް، އަހަރެން އެތަނުން ފައްސައި ބޭރުކުރަން އުޅުނަސް، ގުޑުމެއް ނާރާނެހައި، އަހަރެންގެ ޢަޒުމް ވަރުގަދަވެފައި ވިއެވެ.\nއަހަރެން އެތެރެއަށް ވަންއިރު، ޒެވިން އޮތީ އެނދުގައެވެ. އެ ނަޒަރު ހުއްޓިފައިވީ ކައިރީގައި އިށީނދެލައިގެން އިން ނާޒިމްއަށެވެ. ނާޒިމް އިނީ ކުށްވެރިއެއްހެން އިސްޖަހާލައިގެންނެވެ. އަހަރެން ދޮރު ހުޅުވައިލުމުން ދެމީހުންވެސް ދޮރާއި ދިމާއަށް ބަލައިލީ އެކުއެކީގައެވެ. އަހަރެން ފެނުމާއިއެކު، ނާޒިމް ފުންމައިގެން ތެދުވެއްޖެއެވެ. ޒެވިންގެ ތުންފަތް މައްޗަށް ވެރިވީ ފުޅާ ހިނިތުންވުމެކެވެ. އަހަންނާއި ދިމާއަށް ބަލަހައްޓައިގެން އިރުކޮޅަކު ހުރެފައި، ނާޒިމް ނުކުތީ ބޭރަށެވެ. ހީވީ އަހަންނަށް ފުރުޞަތު ދީފައި ނުކުތް ހެންނެވެ. ޤަބޫލުވެސް ނުކުރެވިފައި، ދޮރާއި ދިމާއަށް ބަލަހައްޓައިގެން އިރުކޮޅަކު ހުރެވުނެވެ.\nއެހުރިހާއިރު، ޒެވިން އޮތީ ސީދާ އަހަރެންގެ މޫނަށް ބަލަހައްޓައިގެންނެވެ. އަހަރެން ކައިރިއަށް ދާންފެށުމުން އެ ތުންފަތް މަތީގައިވި ހިނިތުންވުން، ފުންވެގެން ދިޔައެވެ. އެ ނަޒަރުގައި ތަފާތު ގޮތެއް ހުރިކަން އަހަންނަށް ފާހަގަވިއެވެ. އަހަރެން މަޑުމަޑުން ހިނގާލާފައި ގޮސް ހުއްޓުނީ ޒެވިންގެ ކައިރީގައެވެ. ކުޑައިރުކޮޅަކު އެ މޫނަށް ބަލަން ހުރެފައި އަހަރެން ދެލޯ ހަނިކޮށްލީ، ހިތާމައިގެ މައްޗަށް އެހެން އިޚްސާސްއެއް އުފަންކުރުމުގެ މަޤުޞަދުގައެވެ. ޒެވިންގެ ކުރިމަތީގައި ރޯކަން ދައްކައިގެން ފިނޑިއަކަށް ވާން ބޭނުން ނުވާތީއެވެ.\n"އަހަރެން މިހުރީ ވަރަށް ރުޅި އައިއްސަ..." އަނެއްފަރާތަށް މޫނު އަނބުރައިލަމުން އަހަރެން ބުނީމެވެ.\nރުޅިވެރިކަން އިސްކުރަން އުޅުނަސް، އެކަން ކުރަން އަހަންނަކަށް ފަސޭހައެއް ނުވިއެވެ. ދެލޮލުގައި ކަރުނަތައް ބޮނޑިވެގަތީ ދާދި އަވަހަށެވެ. ހިތް އެދި ގޮވަމުން ދިޔައީ، ރޮއެރޮއެފައި ޝަކުވާކުރުމަށެވެ. ދުވަހަކުވެސް އެފަދަ ކަމެއް ނުކުރާނެ ކަމަށް، ޒެވިން ލައްވައި، ވަޢުދު ކުރުވާށެވެ. ވެދިޔަ އެއްވެސް ކަމަކީ ޒެވިން ގަސްދުގައި ކުރި ކަމަކަށް ނުވާއިރުވެސް މެއެވެ. ތަކުރާރުކޮށް އެސްފިޔަ ޖަހާލާފައި ކަރުނަތައް ހިންދައިލީމެވެ. އެކަމަކު ލަގޮނޑި ހީވަނީ ފަޅައިގެންދާން އުޅޭހެންނެވެ.\n"އޯޚް... އަހަރެން މިހާލުގައި އޮއްވާވެސް، ތިވާހަކަ ބުނަންތަ ތިއައީ؟... އެއީ ކީއްވެކަން ބުނެދީފާނަންތަ؟..." ޒެވިންގެ އަޑު މަޑެވެ. ލޯބިން ފުރިގެންވީ އެ އަޑު އިވުމުން، އިތުރަށް ޝަކުވާކުރަން ބޭނުންވިއެވެ.\nރުޅި އައިސް ތުން ފިއްތާލާފައި އަހަރެން ޒެވިންއަށް ބަލައިލީމެވެ. ޒެވިން އޮތީ ރީތި ހިނިތުންވުމެއް ތުންފަތް މައްޗަށް ވެރިކުރުވައިގެންނެވެ. ހީވަނީ އަހަރެންގެ އެ އަމަލުން އެ ހިތަށް ހަމަޖެހުން ލިބުނު ހެންނެވެ. ރުޅި އައިސް ހުރިކަން ދެއްކުމުގެ ގޮތުން، ކުރިއަށްވުރެ ބޮޑަށް ދެލޯ ހަނިކޮށްލާފައި، ހަށަމް ބަނދެލީމެވެ.\n"ނޮޓް ފަނީ އޯކޭ... އަހަރެން މިހުރީ ހަމަ އަސްލަސްވެސް ރުޅި އައިސްފަ... ކީއްވެކަން ބުނެފާނަން... އެއީ އަހަރެން ދައްކާ ވާހަކަ އަޑު ނީވޭތީ... ބުނީމަ ބުނާގޮތް ނަހަދާތީ... އަޑު އިވިއްޖެތަ؟..." އަހަރެން ނުރުހިފައި ބުނީމެވެ.\n"ތިބުނީ ހާދަ ހެއްވާ ވާހަކައެކޭ... އަހަރެން ތިއަށް ކޮން ޖަވާބެއް ދޭންވީ؟... ތިބުނީވިއްޔަ އަޑު ނީވޭތީއޭ ރުޅި އަންނަނީ..." ޒެވިން ވާހަކަ ދެއްކީ ލާނެތް ރާގަކަށެވެ.\n"ދެން ހެޔޮ، ނޫޅެން..." އަހަރެން ތުން ފިއްތައިލީމެވެ.\n"އަހަރެން ހިތަށްއަރާ ތީހަމަ ލިވީ ބާއޭ... ލިވީ ތިހާ ހަރުކަށިވާން ދަސްކުރީ ކާކު ކައިރިންކަން ބުނެދީފާނަންތަ؟..." އަހަރެންގެ އަތުގައި ހިފާލަމުން ޒެވިން ސުވާލުކުރިއެވެ.\n"ބުނީމަ ބުނާގޮތް ނުހަދަންޏާ ރުޅި އަންނާނަން... ދެންވެސް ބުނީމަ ބުނާ ގޮތް ހަދާތި، އޭރުން ރީތިކޮށް ވާހަކަ ދެއްކޭނީ..." ޒެވިން އާއި ދިމާއަށް ބަލައިލަމުން އަހަރެން ބުނީމެވެ.\n"އަހަރެން ބަލިވީމަވެސް ލިވީއަށް އެނގެނީ ތޮޅެންތަ؟..." ލުއި ހިނިގަނޑެއް ޖަހާލަމުން ޒެވިން ބުންޏެވެ.\n"އަހަރެން ތޮޅެން ދަސްކުރީ ކާކު ކައިރިންކަން އެނގެއެއްނު... މިހާރު އަހަރެން މިހުރީ އެދުރުވެގެން... ދެން ހިނގާނީ އަހަރެންގެ ބާރު... އަޑު އިވިއްޖެތަ؟..." އަހަންނަށް ބުނެވުނީ އެހިސާބަށެވެ.\nޒެވިން އަހަރެންގެ އަތުގައި ހިފައި ގާތަށް ދަމާލައިފިއެވެ. އަހަރެން ހުރީ އެފަދަ ކަމަކަށް ވިސްނައިގެނެއް ނޫނެވެ. ޒެވިން އާއި ދިމާއަށް އަރިއަޅައިލުމުން، ދެއަތް އަޅުވައިލެވުނީ އެނދުގައެވެ. އޭރު އަހަރެންގެ މޫނު ވަނީ ޒެވިންގެ މޫނާއި ޖެހޭ ނުޖެހޭހައި ކައިރީގައެވެ. އަހަންނަށް އިތުރު ކަމެއް ކުރާނެ ފުރުޞަތު ނުލިބެނީސް، ޒެވިން އަހަރެންގެ ދެކޯތާފަތުގައި ހިފަހައްޓާލައިފިއެވެ. އެ ހޫނު ނޭވާގެ އިޚްސާސް ވާހައި ކައިރިއަށް ގެންދިޔުމާއިއެކު، އިޚްސާސްކުރެވިގެން ދިޔައީ އެ ތުންފަތުގެ ބީހުމެވެ. އަހަރެންގެ ދެލޯ ބޮޑުވިއެވެ. ޒެވިން އާއި ދުރަށްޖެހިލުމަށް ގަދަ ހަދައިލީމެވެ. އެކަމަކު ޒެވިން އެ ފުރުޞަތެއް ނުދިނެވެ. ކުރިޔަށްވުރެ ބާރަށް އަހަރެންގެ ދެކޯތާފަތުގައި ހިފަހައްޓާލައިފިއެވެ. އިރުކޮޅަކު ގަދަހަދާލާފައި، ހުއްޓާލަން އަހަންނަށް މަޖުބޫރުވިއެވެ. ކުޑަ ހިނދުކޮޅަކަށް ނަމަވެސް، އެ އަމަލުގައި އަހަންނަށް ބައިވެރި ވެވުނެވެ.\nމަހުލޫފާއި އަކްރަމް ގޭގައި މަޑުކުރައްވަން އަންގަވައިފި\nފެވިފާ ތިނަންވޭ މިހިތުގާ...41\n24 މާޗް 2020, 20:50\nwow varah intrest.waiting for nrxt part.laager love that story😍😍😘😘😘😘💚💚💚💚💚💚💚💚💚💚💚💚\n24 މާޗް 2020, 20:52\nwow nice story waiting for next prt😍😍😍😍😍😍😍😍😘😘😘😘😘😘😘😘❤❤❤❤❤❤❤❤❤❤💚💚💚💚💚💚💚💚💚\nފެންފުށީ ޕޮލިސް ސްޓޭޝަނުން ފެންފުށީގައި ޓްރެފިކް އޮޕަރޭޝަނެއް ކުރިޔަށް ގެންގޮސްފި\nޅައިމަގުން ބިދޭސީއަކު ގެއްލުނު މައްސަލައެއްގައި ބަންގްލަދޭޝްގެ ދެ މީހަކު ހައްޔަރުކޮށްފި\nދެން އޮންނަ ރިޔާސީ އިންތިހާބުގައި ޖޭޕީ އިން ކެންޑިޑޭޓަކު ނެރޭނެ - ގާސިމް އިބްރާހީމް\n16 ސެޕްޓެމްބަރު 2019\n15 ސެޕްޓެމްބަރު 2018


lottiefiles ah ithuru 37 million dollar ge investment libijje\nލޮޓީފައިލްސް އަށް އިތުރު 37 މިލިއަން ޑޮލަރު\nލޮޓީފައިލްސްގެ ފައުންޑަރުން: މި ކުންފުނީގެ ޑިވްލޮޕަރުންގެ ގޮތުގައި ގިނައިން ތިބީ ދިވެހިން\nދިވެހި ޒުވާނުން ތަކެއް ގުޅިގެން އުފައްދާފައިވާ އެނިމޭޝަންސްއަށް ހާއްސަ ކުންފުނި ނުވަތަ ޕްލެޓްފޯމް ލޮޓީފައިލްސް އިން ދުނިޔެއަށް ނުކުމެ އިތުރު 37 މިލިއަން ޑޮލަރު -- 571.7 މިލިއަން ރުފިޔާގެ އިންވެސްޓްމަންޓް ހޯދައިފި އެވެ.\nރާއްޖޭގެ އެންމެ ތަޖުރިބާކާރު އެއް ޑިވެލޮޕަރު ނަސްރުﷲ އަދުނާން (ނައްޓު) އިސް ދައުރެއް އަދާކޮށްގެން ފެށި ބައިނަލްއަގުވާމީ ޓެކްނޮލޮޖީ ކުންފުންޏަށް ސީރީޒް ބީ ނުވަތަ އިންވެސްޓްމަންޓް ހޯދުމުގެ ދެވަނަ ބުރުގައި 37 މިލިއަން ޑޮލަރު ލިބުނުކަން އިއުލާނު ކުރުމާއެކު ރާއްޖޭގެ ޓެކޮނޮލޮޖީ އަދި އެންވަޔަރުމަންޓް މިނިސްޓަރު އައިމިނަތު ޝައުނާ ވަނީ އެ ކުންފުނީގެ ފައުންޑަރުންނަށް މަރުހަބާ ކިޔާފަ އެވެ.\nލޮޓީފައިލްސް އަށް އިތުރު އިންވެސްޓްމަންޓް ލިބުނުކަން އިއުލާނުކޮށް ބުނީ މި ބުރުގައި ފަސް ފަރާތަކުން އިންވެސްޓްކޮށްފައި ވާއިރު މީގެ ތެރޭގައި މަޝްހޫރު ޓެކްނޮލޮޖީ ޖަޔަންޓް މައިކްރޮސޮފްޓް ވެސް ހިމެނޭ ކަމަށެވެ.\nލޮޓީފައިސްލް އަށް މީގެ ކުރިން ވެސް މައިކްރޮސޮފްޓްގެ ވެންޗާ ފަންޑުން ނުވަ މިލިއަން ޑޮލަރުގެ އިންވެސްޓްމަންޓް ދީފައިވެ އެވެ.\nމި އިންވެސްޓްމަންޓާއެކު މި ކުންފުންޏަށް ލިބުނު އިންވެސްޓްމަންޓުގެ އަގު ވަނީ 47 މިލިއަން ޑޮލަރު -- 700 މިލިއަން ރުފިޔާ އަށް އުފުލިފަ އެވެ.\nލޮޓީފައިލްސް އަކީ މި ކުންފުނީގެ މިހާރުގެ ޗީފް އޮޕަރޭޓިން އޮފިސަރު (ސީޓީއޯ) ނައްޓު އާއި ސީއީއޯ ޝިޓީޖް މިންގްލާނީ އިސްވެ ތިބެ 2017 ވަނަ އަހަރު އުފެއްދި ކުންފުންޏެކެވެ.\nމިހާރު މި ކުންފުނީގެ އުފެއްދުންތައް ބޭނުންކުރާ މީހުންގެ އަދަދު ތިން މިލިއަންއަށްވުރެ ގިނަ އެވެ. އަދި މި ކުންފުނީގެ މުވައްޒަފުންގެ ގޮތުގައި ރާއްޖޭގައި ތިބެގެންވެސް ގިނަ އަދަދެއްގެ ޑިވްލޮޕަރުން ދަނީ މަސައްކަތް ކުރަމުންނެވެ.\nސްޓާލިންކްގެ ހިދުމަތް ހޯދަން މަޝްވަރާ ކޮށްފި


Mi supporter mathin handhaan ebahuritha?\nމި ސަޕޯޓަރު މަތިން ހަނދާން އެބަހުރިތަ؟\nއަލީ މުހައްމަދު: މިއީ އާދަޔާ ހިލާފު ސަޕޯޓަރެއް --\nދިވެހި ގައުމީ ޓީމަށް މަރުދޭ ސަޕޯޓަރުންގެ އަދަދު މި ރާއްޖޭގައިވެސް މަދެއް ނޫނެވެ. ތޭރަވަނަ ސާފު ޗެންޕިއަންޝިޕް ފުޓްބޯޅަ މުބާރާތް ރާއްޖޭގައި ކުރިއަށްދާއިރު ދިވެހި ގައުމީ ޓީމު ކުޅޭ މެޗުތަކަށް ވަންނަން ޓިކެޓް ހޯދަން ދަމާލާ ކިއުތަކުން އެކަން ވަރަށް ސާފެވެ. ޓިކެޓެއް ލިބޭތޯ 18 ގަޑިއިރު ކޮޅަށް ތިބެ ޓިކެޓް ލިބުމުން ގެއަށް ދަނީ އުފަލުންނެވެ. އެވަރު ބޮޑު ތަކުލީފެއް އުފުލާނީ ގައުމީ ޓީމަށް އެ މީހެއްގެ ހިތުގައި ހާއްސަ ލޯތްބެއް އޮތީމައެވެ. ޔަގީނުންވެސް އެއީ ދިވެހި ގައުމު ދެކެ ވަރަށް ލޯބިވާ ގައުމީ ރޫހު ހިތުގައި އޮތް މީހަކަށް ނޫނީ ނުއުފުލޭނެ ތަކުލީފެކެވެ.\nބައެއް މީހުން މެޗު ބަލަން ދަނޑަށް ވަދެ ތިބެނީ ކުޅުންތެރިންގެ ކުޅުމުގެ ތެރެއަށް ގެއްލިފައެވެ. އަނެއް ބަޔަކު ފެންނަނީ ކުޅުންތެރިންނަށް އާދަޔާ ހިލާފު ތަރުހީބެއް ދޭ ބައެއްގެ ގޮތުގައެވެ. ގައުމީ ކުލަތަކުން ޒިނާތްތެރިވެ ތިބެ ބައެއް ސަޕޯޓަރުން މުޅި ދަނޑުގައި ގަދަ އަޑުން ތަރުހީބު ދެއެވެ. މިފަހަރުގެ މުބާރާތުންވެސް އެފަދަ އެތައް ސަޕޯޓަރުންނެއް ފެނިގެން ގޮސްފިއެވެ.\nފޮޓޯގްރާފަރުންގެ ލެންސްތަކުން އެ ސަޕޯޓަރުން ނަގާ ފޯރި އެ ދަނީ ބެލުންތެރިންނަށް ގެނެސްދެމުންނެވެ.\nނަމަވެސް މިފަހަރު މި އޮތީ މި އަހަރުގެ މުބާރާތުގެ ވާހަކައެއް ނޫނެވެ. ސާފް ޗެންޕިއަންޝިޕްގައި ރާއްޖެ އެންމެ ފަހުރުވެރި ކާމިޔާބެއް ހޯދި 2008 ވަނަ އަހަރުގެ މުބާރާތުގެ ހަނދާނެކެވެ. އެ އަހަރު މުބާރާތް އޮތީ ރާއްޖެ އާއި ލަންކާގައެވެ. އެއީ މުބާރާތުގެ ތަށި ރާއްޖެއިން ހޯދި ފުރަތަމަ ފަހަރެވެ.\nރާއްޖެ ބައްދަލުކުރާ ކޮންމެ މެޗަކަށް ދިވެހި ސަޕޯޓަރުން ވަދެ ދަނޑު ފުރާލައެވެ. ތަރުހީބުގެ އަޑުން މުޅި ދަނޑު ގުގުމާލައެވެ.\nނަމަވެސް ރާއްޖެ ބައްދަލު ކުރާ މެޗަށް ވަންނަ 12،000 ދިވެހި ސަޕޯޓަރުންގެ ތެރެއިން ވަރަށް ފާހަގަވި ސަޕޯޓަރެއްގެ ވާހަކައެވެ. އެއީ އުތުރުގެ ހއ. ތަކަންދޫއަށް ނިސްބަތްވާ އެ ރަށު ޑޭޒީމާގެ އަލީ މުހައްމަދެވެ. ބައެއް މީހުން އޭނަ ދަންނާނީ "ވަޑާން އަލީ" ގެ ނަމުންނެވެ.\nއަލީ މުހައްމަދު ހާއްސަވާ އެންމެ ބޮޑު އެއް ސަބަބަކީ އޭނާ ދަނޑަށްދާ ގޮތެވެ. މުޅި ގައިގައި ދިވެހި ކުލަތަކުން ކުރަހައިގެންގޮސް އެންމެ ވަރުގަދައަށް ދިވެހި ޓީމަށް ހިތްވަރު ދެނީ އޭނާއެވެ. ބިޔަ ހަށިގަނޑުގައި ދިވެހި ދިދަ ރަމުޒުވާހެން ކުރަހާފައި ހުރެއެވެ. ބައެއް މީހުންނަށް އެކަން ވަނީ ވަރަށް ހެއްވާ މަޖާ ކަމަކަށެވެ. އަނެއް ބަޔަކަށް އާދަޔާ ހިލާފު މޮޅު ކަމަކަށެވެ.\nގައުމީ ދަނޑުގައި ދިވެހި ޓީމު ކުޅުނު މެޗުތަކުން މޮޅުވެ ފައިނަލަށް ދަތުރުކޮށްފި އެވެ. އެ އަހަރުގެ ފައިނަލް އޮތީ ލަންކާއެވެ.\nއަލީގެ ސަޕޯޓް ކުރުން ފެނި ފައިނަލް މެޗަށް އޭނާ ލަންކާއަށްވެސް ގެންދިޔައެވެ. އެކަން އިންތިޒާމު ކުރީ ރައީސުލްޖުމްހޫރިއްޔާގެ ރަސްމީ ގެކޮޅު ތީމުގެއިންނެވެ. ލަންކާއަށް ގޮސް އަލީ ހުރީ ރައީސް މައުމޫނާއި އެމަނިކުފާނުގެ ބޭފުޅުންނާއެކު ހިލްޓަންގައެވެ. އެހާވެސް އަލީގެ ސަޕޯޓް ގައުމީ ޓީމަށް މުހިންމެވެ.\nރާއްޖެއިން އިންޑިއާ ބަލިކޮށް ތަށި އުފުލާލި މެޗުގައިވެސް މުޅި ދަނޑުން އެންމެ ގަދަ އަޑަކަށްވީ އަލީގެ އަޑެވެ. އެ މެޗުގައިވެސް އަލީ ހުރީ އޭނާގެ ހަށިގަނޑުގައި ދިވެހި ކުލަތަކުން ގައުމީ ދިދަ ރަމުޒުވާނެ ހެން އެކި ކުރެހުންތައް ކުރަހައިގެންނެވެ.\nމިހާރު ކުރިއަށްދާ މުބާރާތުގައި މިރޭ ރާއްޖެ މި ނިކުންނަނީ އިންޑިއާއާ ދެކޮޅަށެވެ. އިންޑިއާ އޮތީ 2008 ގެ އެ ބަލި އަދިވެސް ހަނދާން ނައްތާނުލެވިއެވެ. އެހެން ކަމުން މިރޭ ރާއްޖެ ބަލި ކުރުމަކީ އިންޑިއާގެ ވަރަށް ބޮޑު އުންމީދަކަށްވާނެ އެވެ. މިހާ ހިސާބުން 2008 ގެ ދިވެހި ގައުމީ ޓީމުގެ އެންމެ ވަރުގަދަ ސަޕޯޓަރުގެ މަތިންވެސް ދިވެހިން ހަނދާންވެއްޖެ އެވެ. މިއަދު މުޅި ސޯޝަލް މީޑިއާގައި އޮތީ އަލީ މުހައްމަދުގެ ވާހަކައެވެ.\nތަކަންދޫ އިންޖީނުގޭގައި މަސައްކަތް ކުރަމުންދާ އަލީ މުހައްމަދު މިވަގުތު ހުރީ ރަށުގައެވެ. ދިވެހި ޓީމު ކުޅޭ މެޗުތައް ރައްޔިތުންނާއެކު އެ ރަށުގެ ޕްރީ ސުކޫލުގައި ބަލަމުންދާއިރުވެސް އަލީގެ ފޯރިއަކަށް ބަދަލެއް ނާދެއެވެ. ހަމައެކަނި ތަފާތަކީ ގަލޮޅު ދަނޑުގައި އޭނާ ނުހުންނަ ކަމެވެ.\nބައެއް މީހުން މިހާރު ގެންދަނީ ފައިނަލަށް ދިވެހިން ދަތުރުކޮށްފިނަމަ އަލީ މާލެ ގެނެވޭނެ ގޮތެއް ހޯދުމެވެ. އެ ދައުވަތު އެކި ފަރާތްތަކުން އޭނާއަށް މިހާރު ވަނީ ދީފައެވެ.\n"ވަރަށް ދެރަވޭ ދިވެހި ޓީމު ކުޅޭއިރު ދަނޑުގައި ނުހުރެވޭތީ. ވަރަށް މިސްވޭ. އެކަމު ގޭތެރެ ތާށިކަމުން މިވަގުތު މި ނޫން ގޮތެއް ނެތީ،" ވަޒީފާގެ އިތުރުން އުމުރުން ދުވަސްވީ މަންމަވެސް ބަލަމުން ގެންދާ އަލީ ބުންޏެވެ.\nމި އަހަރުގެ މުބާރާތުން އަލީ ނުފެނުނު ނަމަވެސް ޔަގީނުންވެސް މި ސަޕޯޓަރު މަތިން ދިވެހިން ހަނދާން އެބަހުއްޓެވެ. އެކަން ސޯޝަލް މީޑިއާއަށް ބަލާލުމުން ޔަގީންވެއެވެ.\nއެފްއޭއެމް ސާފް ޗެމްޕިއަންޝިޕް ތަކަންދޫ\n3 ގަޑިއިރުން 3000 ޓިކެޓް ވިއްކައިފި


މަޖީދީ މަގުގައި ކާރުތެރޭގައި ހަތަރު ކުދިން ބޭތިއްވުމަށްފަހު ދިއުމުން ވީގޮތަކީ މިއީ ! – Dhuvas Online\nމަޖީދީމަގާއި ފަނޑިޔާރުމަގު ގުޅޭ ހިސާބުގައި ބާއްވާފައި އޮތް ކާރު، މި ކާރުގެ ތެރޭގައި ހަތަރު ކުޑަކުދިން ތިބި -- ފޮޓޯ: ދުވަސް\nމަޖީދީ މަގުގައި ކާރުތެރޭގައި ހަތަރު ކުދިން ބޭތިއްވުމަށްފަހު ދިއުމުން ވީގޮތަކީ މިއީ !\nމިއީ މީގެ ހަފްތާއެއްހާކުރިން މަޖީދީމަގާއި ފަނޑިޔާރުމަގު ގުޅޭ ހިސާބުގައި ހިނގާދިޔަ ކަމެކެވެ. ރޭގަނޑު 09:00 ހާއިރު ފިހާރައެއްގެ ކުރިމަތީގައި އިންޖީނު ނިއްވާ ނުލާ އޮތް ކާރެއްގެ ވަށައިގެން ގިނަ ބަޔަކު ތިބި އިރު އަދި ދެ ފުލުހަކު ތިބި އިރު ދުރުން ބަލާލުމަށްފަހު ހީކުރީ އެކްސިޑެންޓެއް ވެގެން އުޅެނީ ކަމަށެވެ. ނަމަވެސް ކައިރިއަށް ގޮސް ބަލާލިއިރު ކަންތައް ދިމާވީ ހީކުރި ގޮތާއި މުޅިން ހިލާފަށެވެ.\nކާރުގެ ކައިރީގައި ދެ ފުލުހަކު ތިބި އިރު އަދި ކާރުގެ ވަށާލައިގެން މަންޒަރު ބަލަން ފަންސާހަކަށް މީހުން ތިބި އިރު ކާރުގެ ތެރޭގައި ތިބީ ހަތަރު ކުޑަކުދިންނެވެ. ފުލުހުން ސުވާލު ކުރަމުންދަނީ އެ ކާރު ޑްރައިވަރު ދިޔަތަނެއް އާއްމުންނަށް އެނގޭތޯ އެވެ. އަދި ޓެކްސީ ސެންޓަރުތަކަށް ގުޅާ މައުލޫމާތު ސާފުކުރެވޭތޯވެސް ބެލި އެވެ.\nމަޖީދީމަގާއި ފަނޑިޔާރުމަގު ގުޅޭ ހިސާބުގައި ބާއްވާފައި އޮތް ކާރު، މި ކާރުގެ ތެރޭގައި ހަތަރު ކުޑަކުދިން ތިބި — ފޮޓޯ: ދުވަސް\nގިނަ އިރުވަމުންދިޔަވަރަކަށް ގިނަ މީހުން ޖަމާވަމުންދިޔަ ވަރަކަށް ކާރު ތެރޭގައި ތިބި ކުޑަކުދިންގެ މޫނުމަތިން ފެނުނީ ހަމަ ގައިމުވެސް ހިތާމަވެރި މަންޒަރެކެވެ. އެއްމެ ބޮޑު ކުއްޖާގެ އުމުރުން ގާތްގަނޑަކަށް ވާނީ 10 އަހަރެވެ. އެ ކުއްޖާގެ ލޮލުންވެސް ކަރުނަ ހިލުނު މަންޒަރު ފެނުނެވެ. އަތުގައި ސްމާޓް ފޯނެއް އޮތް ނަމަވެސް މީހުން ޖަމާވެ ކާރުގެ ބިއްލޫރިގަނޑުން އެ ކުއްޖާއާއި ދިމާއަށް ބަލަން ފެށުމުން އެ ކުއްޖާ ހާސްވަމުން ދިޔަ މަންޒަރު ސިފަވި އެވެ. ވާނީވެސް އެހެންތާ އެވެ. ވެގެން އުޅޭ ގޮތެއް އަދި ވާން އުޅޭ ގޮތެއްވެސް އެ ކުއްޖާއަކަށް ނޭންގޭހާލު ގިނަ ބަޔަކު ޖަމާވެ އެއްބަޔަކު ފޮޓޯ ނަގާ ކަންކަން ކުރި އިރު އެ ކުއްޖާ އިނީ ހިތް ނުތަނަވަސްވެ ބިރުވެރި ކަމެއްގެ ތެރޭގައި އެ ކުއްޖާގެ މޫނަށް ބަލައިލުމުން އެނގުނެވެ.\nކޮންމެއަކަސް މިކަމެއް ހިނގިތާ ގާތްގަނޑަކަށް ތިރީހަކަށް މިނެޓްފަހުން ކާރުގެ ޑްރައިވަރު އަދި އިތުރު އަންހެނަކު ކާރުގެ ކައިރިއަށް އައެވެ. މައުލޫމާތު ލިބުނު ގޮތުން ނަމަ އެއީ އެ ހަތަރު ދަރީންގެ މަންމައާއި ބައްޕަ އެވެ. ބައްޕަގެ އަތުގައި ފްރުޓް ކޮތަޅެއް އޮތް އިރު އެ ދެމީހުން އައީ ކޮންތާކުންކަން އަދި ހަތަރު ކުދީން ކާރުގެ ތެރޭގައި ބޭތިއްބުމަށްފަހު ދިޔައީ ކޮންތާކަށް ކަން ކަށަވަރުވާގޮތެއް ނުވެ އެވެ.\nފުލުހުން އެ ކާރުގެ ޑްރައިވަރުގެ މައުލޫމާތު ސާފުކުރުމަށްފަހު ކާރު ދޫކޮށްލި އެވެ.\nކުޑަ ނަމަވެސް މިއީ ހިތާމަވެރި ހާދިސާއެއް ކަމާއިމެދު ޝައްކެއް ނެތެވެ. ކާރުބާރު ބޮޑު މާލޭގެ މަގުމެދަށް ކާރުގެ ތެރޭގައި ހަތަރު ކުޑަކުދިން ދޫކޮށް ދާއިރު ދިމާވެދާނެ ގޮތަކާއިމެދު ވިސްނާލަން ޖެހެ އެވެ. ސީނަށް ހާޒިރުވި ދެ ފުލުހުން އަމަލު ކުރި ގޮތަކީވެސް އެއްމެ ރަނގަޅުގޮތް ނޫންކަން ފާހަގަކޮށްލަން ޖެހެ އެވެ. އެހެނީ ތިރީހަކަށް މިނެޓް ވި އިރު މީހުން ގިނަ އަދަދަކަށް ޖަމާވެ ކާރުގެ ތެރޭގައި ތިބި ކުދިންގެ ހިތަށް ނުތަނަވަސްކަން ވެރިވަމުން ދިޔަ އިރު މީހުން ދުރުކުރުމުގެ މަސައްކަތް ފުލުހުން ކުރިތަން ފެނިގެން ގޮސްފަ އެއްނުވެ އެވެ. އަދި ބައެއް މީހުން ފޮޓޯ ނަގަމުން ދިޔައިރު އެކަމާ ފުލުހުން އަޅާލި މަންޒަރުވެސް ފެނިފައެއް ނުވެ އެވެ.\nމަކަށް ނޭނގެ says:\nމިވެސް ހަބަރެއް. އަޅޭ އިނބަދެން ކީއްކެރޫ


"GMR ah faisaa dehkumun kunfunee ge haibathu fenihjje"\n"ޖީއެމްއާރަށް ފައިސާ ދެއްކުމުން ކުންފުނީގެ ހައިބަތު ފެނިއްޖެ"\nއެމްއޭސީއެލްގައި އުޅުމަކީ ފަހުރެއް\nކުންފުނީގެ ހިންގުމަށް ބަދަލެއް ނާންނާނެ\nހިދުމަތައް ބަދަލެއް ނާންނާނެ\nސިންގަޕޫރުގެ އާބިޓްރޭޝަނުން ޖީއެމްއާރަށް 271 މިލިއަން ޑޮލަރު ދެއްކުމަށް ކުރި އަމުރާއި އެއްގޮތަށް، އެމްއޭސީއެލް އިން އެއް ފަހަރާ ފައިސާ ދައްކައި ހަލާސް ކުރުމަކީ ކުންފުނީގެ ހައިބަތު ދައްކުވައިދިން ކަމެއް ކަމަށް މެނޭޖިން ޑިރެކްޓަރު އާދިލް މޫސާ ވިދާޅުވެއްޖެ އެވެ.\nމޯލްޑިވްސް އެއާޕޯޓް ކޮމްޕެނީ (އެމްއޭސީއެލް) މުވައްޒަފުންގެ އަގު ވަޒަން ކުރުމަށް "އެމްޑީ އެވޯޑު" ގެ ނަމުގައި އިބްރާހިމް ނާސިރު އިންޓަނޭޝަނަލް އެއާޕޯޓް (އައިއެންއައިއޭ) ގައި މިރޭ ބޭއްވި ރަސްމިއްޔާތުގައި އެމްޑީ އާދަލް ވިދާޅުވީ އާބިޓްރޭޝަނުން 270 މިލިއަން ޑޮލަރު އެއްފަހަރާ ދައްކަން ޖެހުމަކީ ކުންފުންޏަކަށް ބުރަތަކެއް، ނަމަވެސް މިކަމުން ކުންފުނީގެ ގުޅިގެން މުވައްޒަފުންނަށް އެއްވެސް އަސަރެއް ނުކުރާނެ ކަމަށެވެ.\n"ވޭތުވެދިޔަ ހަތަރު އަހަރު ތެރޭގައި މިހާގިނަ ފައިސާ އެއް ކުރެވި އެ ދެއްކުމަކީ ކުންފުންޏަކަށް ލިބޭނެ ވަރަށް ބޮޑު ކާމިޔާބީއެކޭ. އަޅުގަނޑު ދަންނަވާނީ އަޅުގަނޑުމެން މި އުޅޭ ކުންފުނިން މިފަދަ ފައިސާއެއް ދެއްކުމުން އެނގިގެން ދަނީ ކުންފުނީގެ ތަސައްވަރު،" އާދިލް ވިދާޅުވި އެވެ.\n"އެއީ ކުންފުނީގެ ހައިބަތޭވެސް އަޅުގަނޑުމެންނަށް ބުނެވިދާނެ. އެހެންވެ މިފަދަ ކުންފުންޏެއްގައި އަޅުގަނޑުމެން އެންމެންނަށް ވަޒީފާ އަދާކޮށް މަސައްކަތް ކުރުމަކީ ވެސް އެންމެންނަށްވެސް ލިބޭ ފަހުރެކޭ ދަންނަވާނީ. ގިނަ މުވައްޒަފުންނަކީ އެ ބޭފުޅުންގެ ކެރިއާ ފެށިގެން މިތަނުގައި [އެއާޕޯޓް] ގައި މަސައްކަތް ކުރާ މުވައްޒަފުން. ހާއްސަކޮށް ސީނިއަ މެނޭޖުމަންޓް. އެހެންވީމަ އެ އޮންނަ ލޯބި އޮންނަހެން."\nއޭނާ ވިދާޅުވީ ކުންފުނިން އެދޭ ގޮތަށް މަސައްކަތް ކުރުމަކީ އެދޭ ގޮތެއް ކަމަށާއި، ހުރިހާ މީހުންނަށް ނަމޫނާ ބަޔަކަށްވާން އެދޭ ކަމަށެވެ.\n"ގިނަ ފަރާތްތަކުން އެއާޕޯޓުގެ ނަން އަތުވެއްޖެނަމަ އެއީ ހާއްސަ ތަނެއް ކަމަށް ދެކޭ. މުޅި ޕަބްލިކް ވެސް ބަލައި ގަނޭ. އެހެންވެ އެ ރެސްޕޮންސިބިލިޓީ ނަގައިގެން މަސައްކަތް ކުރުމަކީ މުހިންމު ޒިންމާއެއް،" އާދިލް ވިދާޅުވި އެވެ.\nއޭނާ ވިދާޅުވީ ކުންފުނިން ޖީއެމްއާރަށް އެއް ފަހަރާ ފައިސާ ދެއްކުމުން "ކޮންމެ ވެސް ވަރެއްގެ އިމްޕެކްޓެއް" އަންނާނެ ކަމަށެވެ.\n"ކުންފުނީގެ ރިޒާވުން ދެއްކުމަކީ ވަރަށް ގިނަ ކަންތައްތަކަށް ބަލާއިރު ޗެލެންޖިން ކަމެކޭ. މިހެން ދަންނަވަނީ މިއާއެކު 800 މިލިއަން ޑޮލަރުގެ ޕްރޮޖެކްޓެއް ކުރިއަށް ގެންދޭ. ހަގީގަތުގައި މިއީ ކުންފުނި މެނޭޖު ކުރުމުގައި އެހެން ގޮތަކަށް ވިސްނަން ޖެހޭ. މިވަރުގެ އަދަދެއް އެއް ފަހަރާ އެއް ކުމުން އެބަޖެހޭ ބައެއް ހަރަދުތައް ކުރިއަށް ގެންދަން،" އާދިލް ވިދާޅުވި އެވެ.\nއޭނާ ވިދާޅުވީ މި ބަދަލުގެ ސަބަބުން ހިދުމަތައް އެއްވެސް ބުރުލެއް ނާރާނެ ކަމަށެވެ.\nޖީއެމްއާރަށް 140 މިލިއަން ޑޮލަރު ދެއްކީ އެމްއޭސީއެލް އިން 4.9 ޕަސެންޓްގެ އިންޓަރެސްޓް ރޭޓްގައި ވިއްކި ބޮންޑެއް ދައުލަތުގެ ރިޒާވުން ހަރަދުކޮށްގެން ގަނެގެންނެވެ. އެ ބޮންޑަށް އެމްއޭސީއެލްއިން ތިން އަހަރު ތެރޭގައި ފައިސާ ދައްކައި ހަލާސްކުރަން ޖެހެ އެވެ. ޖީއެމްއާރުގެ އެގްރިމަންޓް 2012 ވަނަ އަހަރު ބާތިލް ކުރުމުން އޭގެ ބަދަލެއްގެ ގޮތުން ބޮޑު އަދަދެއްގެ ފައިސާ ނަގައިދޭން ޖީއެމްއާރުން ސިންގަޕޫރުގެ އާބިޓްރޭޝަނަށް މައްސަލަ ހުށަހެޅި ނަމަވެސް، ތިން މެންބަރުންގެ އާބިޓްރޭޝަން ޕެނަލުން ކަނޑައެޅީ ޖީއެމްއާރުން ބުނާ އަދަދަކީ މާ ބޮޑު އަދަދެއް ކަމަށާއި ދިވެހި ސަރުކާރުން ޖީއެމްއާރަށް ދައްކަން ޖެހޭނީ އެ ކުންފުނިން އައިއެންއައިއޭއަށް ކުރި ހަރަދާއި އިންޓަރެސްޓަށް އަރާފައިވާ ފައިސާ އަދި ލީގަލް ފީތަކާ އެކު 140 މިލިއަން ޑޮލަރު ކަމަށެވެ.


ފަލަސްތީނުގެ ބިންތަކުގެ ބޮޑު ބައެއް އިސްރާއީލުން އަނެއްކާވެސް ހިފުމަށް ކުރަމުންދާ މަސައްކަތާ ގުޅިގެން ދިވެހިރާއްޖެއިން އެކަން ކުށްވެރިކޮށްފި - MFA\nފަލަސްތީނުގެ ބިންތަކުގެ ބޮޑު ބައެއް އިސްރާއީލުން އަނެއްކާވެސް ހިފުމަށް ކުރަމުންދާ މަސައްކަތާ ގުޅިގެން ދިވެހިރާއްޖެއިން އެކަން ކުށްވެރިކޮށްފި\nލިޔުނީ: ޖޫން 10 2020\nއޯގަނައިޒޭޝަން އޮފް އިސްލާމިކް ކޯޕަރޭޝަން (އޯ.އައި.ސީ)ގެ އެގްޒެކެޓިވް ކޮމިޓީގެ ޚާރިޖީ ވަޒީރުންގެ ފެންވަރުގެ ބައްދަލުވުމުގައި މިނިސްޓަރ އޮފް ފޮރިން އެފެއަރޒް އަބްދުﷲ ޝާހިދު މިއަދު ބައިވެރިވެވަޑައިގެންފިއެވެ. ސަޢޫދީ ޢަރަބިއްޔާއިން ރިޔާސަތު ބެލެހެއްޓި މި ވަރޗުއަލް ބައްދަލުވުމަކީ ފަލަސްތީނުގެ ހުޅަނގު އައްސޭރީގެ އިތުރު ބިންތަކެއް އިސްރާއީލުން ހިފާ، އެގައުމުގެ ބަޔަކަށް ހެދުމަށް މަސައްކަތްކުރަމުންދާތީ، އެކަމާ ބެހޭ ގޮތުން މަޝްވަރާކުރުމަށް ބޭއްވި ބައްދަލުވުމެކެވެ.\nމި ބައްދަލުވުމުގައި މިނިސްޓަރ ޝާހިދު ވިދާޅުވީ އިސްރާއީލުން ހުޅަނގުގެ އައްސޭރީގެ އިތުރު ބިންތަކަކަށް ވެރިވުމަކީ ސަރަހައްދީ ހަމަޖެހުން ނަގާލުމަށް އިސްރާއީލުން ސިލްސިލާކޮށް ކުރަމުންދާ މަސައްކަތުގެ ބައެއް ކަމަށެވެ. އަދި ހިފާފައިވާ ހުޅަނގު އައްސޭރީގެ ބިންތަކަކީ އިސްރާއީލުގެ އަމިއްލަ ބިންކަމުގައި ކަނޑައެޅުމަކީ ދިވެހިރާއްޖެއިން ވަރަށް ހަރުކަށިކޮށް ކުށްވެރިކުރާ އަދި އެކަމާ ދެކޮޅު ހަދާ ކަމެއްކަމަށް މިނިސްޓަރ ވިދާޅުވިއެވެ. އަދި ކޮވިޑް-19 ގެ ބަލިމަޑުކަމާ ދެކޮޅަށް މުޅި ދުނިޔެއިން މަސައްކަތްކުރަމުންދާ މި ދަނޑިވަޅުގައި، އިސްރާއީލުގެ މި އަމަލުތަކުގެ ސަބަބުން ފަލަސްތީނުގެ ރައްޔިތުން އިތުރަށް ނިކަމެތިވެގެންދާނެކަން އެމަނިކުފާނު ފާހަގަކުރެއްވިއެވެ. ހަމައެއާއެކު އިސްރާއީލުގެ މިއަމަލަކީ ބައިނަލްއަޤްވާމީ ހަމަތަކާ ގާނޫންތަކާ ޚިލާފް ކަމެއްކަމަށްވެސް ވިދާޅުވިއެވެ. މީގެ އިތުރުން އިސްރާއީލުން ފަލަސްތީނުގެ ބިންތަކަށް ވެރިވެފައި އޮންނަ އޮތުން ހުއްޓުވުމާއި، ކުރިއަށް އޮތްތަނުގައި އިތުރު ބިންތަކަށް ވެރިވުން ހުއްޓުވުމަށްޓަކައި އދ އިން ފާސްކޮށްފައިވާ ޤަރާރުތައް ތަންފީޒުކުރުމަށް ބައިނަލްއަޤްވާމީ މުޖްތަމައަށް މިނިސްޓަރ ޝާހިދު ގޮވާލެއްވިއެވެ.\nފަލަސްތީނުގެ މައްސަލައިގައި ދިވެހިރާއްޖެއިން އަބަދުވެސް ޤަބޫލުކުރަނީ 1967 ވަނަ އަހަރު އެކުލަވާލި ފަލަސްތީނުގެ ސަރަހައްދީ އިމުގެ ތެރޭގައި ފަލަސްތީނުގެ މިނިވަން ދައުލަތެއް ޤާއިމްކޮށް، އެދައުލަތުގެ ވެރިރަށަކީ އިރުމަތީ ޤުދުސްކަމަށް ހެދުންކަން ފާހަގަކުރައްވައި، ރާއްޖެއިން ދެކޭ ގޮތް މިނިސްޓަރ ތަކުރާރުކުރެއްވިއެވެ. އަދި އިސްރާއީލުން ފަލަސްތީނުގެ އިތުރު ބިންތަކަށް ވެރިވުމަކީ އިސްރާއީލާއި ފަލަސްތީނުގެ ވަކި ދެ ދައުލަތެއް ޤާއިމްކުރުމަށް ކުރެވޭ މަސައްކަތަށް އެޅޭ އިތުރު ހުރަހެއްކަމަށާއި، އެކަން ހާސިލްކުރެވޭނީ އިޚްލާސްތެރިކަމާއެކު މަސައްކަތްކޮށްގެންކަމަށް މިނިސްޓަރ ޝާހިދު ވިދާޅުވިއެވެ. މިނިސްޓަރ ޝާހިދުގެ ވާހަކަފުޅު ނިންމަވާލައްވަމުން، ފަލަސްތީނުގެ ރައްޔިތުން އިންސާފާއި ސުލްހަ އަދި މިނިވަންކަން ހޯދުމަށް ކުރަމުންދާ މަސައްކަތުގައި މުޅި އިސްލާމީ އުއްމަތް އެކަތިގަނޑެއްގެ ގޮތުގައި ފަލަސްތީނުގެ ރައްޔިތުންނާއެކު ދެމިތިބުމަށް ގޮވާލެއްވިއެވެ.\nމިއަދުގެ ބައްދަލުވުން ނިންމާލާފައިވަނީ 1967 ވަނަ އަހަރު އިސްރާއީލުން ވެރިވެގެންފައިވާ ފަލަސްތީނުގެ ބިންތަކަކީ އިސްރާއީލުގެ ބައެއްގެ ގޮތުގައި ހަމަޖެއްސުމަށް އިސްރާއީލުން ކުރަމުންދާ މަސައްކަތް ކުށްވެރިކޮށް، އޯ.އައި.ސީގެ އެގްޒެކެޓިވް ކޮމިޓީގެ ފަރާތުން ޤަރާރެއް ފާސްކުރުމަށްފަހުއެވެ.\n57 މެމްބަރު ޤައުމުގެ މައްޗަށް އެކުލެވޭ އޯ.އައި.ސީއިން ގެންދަނީ ފަލަސްތީނުގެ ރައްޔިތުންގެ ހައްޤުތަކަށާއި ފަލަސްތީނުގެ މިނިވަންކަމަށް މެދުނުކެނޑި ވަކާލާތުކުރަމުންނެވެ. އަދި 1976 ވަނަ އަހަރު އެޖަމާޢަތުގެ މެމްބަރަކަށް ދިވެހިރާއްޖެވި ފަހުން ރާއްޖެއިންވެސް ގެންދަނީ މިމައްސަލައިގައިވެސް އަދި އޯއައިސީގެ އެހެން މައްސަލަތަކުގައިވެސް ހަރަކާތްތެރި ގޮތެއްގައި ބައިވެރިވަމުންނެވެ.


Resort kuli andaazaa kurivarahvurey 23% dashah!\nރިސޯޓު ކުލި އަންދާޒާ ކުރި ވަރަށްވުރެ 23 ޕަސެންޓް ދަށަށް!\nމާލެ އަތޮޅުގައި ރިސޯޓެއް ތަރައްގީ ކުރަން ހިއްކަމުން ގެންދާ ރަށްފަޅު: ރިސޯޓު ކުލީގެ އާމްދަނީ ލަފާކުރި ވަަރަށްވުރެ ވަނީ ދަށްވެފައި -- ފޮޓޯ: އަވަސް އާކައިވް\nރިސޯޓުތަކުން ކުލީގެ ގޮތުގައި ދައުލަތަށް ލިބޭނެ ކަމަށް ފުރަތަމަ ތިން މަހު އަންދާޒާ ކުރި އާމްދަނީ 23.3 ޕަސެންޓް ދަށްވެއްޖެ އެވެ.\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ނެރެފައިވާ ފުރަތަމަ ކްއާޓަރުގެ ޓެކްސް ހިސާބުތައް ދައްކާ ގޮތުގައި ފުރަތަމަ ތިން މަހު ރިސޯޓުތަކުން ކުލީގެ ގޮތުގައި ލިބިފައިވަނީ 419.19 މިލިއަން ރުފިޔާ އެވެ. މި އަދަދަކީ މިދިޔަ އަހަރުގެ ފުރަތަމަ ކްއާޓަރުގައި ލިބުނު އާމްދަނީގެ ތެރެއިން އަންދާޒާކުރި އާމްދަނީއާ އަޅާ ބަލާއިރު 23.3 ޕަސެންޓް ދަށްވުމެކެވެ. މި ކްއާޓަރުގައި އަންދާޒާ ކުރި އާމްދަނީ ދަށްވި ނަމަވެސް މި ކްއާޓަރުގައި ރިސޯޓު ކުލީގެ ގޮތުގައި ލިބުނު އާމްދަނީ ވަނީ ތިން ޕަސެންޓް އިތުރުވެފަ އެވެ.\nރިސޯޓު ކުލިން މި އަހަރުގެ ފުރަތަމަ ކްއާޓަރުގައި ލިބޭނެ ކަމަށް އަންދާޒާ ކުރި ވަރަށްވުރެ އާމްދަނީ ދަށްވުމުގެ މައިގަނޑު ސަބަބަކީ ޓޫރިޒަމް އެޝްޓާބްލިޝްމަންޓް ތަރައްގީ ކުރުމަށް ކުއްޔަށް ދޫކޮށްފައިވާ ތަންތަން ތަރައްގީކޮށް ނިމުމަށް ދޭ މުއްދަތު އިތުރު ކުރުމާއި ކުއްޔާއި ޖޫރިމަނާގެ ފައިސާ ފަސް ކޮށްދިނުމުގެ އުސޫލުގެ ދަށުން ކޮންސްޓްރަކްޝަން ޕީރިއަޑް އެކްސްޓެންޝަން ފީ ދެއްކުމަށްފަހު ރިސޯޓު ކުލި ދެއްކުން ފަސް ކުރުމުގެ ފުރުސަތު ޓެކްސް ދައްކާ ފަރާތްތަކަށް ޓޫރިޒަމް މިނިސްޓްރީން ދީފައިވެ އެވެ.\nޓޫރިޒަމް މިނިސްޓްރީން އެންމެ ފަހުން އާއްމުކުރި ތަފާސް ހިސާބުތައް ދައްކާ ގޮތުގައި ރާއްޖޭގައި މިހާރު 140 ރިސޯޓު ދަނީ ހިންގަމުންނެވެ. އަދި ޓޫރިޒަމާ ގުޅުންހުރި 132 މަޝްރޫއެއް މިހާރު ކުރިއަށްދާއިރު، ތެރޭގައި 140 އަށްވުރެ ގިނަ ރަށް ދަނީ ރިސޯޓުގެ ގޮތުގައި ތަރައްގީ ކުރަމުންނެވެ. އަދި މީގެ ތެރެއިން 54 ރަށެއްގެ މަސައްކަތް އެކި ސަބަބުތަކާ ހުރެ ވަނީ ހުއްޓިފަ އެވެ.\nމީރާ ޓޫރިޒަމް ރިސޯޓް


Yameen ah hukum ivvun Qasim ge bolah!? | Mihaaru\nރައީސް ޔާމީންގެ ވެރިކަމުގެ ފުރަތަމަ އީދު ސަލާންކުރެއްވުމުގައި އޭރު ސިޔާސީ ގޮތުން އެއް ފަޅީގައި ހުންނެވި ގާސިމް (ވ) އާ ވާހަކަ ދައްކަވަނީ\nޔާމީނަށް ހުކުމް އިއްވުމުން ގާސިމްގެ ބޮލަށް ކަނޑާލައިފި!؟\n30 ނޮވެމްބަރ 2019 - 15:28 55 comments\nކުރީގެ ރައީސް އަބްދުﷲ ޔާމީންގެ މައްޗަށް މަނީ ލޯންޑްރިންގެ މައްސަލައިގެ ކުށް ސާބިތުވެ، ފަސް އަހަރަށް ޖަލަށް ލާން ކުރި ހުކުމާ ގުޅިގެން އެމަނިކުފާނުގެ ސަޕޯޓަރުން އެންމެ ބޮޑަށް "ރުޅި" ގަދަވެގެން އުޅެނީ ޖުމްހޫރީ ޕާޓީގެ ލީޑަރު، ރައްޔިތުންގެ މަޖިލިހުގެ މާމިގިލި ދާއިރާގެ މެމްބަރު ގާސިމް އިބްރާހިމާ މެދުގަ އެވެ.\nޔާމީންގެ ސަޕޯޓަރުން ތުހުމަތުކުރާ ގޮތުގައި އެއީ ގާސިމް އަޑީގައި ހުންނަވައިގެން އިއްވި ހުކުމެކެވެ. އެކަމަކު މި ބަހުސްގައި ގާސިމްގެ ސަޕޯޓަރުން ވެސް ވަކި ދުލެއް ނުދިނެވެ. އެމީހުން ވެސް ރައްދުގައި ފޮނުވާލީ ބަހުގެ ހޫނު ހަމަލާތަކެވެ.\nއެމްއެމްޕީއާރްސީގެ ބޮޑު ޚިޔާނާތުގެ ފައިސާ ޖަމާވި އެސްއޯއެފުން ޔާމީންގެ އެކައުންޓަށް ޖަމާކުރި އެއް މިލިއަން ޑޮލަރުގެ އަސްލު އޮޅުވާލައި މަންފާ ހޯއްދެވިކަން ސާބިތުވެ ކްރިމިނަލް ކޯޓުގެ ފަސް ފަނޑިޔާރުންގެ އިއްތިފާގުން މިދިޔަ ބުރާސްފަތި ދުވަހު ޔާމީންގެ މައްޗަށް ވަނީ ފަސް އަހަރަށް ޖަލަށް ލުމަށާއި ފަސް މިލިއަން ޑޮލަރު (77 މިލިއަން ރުފިޔާ) އިން ޖޫރިމަނާކުރަން ހުކުމްކޮށްފަ އެވެ. އެ ހުކުމާ ގުޅިގެން ޔާމީން މިއަދުގެ ވަގުތެއްގައި މާފުށީ ޖަލަށް ބަދަލު ކުރަން ވަނީ ނިންމައިފަ އެވެ.\nކްރިމިނަލް ކޯޓުގެ އެ ހުކުމާ ގުޅިގެން ޕީޕީއެމް/ޕީއެންސީގެ ލީޑަޝިޕްގެ ބައެއް ބޭފުޅުންނާއި އެކްޓިވިސްޓުންގެ ނުރުހުން އަމާޒުވެފައިވާ އެއް ބޭފުޅަކީ ގާސިމެވެ. އެއީ ކްރިމިނަލް ކޯޓުގެ ފަނޑިޔާރުންނަށް ގާސިމް ރިޝްވަތު ދެއްވައިގެން ކުރި ހުކުމެއް ކަމަށް ބުނެ، ގާސިމަށް ރުޅިގަނޑު އަމާޒު ކުރި އެވެ. އެކަމަކު ގާސިމްގެ އަރިސް ބައެއް ބޭފުޅުން ވަނީ ޓުވިޓާގައި އެކަން ދޮގުކޮށްފަ އެވެ. އެއާ އެކު، އެ މައްސަލައިގައި ސޯޝަލް މީޑިއާގައި ތަފާތު ގިނަ ބަހުސްތަކެއް ވަނީ އުފެދިފަ އެވެ.\nއިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމެއްގައި ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވީ ޔާމީންގެ މައްޗަށް ކުރީ ނުފޫޒުން ފުރިފައިވާ ސިޔާސީ ހުކުމެއް ކަމަށެވެ. އެއީ އެމްޑީޕީން ރާވައިގެން ގާސިމްގެ ބައިވެރިވުމާ ވެސް އެކުގައި ކުރި ހުކުމެއް ކަމަށް އޭނާ ތުހުމަތުކުރެއްވި އެވެ.\nއޭނާ ވިދާޅުވި ގޮތުގައި އެކަން ކުރީ ޕީޕީއެމް/ޕީއެންސީގެ މައްޗަށް އަތްގަދަ ކުރުމަށެވެ.\nFandiyaarunnah rishwath dheegen RY ge hukum Gasim Ibrahim ah ganevidhaane! Ekamaku Islam dheena dhivehi qaumu dheke loabivaa rayyithunge hiythakuga emanikufaanah oi loaibeh nuganeveyne! #FreePresidentYameenNow #PY2023\n— Iraash Ali #FreeRY (@Iraashali) November 29, 2019\nއިރާޝް އަލީ ނަމުގައި މީހަކު ކުރި ކޮމެންޓެއް.\nއަހުމަދު ޝިޔާޒް ނަމުގައި ޓުވިޓާގައި ހިޔާލު ފާޅުކުރި މީހަކު ބުނީ ޔާމީނަށް "ގާނޫނާ ހިލާފަށް" ހުކުމް ކުރުމުގެ އަޑީގައި ގާސިމް ހުންނެވި ކަމަށް ވަރަށް ގިނަ ބަޔަކު ބުނަމުންދާ ކަމަށެވެ. އެހެންކަމުން ފަނޑިޔާރުންނަށް "ރިޝްވަތު ދިން" މައްސަލަ ބަލައިދޭން އޭނާ އެދުނީ، ފުލުހުންނާއި އެންޓި ކޮރަޕްޝަން ކޮމިޝަން ފަދަ ތަންތަން ޓެގްކޮށްގެންނެވެ.\nއިރާޝް އަލީ ނަމުގައި ޔާމީން ދޫކޮށްލަން ގޮވާލައި ޓުވިޓާގައި ޝުއޫރު ފާޅުކުރި މީހަކު ބުނީ ގާސިމްގެ ނުފޫޒުގައި ހުކުމެއް ކުރެވިދާނެ ކަމަށާއި ނަމަވެސް އިސްލާމް ދީނާއި ދިވެހި ގައުމު ދެކެ ލޯބިވާ ރައްޔިތުންގެ ހިތްތަކުގައި ޔާމީނަށް އޮތް ލޯބި ނުގަނެވޭނެ ކަމަށެވެ.\nއޮނަރަބުލް ޤާސިމް އިބްރާހިމް އަކީ އެއްވެސް މީހަކަށް އަނިޔާވެރިވާނެ ބޭފުޅެއް ނޫން. އަދި އެއްވެސް މީހެއްގެ މައްޗަށް ހަސަދަވެރި ވާނެ ބޭފުޅެއްވެސް ނޫން. އެކަން އެ މަނިކުފާން ވަނީ ސާބިިތުކޮށް ދެއްވާފަ! ދޮގު ޚަބަރު ފެތުރުން ދޫކޮށްލައްވާ. pic.twitter.com/v6dLCPfN24\n— Ilham Ahmed (@ilhammaldives) November 29, 2019\nއިލްހާމް އަހުމަދު ކުރެއްވި ޓުވީޓު\nއެ ހުރިހާ ވާހަކައަކަށް ރައްދު ދެއްވި ގާސިމްގެ އެންމެ އަރިސް ބޭފުޅަކީ އޭނާގެ ޕޮލިޓިކަލް އެޑްވައިޒަރު އަދި ދަނގެތި ދާއިރާގެ ކުރީގެ މެމްބަރު އިލްހާމް އަހުމަދެވެ. އޭނާ ވިދާޅުވީ ގާސިމަކީ އެއްވެސް ބޭފުޅެއްގެ މައްޗަށް އަނިޔާވެރިވާނެ އަދި ހަސަދަވެރިވާނެ ބޭފުޅެއް ވެސް ނޫން ކަމަށެވެ.\nއެކަން ގާސިމް ސާބިތުކޮށްދެއްވާފައި އޮއްވައި، ދޮގު ހަބަރު ފެތުރުން ދޫކޮށްލަން އިލްހާމް ވަނީ އިދިކޮޅު ފަރާތްތަކަށް ގޮވާލައްވައިފަ އެވެ.\nރައީސް ޔާމީން އަށް ހުކުމް ކުރުމުގައި ފަޑިޔާރުން ނަށް އޮނަރަބުލް ގާސިމް އިބްރާހިމް ނުފޫޒް ފޯރުވިކަމަށް ބުނެ ޕީޕީއެމް، ޕީއެންސީ ކޯލިޝަނުން ފަތުރަމުން ގެންދަނީ އަސްލެއްނެތް ދޮގުވާހަކަތަކެއް. މިވާހަކަތައް ފަތުރަމުންދަނީ ވަކި ބަޔަކު ސިޔާސީ މަޤުސަދުތަކެއް ހާސިލް ކުރުމަށް ! pic.twitter.com/ZtBBFwi3k6\n— Riyaz Rasheed (@riyaz_rasheed) November 28, 2019\nރިޔާޒް ރަޝީދު ކުރެއްވި ޓުވީޓު\nވިލުފުށީ ދާއިރާގެ ކުރީގެ މެމްބަރު އަދި ގާސިމް ޕޮލިޓިކަލް އެޑްވައިޒަރު ރިޔާޒް ރަޝީދު ކުރެއްވި ޓުވީޓެއްގައި ވިދާޅުވީ ޔާމީނަށް ހުކުމް ކުރުމުގައި ފަނޑިޔާރުންނަށް ގާސިމް ނުފޫޒު ފޯރުވިކަމަށް ބުނެ ޕީޕީއެމް/ޕީއެންސީ ކޯލިޝަނުން ފަތުރަމުން ދަނީ އަސްލެއް ނެތް ދޮގު ވާހަކަތަކެއް ކަމަށެވެ. އެއީ ސިޔާސީ މަގުސަދެއްގައި ފަތުރަމުން ދާ ވާހަކަތަކެއް ކަމަށް ވިދާޅުވެ އެ ވާހަކަތައް ނުދައްކަން އޭނާ އެދިވަޑައިގަތެވެ.\nEdhuvahu athugai hippevee Hon. Qasim. Kithanmme bodu kesseh dhevviyas, dhuvahaku ves ehves insaanakah Hon. Qasim aniyaaveri eh nuvaane. Mikamah @Banafsaa ves hekivaane. #HiyHeyoQasim pic.twitter.com/Ps3TJasmah\n— Yamin Rasheed (@YaminRasheed) November 28, 2019\nޔާމީން ކުރެއްވި ޓުވީޓު.\nވެލިދޫ ދާއިރާގެ ކުރީގެ މެމްބަރު އަބްދުﷲ ޔާމީން ރަޝީދު ވިދާޅުވީ ކިތަންމެ ބޮޑު ކެއްސެއް ދެއްވި ކަމަށް ވިޔަސް، ދުވަހަކު ވެސް ގާސިމް އެއްވެސް މީހަކަށް އަނިޔާވެރި ނުވާނެ ކަމަށެވެ. އަދި އަބްދުއްރަހީމް ޓެގް ކުރައްވައި އޭނާ ވިދާޅުވީ އެކަމަށް އަބްދުއްރަހީމް ވެސް ހެކިވެވަޑައިގަންނަވާނެ ކަމަށެވެ.\nސޯޝަލް މީޑިއާގައި މި ބަހުސަށް އަދިވެސް ނިމުމެއް ނެތެވެ.\nލީޒާ ނަމުގައި ޓުވިޓާގައި ހިޔާލު ފާޅުކުރި މީހަކު ބުނީ ގާސިމަށް ވެރިކަން ލިބިވަޑައިނުގަންނަވާނެކަން އިލްހާމަށް ރަނގަޅަށް އެނގިވަޑައިގަންނަވާނެ ކަމަށެވެ. ގާސިމަށް އޮންނާނީ ބޭކާރު ގޮތުގައި ހަރަދު ކުރެއްވުން ކަމަށާއި ގާސިމް "ގުނބޯ" ހެއްދި ވަރަކަށް ފައިސާ ލިބޭނެ ކަމަށް ވެސް އޭނާ ބުންޏެވެ.\nޔާމީނާ މެދު ހަމްދަރުދީ އޮތްކަން ގާސިމް ކުރިން ދެއްކެވި\nއިދިކޮޅު ޕީޕީއެމް/ޕީއެންސީގެ ސަޕޯޓަރުން ގާސިމަށް ތަކުރާރުކޮށް ފާޑުކިޔަސް މިހާތަނަށް ގާސިމް ދެއްކެވީ ޔާމީނަށް ހަމްދަރުދީ އޮތްކަމުގެ މޫނެވެ. މަނީލޯންޑަރިންގެ މައްސަލައިގެ ޝަރީއަތް ނިމެންދެން ޔާމީން ހައްޔަރު ކުރަން ކްރިމިނަލް ކޯޓުން އޭރު އަމުރު ނެރުމުން ގާސިމް ގޮވާލެއްވީ އެމަނިކުފާނު ދޫކޮށްލުމަށެވެ.\nއޭރުގައި ގާސިމް ވިދާޅުވީ "ވާނުވާ ޖަހާފައި" ޖަލުގައި ބެހެއްޓުމަކީ އޭނާ ގަބޫލުފުޅު ކުރައްވާ ކަމެއް ނޫން ކަމަށެވެ.\nޝަރީއަތް ނިމެންދެން ބަންދުގައި ބަހައްޓަން ނެރޭ އަމުރުތަކަށް، ޖަލު މީހުން ކިޔަނީ "ވާނުވާ ޖެހުމެ"ވެ.\n"އެހެންވީމާ މި ދަންނަވަނީ އިންޓެލިޖެންސް ރިޕޯޓުގެ ފެންވަރު އަޅުގަނޑުމެން ދަންނަމޭ. އެހެންވީމާ އަޅުގަނޑު ގޮވާލަން ބޭނުންވަނީ އަބްދުﷲ ޔާމީން އަބްދުލްގައްޔޫމް ވާނުވާ ޖަހާފައި ޖަލަކު އެހެން ނުބޭންދޭނެއޭ. މިހާރުން މިހާރަށް ދޫކުރައްވާށޭ،" ޔާމީންގެ ސަރުކާރުގެ ދުވަސްވަރު "ވާނުވާ" ޖެހުމުގެ ތަޖުރިބާ ކުރައްވާފައިވާ އަދި އެކަމާ ދެކޮޅަށް އޭރު ވެސް އަޑުއުފުއްލެވި ގާސިމް ވިދާޅުވި އެވެ.\n"އަނިޔާވެރިނުވާނަމޭ ކިޔައިގެން އަބްދުﷲ ޔާމީން އެހެން ޖަލަށް ލައިގެން ނުބޭންދޭނެ. ދޫކުރާށޭ. ދޫކުރާށޭ. ވާނުނާ ޖަހާފައި ނުބޭންދޭނެ. އަދުލް އިންސާފު ލިބެން ޖެހޭނީ ހުރިހާ އެންމެންގެ މައްޗަށް ވެސް ހަމަހަމަކޮށް."\nއެކަމަކު ޔާމީނަށް ހުކުމް އިއްވުމަށް ފަހު، އެކަމާ ބެހޭ ގޮތުން ގާސިމް އަދި ވަކި އެއްޗެކޭ ވިދާޅެއްނުވެ އެވެ.\nޔާމީންގެ ވެރިކަމުގައި ގާސިމް ހައްޔަރުކޮށް އަދި ބޭހަށް ސިންގަޕޫރަށް ފޮނުވާލުމުން ފިއްލަވައިގެން ޖަރުމަނަށް ވަޑައިގެން ގޮތަށް، ރިޔާސީ އިންތިހާބު ނިމެދެން ހުންނެވީ ޖަރުމަނުގަ އެވެ. މިދިއަ އަހަރުގެ ރިޔާސީ އިންތިހާބުގައި ގާސިމަށް ބައިވެރިވެވަޑައިނުގެންނެވުނީ ޔާމީންގެ ވެރިކަމުގައި، އޭނާގެ މައްޗަށް އިއްވި ތިން އަހަރުގެ ޖަލު ހުކުމުގެ ސަބަބުންނެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ކްރިމިނަލް ކޯޓް އިދިކޮޅު ފަރާތްތައް މަނީ ލޯންޑްރިން ރައީސް އަބްދުﷲ ޔާމީން


ރ. ދުވާފަރު ލޭންޑުޔޫސް ޕްލޭންގައި ފާހަގަކޮށްފައިވާ ކުލީބިންތައް ކުއްޔަށް ދޫކުރުމާއި ގުޅޭ\nތާރީޚް: 01 އޮކްޓޫބަރ 2020\nރ. ދުވާފަރު ލޭންޑުޔޫސް ޕްލޭންގައިވާ ކުލީ ބިންތައް، އިސްލާމްދީނާއި ދިވެހިރާއްޖޭގެ ޤާނޫނު އަސާސީއާއި ހިލާފްނުވާ މަސައްކަތްތައް ކުރުމަށް 12 (ބާރަ) މަސް ދުވަހުގެ މުއްދަތަށް ކުއްޔަށް ދޫކުރުމަށްޓަކައި ބިޑް ޑޮކިޔުމަންޓު ވިއްކުމަށް މި އިދާރާއިން ކަނޑައަޅައިފީމެވެ. ކުއްޔަށް ދޫކުރުމަށް ހަމަޖެހިފައިވާ ކުލީ ބިންތަކުގެ ތަފްޞީލް މި އިޢުލާނާއިއެކު އެއްކަރުދާސް ކުރެވިފައިވާނެއެވެ.\nބިޑް ޑޮކިއުމަންޓެއް ކުއްޔަށް ދޫކުރުމަށް ހަމަޖެހިފައިވަނީ 750.00ރ (ހަތްސަތޭކަ ފަންސާސް ރުފިޔާ) އަށެވެ. ކޮންމެ ބިޑް ޑޮކިޔުމަންޓަކުން އެދެވޭނީ 01 (އެކެއް) ބިމަކަށެވެ.\nމި އިދާރާއިން ކުއްޔަށް ދޫކުރުމަށް ހަމަޖެހިފައިވާ ކުލީބިންތަކަށް ކުރިމަތިލެވޭނީ ރ. ދުވާފަރު (ރ. ކަނދޮޅުދޫގެ ރަޖިސްޓްރީގައިވާ) 18 އަހަރުން މަތީގެ ރަށްވެހިންނަށާއި ދިވެހިރާއްޖޭގައި ރ. ދުވާފަރު (ރ. ކަނދޮޅުދޫގެ ރަޖިސްޓްރީގައިވާ) ރަށްވެއްސެއްގެ ނަމުގައި ރަޖިސްޓްރީކޮށްފައިވާ ކުންފުނިތަކަށާއި، ކޯޕަރޭޓިވްސްތަކަށާއި، ޕާރޓްނަރޝިޕްތަކަށާއި އަދި މިފަދަ ވިޔަފާރއެއްކުރުމަށް އަމިއްލަ ފަރުދުންގެ ވިޔަފާރިއެއް ރަޖިސްޓްރީކޮށްފައިވާ ފަރާތްތަކަށެވެ. އަދި މީގެ ކުރިން މި އިދާރާއިން ދޫކުރެވިފައިވާ އެއްވެސް ކުލީބިމެއް ނަގާފައިވާ ފަރާތަކަށް ކުލީބިމަށް ކުރިމަތިލުމުގެ ފުރުސަތު ނެތް ވާހަކަވެސް މަޢުލޫމާތަށްޓަކައި ދެންނެވީމެވެ.\nއަމިއްލަ ފަރާތެއްވިޔަސް، ކުންފުންޏަކުންވިޔަސް، ޕާރޓްނަރޝިޕަކުންވިޔަސް، އަދި ވިޔަފާރިއެއް ކުރުމަށް ލޯކަލް އިންވެސްޓްމަންޓެއް ރަޖިސްޓްރީކޮށްފައިވާ ފަރާތެއްވިޔަސް އެފަރާތަކަށް ބިޑް ކާމިޔާބުކޮށް އެގްރީމެންޓް ކުރެވޭނީ 01 (އެކެއް) ބިމަށެވެ. ނަމަވެސް އެފަރާތަކުން ބޭނުންވާ ބިންތަކަށް ބިޑް ޑޮކިޔުމަންޓް ގަނެގެން ބިޑް ހުށަހެޅުމުގެ ފުރުސަތު އޮތްވާހަކަ ދަންނަވަމެވެ.\nއިތުރު މަޢުލޫމާތު ހޯއްދެވުމަށާއި، ބިޑް ޑޮކިއުޓްމަންޓް ގަތުން\n01 އޮކްޓޫބަރ 2020 ން 15 އޮކްޓޫބަރ 2020 ގެ ނިޔަލަށް\nރަސްމީ ބަންދުނޫން ކޮންމެ ދުވަހެއްގެ މެންދުރު 13:30 އިން ފެށިގެން ހަވީރު 15:30 އަށް\nބިޑް ޑޮކިއުމަންޓް ގަނެފައިވާ ފަރާތްތަކަށް މަޢުލޫމާތު ދިނުން (ޕްރީ-ބިޑް ބައްދަލުވުން)\nހޯމަ ދުވަހުގެ 13:00 ގައި\nބުދަ ދުވަހުގެ ހެނދުނު 10:00 ގައި\nވީމާ، މިކަމަށް ޝައުގުވެރިވާ ފަރާތްތަކުން މަތީގައި ދެންނެވިފައިވާ ތާރީޚާއި އެއްގޮތަށް ބިޑް ޑޮކިއުމަންޓް ގަތުމުގެ ފުރުސަތު ހުޅުވާލީމެވެ. މަތީގައި ދެންނެވިފައިވާ ތާރީޚްތަކަށް ބަދަލެއް އަންނަނަމަ މިއިދާރާއިން އާންމުކޮށް އަންގާ އިޢުލާންކުރަމުން ގެންދާނެ ވާހަކަ ދެންނެވީމެވެ.\n14 ޟަފަރު 1442\nސުންގަޑި: 15 އޮކްޓޫބަރު 2020 1530\n- KULEE BINTHAKUGE MAULOOMAATHU


buruniyaz: ސެޕްޓެމްބަރު 2008 ވީ އަންގާރަދުވަހުރޭ ޓީވީގެ "ސިޔާސަތު" ޕްރޮގްރާމްގައި އިސްލާމްދީނުގައި އަންހެން ބޭފުޅުންގެ ޙިޖާބާއި އަދި ޤިޞާޞާއިބެހޭގޮތުން ރައީސް ދެއްކި ވާހަކަ:\nސެޕްޓެމްބަރު 2008 ވީ އަންގާރަދުވަހުރޭ ޓީވީގެ "ސިޔާސަތު" ޕްރޮގްރާމްގައި އިސްލާމްދީނުގައި އަންހެން ބޭފުޅުންގެ ޙިޖާބާއި އަދި ޤިޞާޞާއިބެހޭގޮތުން ރައީސް ދެއްކި ވާހަކަ:\n16 ސެޕްޓެމްބަރު 2008 ވީ އަންގާރަދުވަހުރޭ ޓީވީގެ "ސިޔާސަތު" ޕްރޮގްރާމްގައި އިސްލާމްދީނުގައި އަންހެން ބޭފުޅުންގެ ޙިޖާބާއި އަދި ޤިޞާޞާއިބެހޭގޮތުން ރައީސް ދެއްކި ވާހަކަ:\n- ޝާކިރު: 2000 ވަނަ އަހަރުގެ ނޮވެމްބަރު 16 ގައި ނިކުން އައްޑުވަހުގެ އަދަދުގައި އަނބި ކަނބަލުން ބުރުގާ އެޅުއްވުމާބެހޭގޮތުން އެއީ ކޮންމެހެން ލާޒިމް ކަމެއް ކަމަށް ދެކިވަޑައިނުގަންނަވާ ކަމަށާއި އަނބިކަނބަލުން އަމިއްލައަށް އަޅުއްވަން ބޭނުންވެއްޖެނަމަ އޭނަގެ އިޚްތިޔާރުގައި އޮތްކަމެއްކަމަށް މަނިކުފާނު ވަނީ ވިދާޅުވެފަ އިނގޭތޯ، މިހެން ވިދާޅުވެފައިވާއިރު ދީނީ ތަޢުލީމް ޚާޞިލްކުރައްވައިގެން ތިއްބެވި ބޭފުޅުން ވިދާޅުވާގޮތުގައި އަންހެނެއްގެ އަޢުރައަކީ ދެއަތްތިލައާއި މޫނު ފިޔަވައި އެހެން ހުރިހާ ތަނެއްކަމާމެދު ޢިލްމުވެރިންގެ މެދުގައި އެއްވެސް ޚިލާފެއް ނެތްކަމަށް އެބޭފުޅުން ވިދާޅުވަނީ އަދި މިކަންތައް ޤުރުއާނުގެ ނައްޞުން ސާބިތުވާކަމަށް ވިދާޅުވަނީ، އެއީ ނޫރު ސޫރަތުގެ 31 ވަނަ އާޔަތުން، މިހާސާފުކަމެއް ކީއްވެގެންތޯ ލާޒިމްކަމެއްކަމަށް ދެކިވަޑައިނުގަންނަވަނީ.\n- މައުމޫން: އެންމެފުރަތަމަ ދަންނަވާލަން ބޭނުންވަނީ ދެން ދީނީކަމެއްގެތެރެއަށް އަޅުގަނޑުވަދެ އަޅުގަނޑު މިހުރި މަޤާމުގެގޮތުން ވަކިގޮތަކަށް ކަންތައް ގެންދަން ބަޔަކަށް އަންގާކަށް އަޅުގަނޑު ބޭނުމެއްނުވޭ، އެއީ މިޕްރޮގުރާމަކީވެސް ސިޔާސީ ޕްރޮގްރާމެއް އަދި އަޅުގަނޑު މިހާރު ތިބޭފުޅުންގެ އަރިހުގައި ވާހަކަ ދައްކަމުން މިގެންދަނީ ކުރިއަށްއޮތްތާގައި ސަރުކާރުގެ ސިޔާސަތު ގެންދާނެ ގޮތުގެ މައްޗަށް އަޅުގަނޑު ހިވިއްޖެއްޔާ، އެހެންވީމާ މި ފޯރަމަކާ ނުގުޅޭ ދެއްތޮ. ދީނީ ކަންތައްތަކުގެ ތެރެއަށްވަންނަން، ދެން ތި ވިދާޅުވާ ވިދާޅުވުމުގައިވެސް އެބަހުރި އޮޅުންތަކެއް، ދީނުގެ ހުރިހާ ޢިލްމުވެރިން އެއްބަސްވެވަޑައިގަންނަވާ ކަމެއްނޫން ތި ވިދާޅުވީކީ. އަނެއްކާ ކީރިތި ޤުރުއާނުގައި ކަނޑައެޅިގެން ޞަރީޙަ އިބާރާތުން އެނގެންއޮތް ކަމެއްވެސް ނޫން. އެހެންވީމާ.....\n- ޝާކިރު: މަނިކުފާނު އެންމެފަހުން ކުރައްވާފައިއޮތް ޤުރުއާން ތަރުޖަމާގައި އެނގޭތޯ އެބައޮތޭ ނޫރު ސޫރަތުގެ 31 ވަނަ އާޔަތުގައި، މީ އެންމެފަހުން ކުރެވުނު ޤުރުއާން ތަރުޖަމާ އެނގޭތޯ. މީގައި މިއޮންނަނީ 31 ވަނަ އާޔަތުގެ މާނަާ." އަދި މުއުމިން އަންހެނުންނަށް އެކަނބަލުންގެ ބެލުންތައް ތިރިކުރުމަށާއި، އެކަނބަލުންގެ ފަރުޖުތައް ރައްކާތެރިކުރުމަށް ކަލޭގެފާނު ވިދާޅުވާށެވެ! އަދި އެކަނބަލުންގެ ޒީނަތުގެ ތެރެއިން ފާޅުވެގެންވާތަން ފިޔަވައި (އެބަހީ: މޫނާއި ދެއަތްތިލަފިޔަވައި) އެކަނބަލުންގެ ޒީނަތް ފާޅުނުކުރާހުށިކަމެވެ! އަދި އެކަނބަލުންގެ ބުރުގާތައް، އެކަނބަލުންގެ ކަރުވަޅުމަތީގައި އަޅައިނިވާހުށިކަމެވެ! "\n- މައުމޫން: ދަންނަވަން ބޭނުންވާ ވާހަކައަކީ އަޅުގަނޑު ބޭނުމެއްނޫނޭ ދީނީކަމެއްގެތެރޭގައި ޖަދަލު ކުރާކަށް ، އެހެންނަމަވެސް ކުޑަކުޑަ ޕޮއިންޓެއް ދަންނަވާލަފާނަށް، ޤުރުއާނުގެ ތަރުޖަމާއަކީ ޙުއްޖަތެއްނޫން، ޤުރުއާނުގެ ތަރުޖަމާއަކީ އިންސާނުން ކުރާއެއްޗެއް، އެތަރުޖަމާ ރަނގަޅަށްވެސް ކުރެވިދާނެ ގޯސްކޮންވެސް ކުރެވިދާނެ، އެހެނެއްނޫން އަރަބި ބަހުން އޮންނަ ލަފްޒުން ދޭހަވާއެއްޗެއްވިއްޔާ މައްސަލައެއްނެން، އެކަމަކު ތިތަރުޖަމާއަކީ އެއްވެސް ޙާލެއްގައި ޙުއްޖަތެއްނޫން، އެހެންވެ އޭގެމައްޗައް ބިނާކޮށް ވާހަކައެއް ދައްކާކަށްނުޖެހޭނެ.\n- ޝާކިރު: ރިޔާސީ ސުވާލާއި ޖަވާބުގައި ޢުމަރު ނަޞީރު ވިދާޅުވެފަިއވަނީ ބައެއްކަހަލަ ކުއްތަކަށް މަރުގެ ޙުކުމް އިއްވާނެކަމަށް ވިދާޅުވެފަވަނީ، މިކަމާދެކޮޅަށް ނަވަތަ މިކަމާ ޚިޔާލުތަފާތުކޮށް މަނިކުފާނު ވަނީ ވާހަކަފުޅުދައްކަވާފަ، މަނިކުފާނު ވިދާޅުވެފައިވަނީ މިސާލަކަށް މަރުގެ އަދަބު ދޭވާހަކަ، މިވިދާޅުވި އިބާރާތް އެނގޭތޯ، " އެއީ މިރާއްޖޭގެ ރައްޔިތުން ޤަބޫލުކުިރާނެ ކަމެއްނޫން، އަދި ބައިނަލްއަޤަވާމީ ޖަމާއަތްތައްވެސް މިހާރު ޤަބޫލުކުރާކަމެއްނޫން، އދ.ގެ މަޖިލީހުގައިވެސް މީހުންމެރުމުގެ އަދަބާ ދެކޮޅަށްވަނީ ޤަރާރުތަކެއް ފާސްކޮށްފައި، މީ ކުރެވޭނެ ކަމެއްނޫން." ދަންނަވަން މިއުޅެނީ އަޅުގަނޑަށް އެނގިފައިވާ ގޮތަށްބަލާއިރު ދީނުގައިވެސް ބައެއްކަހަލަކަންކަމުގައި އޮވޭ މަރުގެ ހުކުމް، ކީވެގެންތޯ މަރުގެ ހުކުމާ ދެކޮޅަށް ތި ވާހަކަފުޅު ދައްކަވަނީ،\n- މައުމޫން: މަރުގެ ޙުކުމް ދީނުގައި އޮންނަނީ ލާޒިމް ކުރައްވާފައެއްނޫން ދެއްތޮ، އެޙުކުމަކީ ބޭނުންވެއްޖިއްޔާ ޤާއިމު ކުރެވިދާނެ ޙުކުމެއް، ނުވަތަ ބޭނުންވެއްޖިއްޔާ ދޫކޮށްލެވިދާނެ ޙުކުމެއް، ހުރިހާ ކަމެއްވެސް ދީނުގައި އޮންނަނީ އެހެން، ދީނުގައި ބާރު އަޅުއްވާފައި އޮންނަނީ މާފުކުރުމަށް، ހުރިހާކަމެއްގަވެސް، وأن تعف، وأن تعفوا خير لكم އެހެން އޮންނަނީ، ތިޔަބައިމީހުން މާފުކުރަމަކީ ތިޔަބައިމީހުންނަށް ހެޔޮކަން ބޮޑުވެގެންވާކަމެކެވެ.، އެހެންވީމާ އަދި ޙުކުމެއް އެހެން އޮތަކަސް، އަޅުގަނޑު އިޢުތިރާޟެއް ނުކުރަން އެޙުކުމަކަށް، ޝަރީޢަތުގައި ޙުކުމް އޮތީމަކަ، އެއަށް އިޢުތިރާޟެއް ނުކުރަން ފަހަރެއްގައިވެސް، އަޅުގަނޑު ބުނާ ވާހަކަ އަކީ ރާއްޖޭގެ ޙާލަތަށް ފެތޭކަމެއްނޫނޭ، އެއިކީ ރާއްޖޭގެ މީހުން ޤަބޫލުކުރާނެ ކަމެއްވެސް ނޫނޭ، އަޅުގަނޑު މިހެން ދަންނަވާ އިރު އިނގޭ އެންމެ ފަހުން ރާއްޖޭގައި މީހަކު މަރާފަ އޮތީ 1951 ވަނަ އަހަރު، އެއީ މީގެ 60 އަހަރު ކުރިން ނޫންތޯ، 67 އަހަރު ކުރިން، އޭގެ ފަހުން މީހަކު މަރާފައެއްނެތޭ ސަރުކާރުގެ ފަރާތަކުންނެ، އެއީ ކީއްވެގެންތޯ، އެއީ ރާއްޖޭގެ ރައްޔިތުން ޤަބޫލު ކުރާ ކަމެއްނޫން، މިވަރު ކުޑަކުޑަ މުޖުތަމަޢެއްގައި އެންމެން ގުޅިގެން އުޅޭތަނެއްގައި..\n- ޝާކިރު: ރާއްޖޭގެ މީހުން ޤަބޫލުނުކުރަނީ ދީނީ ގޮތުން ވެސް އެކަންތައް އެގޮތައް ކުރުމަށް ހުއްދަތޯ.\n- މައުމޫން: ދީނީ ގޮތުން.\n- ޝާކިރު: ވާހަކައަކީ ނުކުރުމަށް، ނުކުރުމަށް މިދެންނެވީ.\n- މައުމޫން: އާދެ އާދެ ނުކުރުމަށް ހުއްދަ، އެއީ ހަމަ އަޅުގަނޑުމެންގެ އަތުގައި އޮތްކަމެއް، ކޮންމެހެން ލާޒިމެއްނޫން ދީނުގައި އޮތްނަ ޙުކުމެއް މިސާލަކަށް ހައްދު ނުވަތަ ޤަތުލު އެކުރުން ލާޒިމް ކަމެއްނޫން، އެއީ އިޚްތިޔާރުގައި އޮތް ކަމެއް، އަޅުގަނޑުމެން ބޭނުން ވެއްޖިއްޔާ ކުރެވިދާނެ، އެކަމަކު އެކަން ނުކުރުމަށް ހުރި ސަބަބުތަކެއް ހުރިއްޔާ ދޫކޮށްވެސްލެވިދާނެ.\nPosted by buruniyaz.com at 10:01 PM\nmihaaru eba goas vey dheenee ilmee liun thah genas dheefa emme fahun siyaasee vaahakaves liyan feshee tha PLX shiyaasee bai gina nukurah chey\nadmin Thursday, 11 April, 2013\nސިޔާސީ ބައިވެސް ކޮންމެވެސް ވަރަކަށް ގެނެސް ދޭން ޖެޙޭނެ ދޯ އެކަމަކް މި ލިއުމަކީ ދީނީ ކަމަކާ ގުޅޭ ލިއުމެއް


August 22, 2017 73\nތަރައްގީއާ އެކު މި ހަގީގަތް ގަބޫލު ކުރާކަށް ނުވޭތަ؟\nކުރު މުއްދަތެއްގެ ތެރޭގައި ތަރައްގީގެ ބިޔަ މަޝްރޫއުތަކެއް ރައީސް އަބްދުﷲ ޔާމީން މިވަނީ ފައްޓަވައި ދެއްވައިފަ އެވެ. ބްރިޖާއި އެއާޕޯޓާއި އައިޖީއެމްއެޗުގެ 25 ބުރީގެ އާ އިމާރާތާއި ހުޅުމާލޭގެ ދެ ވަނަ ފިޔަވައްސެވެ. ރަށްރަށުގައި ފެނާއި ނަރުދަމަ އާއި މަގު ހެދުމެވެ. މިހެން ގޮސް ތަރައްގީގެ އެތައް މަޝްރޫއެކެވެ. އިންތިހާބުތަކުގެ ކެމްޕޭނަށް...\nއަންނަ އަހަރުގެ ރިޔާސީ އިންތިހާބަށް ޕީޕީއެމުން ފޯރީގައި ކެމްޕޭން ފަށައިފި އެވެ. އެ ޕާޓީގެ ކެންޑިޑޭޓް، ރައީސް އަބްދުﷲ ޔާމީންގެ ޕޯސްޓަރުތައް ހަރުކޮށް، ވެހިކަލް ބުރުތަކާއި އެއްވުންތަކާއި ޖަގަހަތައް ވެސް ހުޅުވަނީ އެވެ. އެކަން ކަމަށް މަގުތައް ވެސް ބަންދުކުރަނީ އެވެ. އެއްވެސް މައްސަލައެއް ނޫނެވެ. އިންތިހާބު ކާމިޔާބުވާނީ ކެމްޕޭން ވެސް...\nމިހާރު މި އަޑުއިވެނީ މުޅިން އާ ވާހަކަ އެކެވެ. ރައްޔިތުންގެ މަޖިލިހުގެ ރިޔާސަތުގެ މޭޒުގެ ވަށައިގެން ބިއްލޫރި ކޮއްޓެއް ޖަހައި، ސަލާމަތީ ފިޔަވަޅުތައް ވަރުގަދަކުރަން އުޅޭ ވާހަކަ އެވެ. އެއީ މިހާރު ރިޔާސަތު މޭޒާ ހަމައަށް ވަޑައިގެން، މަޖިލިހުގެ ރައީސް އަބްދުﷲ މަސީހާ ދެކޮޅަށް އަޑުއުފުލާ އިދިކޮޅު މެމްބަރުން ހުއްޓުވުމަށެވެ. އެގޮތަށް...\nސިފައިންގެ ބޮޑު ފައުޖެއް އެ ތިބީ ރައްޔިތުންގެ މަޖިލީހުގެ ރައީސް އަބްދުﷲ މަސީހު ވަށާލައިގެންނެވެ. ސަރުކާރުގެ އޯޑަރަށް، އެމަނިކުފާނުގެ ހިމާޔަތުގައި އަތް ގުޅާލައިގެންނެވެ. މެމްބަރުންނަށް، މަސީހު ފެނިވަޑައިނުގަތަސް އަދި ރިޔާސަތުގައި އިންނަވައި ވިދާޅުވާ އެއްޗެއް އަޑު އިވިވަޑައިނުގަތަސް ވަރިހަމަ އެވެ. ޝަރަފުވެރި ގޮނޑީގައި...\nމިނިވަން ދުވަހުގެ ބޮޑު ސުވާލު، ގާނޫނުއަސާސީ ކޮބާ؟\nދިވެހި ދިދަ ހޫރުވައި، ގައުމީ ލަވަ ކިޔައި ރަސްމިއްޔާތުތައް ބާއްވައި ކުޅިވަރުތައް ކުޅުމަކީ ފުރިހަމަ މިނިވަންކަން އޮތުން ހެއްޔެވެ؟ ސަަރުކާރާއި ސަރުކާރަށް ސަޕޯޓްކުރާ މީހުންނަށް، އޭގެ ޖަވާބަކީ، އާއެކޭ އެވެ.\nJuly 18, 2017 53\nޕީޕީއެމް އުފެއްދިތާ އަހަރު ދުވަހުގެ ތެރޭގައި ވެރިކަމަށް އައުމަކީ އެ ޕާޓީން ހޯދި ފަޚުރުވެރި ކާމިޔާބީއެކެވެ. ކުރީގެ ރައީސް މައުމޫން އަބްދުލްގައްޔޫމްގެ ބެއްލެވުމުގެ ދަށުން، މަދު ދުވަސްކޮޅެއްގެ ތެރޭގައި ޕީޕީއެމްގެ ކަންކަން ތަރުތީބުވިލެއް ފުރިހަމަ އެވެ. ރައީސް އަބްދުﷲ ޔާމީންގެ ވިސްނުންފުޅުން ރައްޔިތުންގެ މަޖިލީހުގެ ސާފު...\nJuly 06, 2017 34\n45 ދަރަޖަ އަށް މަސްރަހު ހޫނުވުމަކީ، އިންޒާރެއް!\nޕާލަމެންޓުގެ މެމްބަރުންގެ ތެރެއިން، ވެރިކަން ކުރާ ޕާޓީގެ 10 މެމްބަރަކު ޕާޓީގެ ސިޔާސަތާ ދެކޮޅަށް ފާޅުގައި ނުކުތުމަކީ ކޮންމެ ގައުމެއްގައި ވިޔަސް އާދައިގެ ކަމެއް ނޫނެވެ. އަދި އަމުދުން ޕާލަމެންޓްގެ ރައީސަކީ ވެރިކަން ކުރާ ޕާޓީގެ ބޭފުޅަކަށް ވާއިރު، ވެރިކަން ކުރާ ޕާޓީގެ ޕާލަމެންޓް މެމްބަރުންތަކެއް އޭނާއާ ދެކޮޅަށް ތެދުވުމަކީ ގައުމެއްގެ...\nJune 21, 2017 124\nހައްޖުގެ މާތް އަޅުކަމާ ގުޅޭ ކަންކަމުގައި މިފަހަރު ވެސް މަކަރާއި ހީލަތެވެ؛ މިއީ ނިމުމެއް އޮތް ކަމެއް ނޫނެވެ. މިފަހަރު ކުރިމަތިވި މައްސަލަ ވަކިން ބޮޑެވެ. ކުރިން ފެންމަތިވަނީ ކުންފުނިތަކުގެ އޮޅުވާލުންތަކެވެ. މި އަހަރު ކުންފުނިތަކަށް ހުއްދަ ދޫކުރުމާ ހިސާބުން އިސްލާމިކް މިނިސްޓްރީން މިއޮތީ ގޯސް ހަދައިފަ އެވެ. ހައްޖުގެ ކަންކަމުގައި އެ...


އިންޑިއާގައި ތިބި 234 ދިވެހިން މާދަމާ ރާއްޖެ ގެންނަނީ – Dhen.mv\nއިންޑިއާގައި ތިބި 234 ދިވެހިން މާދަމާ ރާއްޖެ ގެންނަނީ\nMay 10, 2020 - 11:01 pm\nމޯލްޑިވިއަންގެ ދެ ފްލައިޓެއްގައި 234 ދިވެހިން މާދަމާ އިންޑިއާއިން ރާއްޖެއަށް އަންނާނެ ކަމަށް ފޮރިން މިނިސްޓްރީ ބުނެފިއެވެ.\nފޮރިން މިނިސްޓަރީން ބުނީ އިންޑިއާގައި ތިބި ދިވެހިން ގެންނަނީ 16 ސިޓީއަކުން ކަމަށެވެ. އެއީ ޕަންޖާބް، ކަލްކަތާ، ގުރްގުއާން، ރިޝިކޭޝް، ދިއްލީ، ވެއްލޫރު، ޗެންނާނީ، ޓްރިވެންޑްރަމް، ކޮޗިން، ބެންގަލޯރ، ޕޫނޭ، ގޯއާ، ޖަމްނާގަރް، އެޒިމާލާ، ވެލިންޓަން އަދި ޕަޗްމާރީންނެވެ.\nމޯލްޑިވިއަންގެ އެއަބަސް މަތިންދާބޯޓު ދަތުރުކުރާނީ މާލެ އާއި ދިއްލީ އާއި ޓްރިވެންޑްރަމާއި މާލެ ރޫޓުގައި ކަމަށެވެ. އެ ފްލައިޓް ހުޅުލެއަށް ޖައްސާނީ މާދަމާގެ މެންދުރުފަހު 2:00 ގައި ކަމަށެވެސް އެ މިނިސްޓްރީން ބުނެއެވެ. އަދި ޑޭޝް މަތިންދާބޯޓު ދަތުރުކުރާނީ މާލެ އިން ޓްރިވެންޑްރަމް އިން މާލެ ރޫޓްގައި ކަމަށާއި އެ ފްލައިޓް ހުޅުލެއަށް ޖައްސާނީ މެންދުރު ފަހު 1:10 ގައި ކަމަށެވެ.\nފްލައިޓުން ދަތުރުކުރާ ދުރު ހިސާބުތަކުގައި ދިރިއުޅޭ މީހުން މިހާރު ދަނީ ދިއްލީ އަދި ޓްރިވެންޑްރަމަށް ދިޔުމަށް ދަތުރުކުރަމުން ކަމަށެވެސް ފޮރިން މިނިސްޓަރީން ބުނެއެވެ.\nއެ ފްލައިޓްގައި ބޭސްފަރުވާއަށް އިންޑިއާއަށް ގޮސް ފްލައިޓް ކެންސަލްވި ފަރާތްތަކާ، ބޮޑެތި ބަލިތަކަށް ފަރުވާކުރުމަށް އިންޑިއާއަށް ދަތުރުކޮށް، ލޮކްޑައުންގެ ސަބަބުން ފަރުވާ ހުއްޓިފައިވާ ފަރާތްތަކާއި، ރިޕަޓްރިއޭޝަން ފްލައިޓްތަކުގައި އައުމަށް އެއަރޕޯޓްތަކަށް ދިޔުމަށް ދަތި ދުރު ހިސާބުތަކުގައި ތިބި ދިވެހިންނާއި، ކުރު މުއްދަތުގެ ވިސާގައި އިންޑިއާގައި ތިބި ދިވެހިން އަންނާނެ ކަމަށް އެ މިނިސްޓްރީން ބުނެއެވެ.\nއެ ފްލައިޓްގައި އަންނަ އެންމެންވެސް 14 ދުވަހުގެ މުއްދަތަށް ކަރަންޓީން ކުރެވޭނެ ކަމަށާއި ކުރިއަށް އޮތްތަނުގައިވެސް އެފަދަ ފްލައިޓްތައް ބޭއްވުމަށް ދަނީ މަސައްކަތްކުރަމުން ކަމަށް އެ މިނިސްޓްރީން ބުނެއެވެ.


ވާނަން އުމުރަށް – 18 – – Esfiya\nއައިލީން އިއްބާންގެ ކެބިންއާ އަރާ ހަމަވެފައި ޓަކިޖަހާލަން އަތް ނެގި ވަގުތު ސިއްސައިގެންދިޔައީ ބާރު އަޑުފައްގަނޑަކާއެކު އެއްޗެއް ތަޅައިގެންދިޔަ އަޑާއި އެކުވެގެން އިއްބާން ހަޅޭއްލަވައިގަތް އަޑު އިވިފައެވެ.\nހާސްވެފައުހުރި އައިލީންއަށް ވިސްނުމަކާނުލައި ކެބިންގެ ދޮރުހުޅުވާލަމުން އެތެރެއަށް ވަދެވުނެވެ. މުޅި ކެބިންގެ ތަޅުންމަތީގައި ތަޅައިގެން ގޮސްފައިވާ ވާސްގެ ކުދިކުދި ބިއްލޫރިކޮޅުތައް މުތީތަކެއްފަދައިން ވިދަމުންދިޔައެވެ. މޭޒުކައިރީ ކޮޅަށްހުރި އިއްބާން ހުރީ މޭޒުގައި ދެޔަށް ވިއްދާލައިގެން ދެލޯމަރާ ބާރުކޮއްލައިގެނެވެ. އައިލީން ވަރަށް ސަމާލުވެހުރެ ވަރަށް ބަލައިން ހިނގާލާފައިގޮސް އިއްބާން ކައިރީ މަޑުކޮއްލިއިރު ހުރީ ވަރަށް ކަންބޮޑުވެފައެވެ. އައިލީންއަށް އިއްބާންގެ ނަމުން ގޮވާލެވުނެވެ. ދެލޯމަރާ ބާރުކޮއްލައިގެން ހުރި އިއްބާން ލަސްލަހުން އައިލީންއާ ދިމާލަށް އެނބުރުނެވެ. މިހާރު އެދެމެދުގައި ވަނީ ވައިރޯޅިއަކަށް ދެވޭނެހާ ޖާގަ އެކަންޏެވެ.\nކުއްލިއަކަށް އިއްބާން އައިލީން ގައިގައި ބައްދާލަމުން އެ އިސްތަށިގަނޑު ތެރޭގައި މޫނުފޮރުވާލިއެވެ. އައިލީންހުރީ ގުޑިލަންވެސް ނުކެރިފައެވެ. ކުޑަ ހިނދުކޮޅެއް އެގޮތުގައި ވޭތުވެގެންދިޔައެވެ. ކުއްލިއަކަށް އިއްބާން އައިލީން އާ ދުރަށްޖެހިލަމުން އައިލީންގެ މޭގައި އަތްއަޅާ ދުރަށްކޮއްޕާލިއެވެ. މިކަމަށް ނުވިސްނައިހުރި އައިލީންގޮސް ވެއްޓުނީ ފަހަތުގައިހުރި ބޮޑު ލެދާރ ގޮނޑިއަށެވެ. އައިލީން އެ ގަނޑިއަށް ވެއްޓުނު ގޮތަށް ގުޑިލަންވެސް ނުކެރިފައިއޮވެ އިއްބާންއާ ދިމާލަށް ބަލާލީ ދެލޯ ބޮޑުކޮއްލަމުންނެވެ. އިއްބާން އައިލީންއާ ދިމާލަށް ބަލާލިއިރު އެ ނޫކުލައިގެ ދެލޮލުންފެނުނީ ރުޅިވެރިކަމެވެ. ދެލޯ ހަނިކޮއްލެވިފައިވާއިރު އިސްތަށިގަނޑުވަނީ ތަރުތީބުނެތް ގޮތަކަށްހޭވިފައެވެ. ދަތްކުނޑި ވިކާލައިގެން ހުރިއިރު ދެއަތް ވަނީ މުއްކެވިފައެވެ. އައިލީންއަށް އިއްބާން ފެނުނީ ރީތިކަން ހުސްކަޮލާފައިވާ ނުރައްކާތެރި ވެންޕަޔަރެއްގެ ގޮތުގައެވެ.\n“ކާކު ހުއްދަދީގެން ތި ވަނީ މިތަނަށް….” އިއްބާން އެހެން ބުނެލިއިރު އައިލީން ގެ މޫނާ އިއްބާންގެ މޫނުވަނީ ނުރައްކާތެރި ދަރަޖައަކަށް ކައިރީގައެވެ. އައިލީން އިއްބާން އާދިމާލަށް ބަލަންއިނީ ބިރުގަނެފައިވާފަދަ ގޮތަކަށެވެ. ދެލޯ ބޮޑުކޮއްލައިގެން އިއްބާންއާ ދިމާލަށް ބަލަންއިންގޮތުން އިއްބާން ލޫންމަތިން ހަނދާންވުމުން ރުޅިގަދަވެގެންގޮސް ހަމައިންނުނެއްޓުނީވެސް ކިރިޔައެވެ. އައިލީންއާ ދުރަށް ޖެހިލަމުން ހަޅޭއްލަވައިގަތީ ހިތަށް ހަމަޖެހުމެއް ލިބޭތޯއެވެ. އެވަރުވެސް ނުފުދުނީ ކަންނޭނގެއެވެ. މޭޒުމަތީގައިހުރި ފައިލްތަކާ ލިޔެކިޔުންތައްވެސް އަތުންޖަހާ ވިއްސާލިއެވެ. އިސްތަށިގަނޑުގައި ހިފާ ވާންކޮއްލައިގެން ހުރެ އިއްބާން އައިލީންއާ ދިމާލަށް ބަލާލީވެސް ދެބުމަ ގޮއްޖަހައިގެން ހުރެއެވެ. އައިލީން އިނީ ހަރަކާތެއް ގެންނަންވެސް ނުކެރިފައެވެ. ބިރުންގޮސް މުޅި މީހާ ތުރުތުރު ލަމުންދިޔައިރު ބިރުގެންފައި ހުރިވަރުން އެ ރީތި ދެލޮލުންވަނީ ކަރުނަ ނިރާލާފައެވެ.\nފުންނޭވާތަކެއް ލަމުންދިޔަ އިއްބާން ވައިރޯޅިއެއްހާ ބާރުމިނުގައިގޮސް ކެބިންއިން ނިކުތެވެ. ބަން ލާފައި ކެބިންގެ ދޮރު ޖެހުނު އަޑަށް އައިލީން ސިއްސައިގެން ދިޔަވަރުން ކޮޅަށް ތެދުވެވުނެވެ. މޭމަތީގައި އަތް އަޅާލައިގެން އަމިއްލަ ނަފްސު ހަމައަކަށް އަޅުވަމުން އައިލީން ކެބިންގެ ތެރެއަށް އަވަސް ނަޒަރެއްދިނެވެ. ބިންމައްޗަށް ވެރިފައިވާ ފައިލްތައް ނަގަމުން މޭޒުމަތީގައި ބަހައްޓާލިއެވެ. ބިންމަތީގައި ހުރި ބިއްލޫރިތައް ނަގަން އުޅުނު އިރުވެސް އައިލީންގެ ހިތް ހަމައަކަށް ނޭޅި އޭގެ އެންމެ ބާރުމިނުގައި ތެޅެމުންދިޔައެވެ.\nމާލޭގެ ހަލަބޮލި އެކި މަގު ތަކުގައި މިސްރާބެއްނެތް މުސާފިރެއްފަދައިން ކާރު ދުއްވަމުން އިއްބާން ދިޔައެވެ. އޭރުވެސް އިނީ ދެބުމަ ގޮއްޖަހައިގެނެވެ. ނަމަވެސް އެ ދެލޯ ފެންކަޅިވެފައިވެއެވެ. އިރުގަނޑަކު ކާރު ދުއްވުމަށްފަހު އިއްބާން ގެއަށް ދާން މިސްރާބުޖެހިއެވެ.\nޒިލްވާ ކޮޓަރީގެ ދޮރު ހުޅުވާލީ މީހަކު ޓަކިޖަހާ އަޑުއިވިފައެވެ. ކުރިމަތީ ދެބުމަ ގޮއްޖަހާލައިގެންހުރި އިއްބާން ފެނިފައި ކައްވެއްޖެ ކަން ޒިލްވާއަށް ޔަގީންވިއެވެ. ޒިލްވާ އެއްޗެކޭ ބުނަން އަނގަހުޅުވާލިއިރަށް އިއްބާން އަތުން އިޝާރާށް ކުރީ ވާހަކަ ނުދެއްކުމަށެވެ.\n“ބެން..” އިއްބާންގެ ހަރަކާތްތައް ހުރިގޮތްފެނި ޒިލްވާއަށް އެހެން ބުނެވުނީ ހައިރާންވެހުރެއެވެ.\n“ކޮބާ ބައްޕަ…” އިއްބާން އަހާލީ ރުޅިވެރިކަމާއެކުއެވެ.\n“ގެއަކު ނެތް….ކިހިނެއްވީ ބެން….” ޒިލްވާ ބުނެލީ އިއްބާންގެ މި ސިފަ ވަރަށް ދުވަސް ކޮއްލާފައި ފެނުމުން ހައިރާންވެ ހުރެއެވެ.\n“ކިހިނެއްހޭ ވީ…ދޮންތާ…ބައިވަރު ކަންތައް ވެއްޖެ ދޮންތައާ އަހަރެންނަށް ނޭނގި….މިޔަދު ބުނަން އެނގުނީ…އެވެސް….އެވެސް…”\nއިއްބާން ޒިލްވާގެ ކޮނޑުގައި ހިފަހައްޓާލައިގެންހުރެ ފެށީ ރުޅިވެރިކަމާއެކު އަޑާށް ބާރުލާފައި ނަމަވެސް ފަހުތަންކޮޅު ބުނެލީ ވައި އަޑުންނެވެ. ދެލޯ ބޮޑުކޮއްލައިގެން ޒިލްވާ ހުރީ މިވަނީ ކިހިނެއްކަމެއް ނޭނގިފައެވެ.\n“އެވެސް ބައްޕަ އެއްނޫން ބުނީ….މަންމަ ބުނީ….” މިފަހަރު އިއްބާން އެހެން ބުބެލިއިރު ދެލޯވަނީ ކަރުނުން ފުރިފައެވެ.\n“ކީކޭތަ މަންމަ ބުނީ؟……..ބޭން!!….ކީކޭހޭ މަންމަ ބުނީ..؟؟؟” ވާނުވާގައިހުރި ޒިލްވާ އިއްބާންގެ ކޮނޑުގައި ހިތާ ތަޅުވާލަމުން ބުނީ އިއްބާން ހުއްޓުންއަރާފައި ހުރުމުންނެވެ.\n“މަންމަ ބުނީ…ޝޭން….ޝޭން މިހާރު މަސްދުވަސް ވެއްޖެއޯ ކޯމާއެއްގަ އޮންނަތާ…..” ލޮލަށް ބޮނޑިވެފައިވާ ކަރުނަތަށް އޮހިގަތްއިރު އިއްބާން ބުނެލީ މަރުވެފައިވާ އަޑަކުންނެވެ. ޒިލްވާއަށް އެއަޑު އިވުނީ ހޮނުގުގުރިއެއްގެ އަޑަށް ވުރެވެސް ބިރުވެރިކޮށެވެ.\nYess jiji first …kiyaafa comment eh kohlaanan ingey mal❤\nYeah…kiyaalaafa comment eh koalahcy…??\nSalaam readers…mi part hurihaa kiyuntherunnah kamudhaane kamah ummeedhu kuran….And..\nNext part dhigu koalaanan…\nhurihaa kiyuntheringe ge faraathun vaahaka dhigukoa genesdheyshy bunefa othumun mal 19 vana part dhigu koalaanan..And Next part liyevunu emme avahakah up koaladgeynan..\nkiyaalaafa comment eh koalahcy…Feel free to comment your viwes..\nMi second… Vv salhi masha allah… Kn irakun nxt\nRaniya 2nd…congra…and Thanks…Next part Insha Allah liyevunu emme avahakah….?nyts..?\nMi 3rd….. wow hadhaa recheechey… Masha allah dear when next part cant wait to read that part…..Keep it up dear & good luck\nHehe…yeah…u 3rd..and thaks..next part liyevunu emme avahaah..♥?\nAyee…Story hama lahka hiyygaimu???????…Mal ge sifakurumah hama 100 dheyvaru vey???❤❤❤???..Nd Im so curious abt sheyn..Who’s sheyn??????????…Anyway waiting for da story ingey..Lysm?????????\nEheh…thanks u sooo much jiji…..next part liyevunu emme avahakah Insha Allah….shayn dhw..I dont know..let’s see dhw….lve u to..❤\nWooow love this part too????❤❤❤❤❤\nWoww????? varah Varah reethi ? ????? whn is next part ??? waiting ????who’s shayn????….??????\nThanku Meekko…next part insha Allah liyevunu emme avahakah…shayn dhw…don’t know…let’s see dhw…?\nmallu mi part vessa hama vrh reethyy….waiting for the next part…\nThank u sooo m7ch maanee…keep waitting?..ly❤\nThank u sooooo much vikko♥…\n???Vara reethi lysm\nThaks u Makku…❤?\nWow curiously waiting for next part ly ❤ ❤ ❤\nThanku leen..?keep waitting..lve u too❤♥..\nWow nice waiting for me to part???\nPrincess…submit koalaafa inee iiyaga…..adhi up nuvanee kanneyge……thankss..ly…♥\nnash….Mal submit koalaafa ey innaanee…….adhives up nuvanee kanneyge…….ly♥\nލޯބިނުވިޔަސް ފިރުމާލަދިީ 05\nހިތާމަ ލޯބި March 25, 2018\nލޯބި December 3, 2013


SunOnline: Rilwaan gelluvaali massalaige shareeaiy miadhuves cancel\nރިލްވާން ގެއްލުވާލި މައްސަލައިގެ ޝަރީއަތް މިއަދު ވެސް ކެންސަލް\nމުއާވިޔަތު އަންވަރު 14 Feb 2018, 15:16\nރިޟްވާން ސައިކަލްގައި ދާއިރު، ސުވައިދު އޭނާގެ ފަހަތުން ސައިކަލެއްގައި ފާރަލަމުންދާ މަންޒަރު ދައްކުވައިދޭ ސީސީޓީވީ ފްޓޭޖުގެ ސްކްރީން ޝޮޓް ---\nނޫސްވެރިޔާ އަހްމަދު ރިލްވާން ގެއްލުވާލި މައްސަލައިގައި ދައުލަތުން ދައުވާއުފުލާފައިވާ ތިން މީހުންގެ ޝަރީއަތް މިއަދު ވެސް ކެންސަލްކޮށްފިއެވެ. އެ މައްސަލައިގައި އިއްޔެ ބޭއްވުމަށް ތާވަލުކުރި ޝަރީއަތް ވެސް ވަނީ ކެންސަލް ކޮށްފައެވެ.\nއެމައްސަލައިގައި ދައުލަތުން ދައުވާ އުފުލާފައި ވަނީ ސ. ހުޅުދޫ، އަތީރީގޭ މުހައްމަދު ސުއައިދު އާއި ހ. ހިލްޓަން އަހުމަދު އާލިފް ރައުފް އާއި ގދ. ވާދޫ ކަރަންކާގެ މުހައްމަދު ނޫރައްދީނުގެ މައްޗަށެވެ.\nއެމައްސަލައިގައި އެ ތިން މީހުންގެ މައްޗަށް ވެސް ދައުލަތުން އުފުލާފައި ވަނީ ޓެރަރިޒަންގެ ދައުވާ އެވެ.\nފުލުހުން ވަނީ އެ މައްސަލައިގައި ޓެރަރިޒަމްގެ ދައުވާ ލިބޭ، އަޙްމަދު އާލިފް ރައޫފާއި މުހައްމަދު ނޫރައްދީން މީގެ ކުރިން ހައްޔަރު ކޮށްފައެވެ. ނަމަވެސް 2016 ވަނަ އަހަރުގެ ޖުލައި މަހުގެ ތެރޭގައި އެ ދެމީހުން ވަނީ ހައްޔަރުން ދޫކޮށްލައިފައެވެ.\nއާލިފް ރައޫފަކީ ރިލްވާން ގެއްލުނު ރޭ އޭނާ ގަދަކަމުން އެރުވި ކަމަށް ބުނާ ރަތްކާރުގެ ވެރިޔާއެވެ. އަދި ނޫރައްދީނަކީ، ހުޅުމާލޭގައި އެ ކާރު ގެންގުޅުނު ކަމަށް ބުނާ މީހާ އެވެ.\nރިލްވާން ގެއްލިފައި ވަނީ 2014 ވަނަ އަހަރުގެ އޯގަސްޓު މަހުގެ7ވަނަ ދުވަހުގެ ރޭ ދަންވަރުގެ ވަގުތެއްގައެވެ.\nއެ މައްސަލައާ ގުޅިގެން ފުލުހުން މިދިޔަ އަހަރު ބޭއްވި ނޫސްވެރިންގެ ބައްދަލުވުމެއްގައި، ރިލްވާން ގެއްލުނު ރޭ އެކާރު އޮތް ސަރަހައްދުން ތިން ފަހަރު މީހެއްގެ ހަޅޭކުގެ އަޑު އިވުނު ކަމަށާއި އެއިރު އެކާރުގެ ވައަތްފަރާތު ދޮރު ހުޅުވިފައި ހުރި އިރު، އެ ދޮރުން އަތެއް ދިއްކުރަނިކޮށް ފެނިފައިވާ ކަމަށް މަންޒަރު ދުށް މީހުން ތަހުގީގަށް މައުލޫމާތު ދީފައިވާ ކަމަށް ބުނެފައިވެ އެވެ.\nއެ މައްސަލައިގައި މިހާރުކުރިއަށް ދަނީ ދައުލަތުން ހުށަހަޅާފައިވާ ސިއްރު ހެކިންގެ ހެކިބަސް ނެގުމެވެ. އެންމެ ފަހުން ބޭއްވި ޝަރީއަތުގެ މަޖިލީހުގައި ވެސް ހެކިބަސް ދިން ދެ މީހަކު ވަނީ ރިލްވާން ދިރިއުޅުނު ގޭ ކައިރިން ގަދަކަމުން މީހަކު ކާރަކަށް އެރުވި މަންޒަރު ފެނިފައިވާ ކަމަށް ހެކިބަސް ދީފައެވެ. ނަމަވެސް އެ މީހުނަށް އެއީ ރިލްވާން ކަމެއް އަދި އޭނާ ކާރަށް އެރުވީ ކޮންބައެއް ކަމެއް ވެސް ބުނެދޭން ނޭންގޭ ކަމަށް ވަނީ ބުނެފައެވެ.\nރިލްވާން ގެއްލިފައި ވަނީ ދުރާލައި ރާވައިގެން ބަޔަކު ކުރި ކަމެއްގެ ސަބަބުން ކަމަށާއި، ރިލްވާނަށް ފާރަލުމުގައި އެންމެ އިސްކޮށް އުޅުނީ އެ މައްސަލާގައި ދައުވާ ލިބޭ ސ. ހުޅުދޫ އަތިރީއާގޭ މުހައްމަދު ސުއައިދު ކަމަށް ފުލުހުން ބުނެފައިވެ އެވެ.


PSG ah eynaa aa eku badhaluvumah Ronaldo gaathu Pepe edhihjje\nޕެޕޭ އާއި ރޮނާލްޑޯ\nޕީއެސްޖީއަށް އޭނާއާއެކު ބަދަލުވުމަށް ރޮނާލްޑޯ ގާތު ޕެޕޭ އެދިއްޖެ\nރޮނާލްޑޯ ރެއާލް ދޫކޮށްލަން ނިންމާފައިވަނީ ޓެކްސް މައްސަލައެއްގައި ކަމަށް ރިޕޯޓްތައް ބުނޭ\nޕެޕޭ ވަނީ މި ސީޒަނަށްފަހު ރެއާލް ދޫކޮށްލާނެ ކަން އިއުލާންކޮށްފައި\nކ. މާލެ | 19 ޖޫން 2017 | ހޯމަ 18:50 | 8,766\nޕޯޗުގަލްގެ ރޮނާލްޑޯ (ކ) އާއި ޕެޕޭ (ވ) - ގޯލް.ކޮމް\nޕެރިސް ސެއިންޓް ޖާމަން (ޕީއެސްޖީ) އަށް އޭނާއާއެކު ބަދަލުވުމަށް ކްރިސްޓިއާނޯ ރޮނާލްޑޯ ގާތު ޕެޕޭ އެދިއްޖެކަމަށް ރިޕޯޓްތައް ބުނެފި އެވެ.\nފްރާންސްގެ މީޑިއާތަކުން ރިޕޯޓްކުރާ ގޮތުގައި ޕެޕޭ ވަނީ ރެއާލް މެޑްރިޑް ދޫކޮށްލުމަށްފަހު އަންނަ ސީޒަނުގައި ޕީއެސްޖީއަށް ބަދަލުވުމަށް ނިންމާފައެވެ. އެގޮތުން ޕެޕޭ ބޭނުންވަނީ ރޮނާލްޑޯއާ އެކު އެ ކްލަބަށް ބަދަލުވުމަށެވެ.\nމި ސީޒަނަށްފަހު ރެއާލް ދޫކޮށްލާނެކަން ޕެޕޭ އިއުލާންކޮށްފައިވާއިރު، ރޮނާލްޑޯވެސް އެ ކްލަބު ދޫކޮށްލާނެ ކަމަށް ރިޕޯޓްތައް އަންނަނީ ބުނަމުންނެވެ. އެގޮތުން ރޮނާލްޑޯ ބަދަލުވުން އެންމެ ގާތީ ޕީއެސްޖީއަށް ކަމަށްވެސް ރިޕޯޓްތައް ބުނެއެވެ.\nޕޯޗުގަލް ޓީމާއެކު މިވަގުތު ކޮންފެޑެރޭޝަންސް ކަޕް ކުޅުމަށް ރަޝިއާގައި ރޮނާލްޑޯ އަދި ޕެޕޭ ގޮސްފައިވާއިރު، ޓްރާންސްފާގެ ކަންތައްތައް ވަރަށް އަވަހަށް ނިންމާނެ ކަމަށްވެސް ރިޕޯޓްތައް ބުނެއެވެ.\nޕީއެސްޖީން ރޮނާލްޑޯ ހޯދަން މަސައްކަތްކުރާއިރު، މެންޗެސްޓާ ޔުނައިޓެޑް އާއި މެންޗެސްޓާ ސިޓީގެ އިތުރުން ޗައިނާގެ ކްލަބްތަކުންވެސް އަންނަނީ އޭނާ ހޯދުމަށް މަސައްކަތްކުރަމުންނެވެ. މީގެއިތުރުން ޕެޕޭ ހޯދުމަށްވެސް ނަން މަޝްހޫރު ގިނަ ކްލަބްތަކުން އަންނަނީ މަސައްކަތްކުރަމުންނެވެ.\nރިޕޯޓްތައް ބުނާގޮތުން ރޮނާލްޑޯގެ ޓްރާންސްފާއާ ގުޅޭގޮތުން ޕީއެސްޖީން ވަނީ ރޮނާލްޑޯގެ އެޖެންޓް ޖޯޖް މެންޑޭޒްއާވެސް މަޝްވަރާކޮށްފައެވެ. އެހެންނަމަވެސް ރެއާލް ދޫކޮށްލާނެ ކަން އަދި ޕީއެސްޖީއަށް ބަދަލުވާނެކަން ރޮނާލްޑޯ ކަށަވަރުކޮށްދީފައެއް ނުވެއެވެ.


Huhdha Nethi Campaign Poster Hippaa Nama Joorimanaa Kuranee - Vaguthu\nމާލޭގެ ރިންގްރޯޑް. -- ވަގުތު އިމޭޖަސް\nއަންނަ އޭޕްރީލް މަހުގެ ކުރީކޮޅު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިޚާބާ ދިމާކޮށް މާލޭގައި ހުއްދަ ނެތި ކެމްޕެއިން ޕޯސްޓަރު ހަރުކުރާ ފަރާތްތައް ޖޫރިމަނާ ކުރަން މާލެ ސިޓީ ކައުންސިލުން ނިންމައިފިއެވެ.\nމާލެ ސިޓީ ކައުންސިލުން މިއަދު ކުރި އިއުލާނެއްގައި ބުނީ އޭޕްރީލް ހަތަރެއްގައި އޮންނަ ލޯކަލް ކައުންސިލް އިންތިޚާބަކީ ގިނަ އަދަދެއްގެ ކެންޑިޑޭޓުން ވާދަކުރައްވާ އިންތިހާބަކަށްވާތީ އިންތިޚާބަށް ވާދަކުރައްވާ ކެންޑިޑޭޓުން ފީއަކާ ނުލައި މާލޭ ސީޓީގައި އިސްތިހާރު ހިއްޕުމުގެ ހުއްދަ ދިނުމަށް ނިންމާފައިވާ ކަމަށެވެ. އެކަމަކު، އެކަން ކުރެވޭނީ ވަކި އުސޫލުތަކެއްގެ ދަށުން ހުއްދަ އޮވެގެން ކަމަށް އިއުލާންގައިވެއެވެ.\nކެމްޕެއިން ޕޯސްޓަރުތައް ހަރުކުރުމުގެ ހުއްދަ އަށް އެދި ކައުންސިލަށް ހުށަހެޅުމުގެ ފުރުސަތު ކެންޑިޑޭޓުންނަށް އޮންނާނެ ކަމަށާއި އެކަމަކު ހުއްދަ ނެތި ޕޯސްޓަރު ހަރުކޮށްފި ނަމަ ނުވަތަ ޕޯސްޓަރުތައް ނަގަންޖެހޭ މުއްދަތު ހަމަވުމަށް ފަހު އެތަކެތި ނުނަގައިފި ނަމަ ޖޫރިމަނާކުރާނެ ކަމަށް އިއުލާންގައިވެއެވެ.\nއެގޮތުން، ހުއްދަ ނުނަގާ ޕޯސްޓަރު ހަރުކުރާ ނަމަ، ކޮންމެ ދުވަހަކަށް 1،000ރ. އާއި 2،000ރ. އާ ދެމެދުގެ އަދަދަކުން އެ ކެންޑިޑޭޓަކު ޖޫރިމަނާ ކުރެވޭނެ ކަމަށާއި ޕޯސްޓަރު ނަގަންޖެހޭ މުއްދަތު ހަމަވުމަށް ފަހު އެ ތަކެތި ނުނަގާ ބަހައްޓާ ކޮންމެ ދުވަހަށް ވެސް 2،000ރ. އިން ޖޫރިމަނާ ކުރެވޭނެ ކަމަށް އެ އިއުލާނުގައިވެއެވެ.\nއިއުލާނުގައިވާ ގޮތުން ޕޯސްޓަރު ހަރުކުރުމުގެ ހުއްދައަށް އެދޭއިރު ކެންޑިޑެސީ ބަލައިގަތް ކަމުގެ ލިޔުމާއި ހަރުކުރާ ޕޯސްޓަރެއްގެ ހާޑް ކޮޕީ އާއި އަމިއްލަ އިމާރާތެއްގައި ހަރުކުރާ ނަމަ، އެތަނެއްގެ ވެރި ފަރާތުގެ ހުއްދަ އޮތްކަމުގެ ލިޔުމެއް ހުށަހަޅަން ޖެހޭނެއެވެ. ދީނާ ގުޅުންހުރި ލިޔުމެއް ލިޔެފައިވާ ޕޯސްޓަރެއް ނަމަ، އިސްލާމިކް މިނިސްޓްރީން ހުއްދަ ނަގަން ވާނެ ކަމަށާއި ދަމާފައިވާ ބެނާ ޕޯސްޓަރުގެ ސަބަބުން އާންމު ރައްޔިތަކަށް ނުވަތަ ތަނަކަށް ގެއްލުމެއް ވެއްޖެ ނަމަ އިސްތިހާރު ހަރުކުރި ފަރާތުން އެކަމުގެ ޒިންމާ ނަގަން ޖެހޭނެ ކަމަށް އިއުލާންގައިވެއެވެ.\nއެކަމަކު ދައުލަތުގެ އިމާރާތްތަކާއި އެފަދަ ތަންތަނުގެ ފާރުތަކާއި ސަހަރާތަކާއި ޕާކްތަކުގެ އިތުރުން ކަރަންޓް ފޮށިތަކުގެ ޕޯސްޓަރު ހަރު ނުކުރެވޭނެ ކަމަށާއި މަގުމައްޗަށާއި ވެހިކަލްތަކުގެ ތެރެއަށް ޕޯސްޓަރު އެޅުން ވެސް މަނާ ކަމަށް އެ އިއުލާނުގައިވެއެވެ.\nމުއްދަތު ހަމަވުމުން އެ ތަކެތި ނަގައި، ސާފު ކުރުމަކީ ވެސް އެ ފަރާތުގެ ޒިންމާއެއް ކަމަށް ވެސް އެ އިއުލާނުގައިވެއެވެ.\nމާޗް 1, 2020 16:31\nހަދާފައި އޮތް ގަވާއިދާ ޚިލާފަށް ތިމަތިމާމެން ހިތުހުރި ގޮތަކަށް ޖޫރިމަނާއެއް ނުކުރެވޭނެ. ތިޔަ ކައުންސިލުން ޤާނޫނު ބުނާގޮތުން ހަދާފައި އޮތީ އެންމެ ދެގަވާއިދު 11 ވަރަކަށް އަހަރުގެ ތެރޭގައި. އެއްގަވާއިދަކީ މަގުމަތީގައި އިސްތިހާރާއި އިއުލާން ހިއްޕާ ގަވާއިދު. އަނެއް ގަވާއިދަކީ ފިހާރަފިހާރައިން މަގުމަތީގައި އެއްޗެހި ބެހެއްޓުމާބެހޭ ގަވާއިދު. ލާމަރުކަޒީ ގާނޫނުގެ 78 ވަނަ މާއްދާއިން ލާޒިމުކޮށްފައިވާ 25 ގަވާއިދުގެތެރެއިން މިނޫން ގަވާއިދެއް ހަދާފައެއް ނެތް. ދިވެހި ސަރުކާރުގެ ގެޒެޓުގައި އޮތީ މިދެގަވާއިދު އެކަނި. ގާނޫނުން ބެލެނިވެރިކަން ދީފައި ނުވާ ހަދައިގެން ތިހިންގާ ގަވާއިދުތަކަކީ ރައްޔިތުން އެމައްޗަށް އަމަލުކުރަންޖެހޭ ގަވާއިދުތަކެއް ނޫން.\nމާޗް 1, 2020 16:35\nދިވެހިސަރުގެ ގެޒެޓުގެ ވޮލިއުމް 43 ގެ 269 ވަނަ އަދަދުގައި އަމަލުކުރަންޖެހޭ ގަވާއިދު އޮންނާނެ. އެނޫން ގަވާއިދަކަށް އަމަލުކުރާކަށް ނުޖެހޭނެ. ތިޔައީ ގާނޫނާ ޚިލާފަށް ލާޗާރުބިޗާރުވެގެން ނާޗާރުވެގެން ނެރޭ އިއުލާންތަކާއި ކުރާ އަމުރުތައް.\nމާޗް 1, 2020 16:54\nއީސީ ސަރީފޫ ބުނި 2400 މީހުން ވާދަކުރެޔޭ ދޯ. ދެން މިހުރިހާ މީހުންގެ އިޝްތިހާރުތައް ހުއްދަ ނުދެވޭނެކން ޔަގީނެއްނު. އެހެންވީމާ ޕާޓީ ކުދިންކޮޅު ޖޫރިމާނާ ނޮކޮށް އެކުދިންނަަށް އެކަނި ހޔއްދަ ދޭނަމޭ ބުނި ނަމަ މާރަނގަޅުވީސް. ޚިންމެ ކުއްޖަކުވެސް ފިޔާރަތަކުގެ ބިއްލޫރިގަނޑުގައި އެތެރެއިން ޕޯސްޓަރ ތަތްކޮށްލާފަ ބަހައްޓަބަލަ.\nމާޗް 1, 2020 17:06\nހައްގު ކަށަވަރު ކުރުމާއިގެން ކުރިއަށް އަދިވެސް ރީދޫ ޕާޓީއަށް ވޯޓުދޭތި، އެކަމަކު ވޯޓް ދޭންވާނީ ނިކަން ގިނަ ފައިސާ ބަހައްޓާއިގެން ހުރެމެ، އޭރުން ޖޫރީންގެ މަނާ ދެއްކޭނީ!\nމާޗް 1, 2020 20:11\nޒީރޯ ޓޮލަރެންސްގެ ދަށުންވީމަ ނުޖެހޭނެތާދޯ.ކޮރަޕްޝަން އެއޯކާވާނެ ވިއްޔާ.ކިތަށް ޕޯސްޓަރ ލޯކަލް ކައުންސިލަ އެިންތިޚާބުގަ މީހުން ޖަހާޏެ.ކިހާ ލާރިއެއް އާމްދަނީ ގޮތުގަައި ރަށްޔިރުން ފެލައިގެން މިމީހުން މިބޭނުން ކުރަނީ/ދުވަސް ކޮޅަކުން ނޭވާ ލާތީވެސް ޖޫރިމަނާ ކުރާނެ.\nމާޗް 1, 2020 20:27\nއަސްލު ސިޓީ ކައުންސިލް އަކަށް ތި ހުއްދަ ނުދެވޭނެ. ޢަހަރެމެންގެ ގޭ ފާރު ރީތިކޮށް ބަލަހައްޓަނީ އަހަރެމެން އަމިއްލަ އަށް. ސިޓީ ކައުންސިލަކުން އެފާރުގަ ސިމެންތި ޖެހުން ކުލަލުން ކަމެއް ނުކުރޭ. ފާރުގަ ޕޯސްޓަރު ހިއްޕަން ކުލަލުމުގެ ޚަރަދު ދޭން ޖެހޭނެ.\nމާޗް 1, 2020 21:33\nކެންޕޭނުކުރަން ގޭގެއަށްވެސް ވަ ދެވޭނީ ވަންނަކޮންމެމީހަކު ކޮންމެގެއަކަށް 5000ރުފިޔާ ދީފަކަމަށް ނިންމަންފެނޭ އޭރުން ރަގަޅު ލާރިކޮޅެއް ލިބޭނެނު\nމާޗް 22, 2020 20:34\nކޮބާހީވޭ ރަށްވެހިފަތިހޭކިޔާފަ ހިތްޕިހާޕޯސްތަރުތަށް މުޅި މަގުތަކުމަތީގަ ތަށްރަށުގަވެސް ކޮބާ ޖޫރިމަނާ އަދިވެސް ނުނަގާ އާންމު އުދަގުލަކަށްވެފަ


Bid committee ge chair aai Financial Executive Majileehah haazirukuran amureh nerenee | Mihaaru\nޚަބަރު / މެމްބަރު މުހައްމަދު ނާޝިޒް (ކިނބިދޫ)\nބިޑް ކޮމިޓީގެ ޗެއާ އާއި ފައިނޭންޝަލް އެގްޒެކެޓިވް މަޖިލީހަށް ހާޒިރުކުރަން އަމުރެއް ނެރެނީ\nބިޑް ކޮމިޓީގެ ޗެއާ ނިޝާމާ: އޭނާ މިއަދު ކޮމިޓީއަށް ހާޒިރުވެވަޑައެއް ނުގަތް\n24 އޯގަސްޓް 2020 - 12:28\nކޮވިޑް-19ގެ ފަރުވާއަށް ބޭނުންވާ ވެންޓިލޭޓަރުތައް ހޯދުމުގައި ހެލްތު މިނިސްޓްރީން ހިންގާފައިވާ ކަމަށް އޮޑިޓު ރިޕޯޓުގައި ފެންމަތިކޮށްފައިވާ މައްސަލަތައް ބަލަން އެ މިނިސްޓްރީގެ ބިޑް ކޮމިޓީގެ ޗެއާ އަދި ޑެޕިއުޓީ މިނިސްޓަރު ފާތުމަތު ނިޝާމާ އާއި ފައިނޭންޝަލް އެގްޒެކެޓިވް އަހްމަދު އަސްލަމް ކޮމިޓީ އަށް ހާޒިރުކުރަން އަމުރެއް ނެރެން މާލިއްޔަތު ކޮމިޓީން މިއަދު ނިންމައިިފި އެވެ.\nދުބާއީގެ އެގްޒެކެޓިވް ޖެނެރަލް ޓްރޭޑިން އާއި ރާއްޖޭގެ މެޑްޓެކް އަދި ނާޑްއާ ހަވާލުކޮށްގެން 149 ވެންޓިލޭޓަރު ހޯދުމުގައި އަމަލުކޮށްފައިވާ ގޮތާ މެދު ސުވާލުކުރަން ހެލްތު މިނިސްޓަރު އަބްދުﷲ އަމީނާ އެކު ބިޑް ކޮމިޓީގެ އިތުރުން ފައިނޭންޝަލް އެގްޒެކެޓިވް މިއަދު 11:00 އަށް މާލިއްޔަތު ކޮމިޓީ އަށް ހާޒިރުވާނެ ކަމަށް ހެލްތު މިނިސްޓްރީން މަޖިލީހަށް އަންގައިފައި އޮތަސް އެ މީހުންނަށް ވަކި އެންގުމެއް އަންގައިފައެއް ނުވެ އެވެ. މިނިސްޓަރު އަމީންއާ އެކު ނުވަ ބޭފުޅަކު ކޮމިޓީ އަށް ޖަވާބުދާރިވެވަޑައިގަތުމަށް މަޖިލީހަށް ވަޑައިގަތެވެ.\nކޮމިޓީގެ މުގައްރިރު، ކިނބިދޫ ދާއިރާގެ މެމްބަރު އަހްމަދު ނާޝިޒް ވެސް ވިދާޅުވީ އޮޑިޓާ ގުޅޭ ގޮތުން ހެލްތު މިނިސްޓްރީގެ ބޭފުޅުންނާ ބައްދަލުކުރަން ކޮމިޓީން ނިންމުމުން، މިނިސްޓަރު އަަބްދުﷲ އަމީން ހިމެނިވަޑައިގަންނަވާ ގޮތުން 11 ބޭފުޅަކު މިއަދު ކޮމިޓީ އަށް ވަޑައިގަންނަވާނެ ކަން ހެލްތު މިނިސްޓްރީން އެންގި ކަމަށެވެ. ލިސްޓުގައި ހިމެނޭ ބޭފުޅުންގެ ތެރެއިން ވަޑައިނުގަތީ ބިޑް ކޮމިޓީގެ ޗެއާ ނިޝާމާ އާއި އަސްލަމެވެ.\nދެ ބޭފުޅުން ހާޒިރުވާން އުޒުރުވެރިވެވަޑައިގަތީ، ނާޝިޒް ވިދާޅުވި ގޮތުގައި، ހެލްތުގެ އޮޑިޓުގައިވާ މައްސަލަތަކަކީ ފުލުހުންނާއި އޭސީސީން ތަހުގީގުކުރާ މައްސަލަތަކަކަށް ވުމާއެކު ކޮމިޓީގައި މައުލޫމާތު ހިއްސާ ނުކުރަން އެ ދެ ބޭފުޅުންގެ ގާނޫނީ ވަކީލު ލަފާ ދެއްވާފައިވާތީ އެވެ.\nނިޝާމާ އާއި އަސްލަމަކީ އޮޑިޓު ރިޕޯޓުން އެންމެ ބޮޑު ތުހުމަތުކުރެވޭ ދެ ބޭފުޅުންނަށްވާ އިރު، ކޮމިޓީ އަށް ވަޑައިނުގަތުމުން މެމްބަރުން ކަންބޮޑުވުން ފާޅުކުރެއްވި އެވެ. މުހިއްމު ދެ ބޭފުޅަކާ ނުލައި ކޮމިޓީ ކުރިއަށް ގެންދަން ބައެއް މެމްބަރުން ދެކޮޅު ހެއްދެވުމުން، ކަމާގުޅޭ 11 ބޭފުޅުން ކޮމިޓީ އަށް ހާޒިރުކުރުމުގެ އަމުރެއް ނެރެން ހުށަހެޅުއްވީ ހަނިމާދޫ ދާއިރާގެ އެމްޑީޕީގެ މެމްބަރު އަބްދުލްޣަފޫރު މޫސާ އެވެ.\nއޭނާ ހުށަހެޅުއްވީ ކޮމިޓީ އަށް ހާޒިރުވެވަޑައިގަންނަވާނެ ކަމަށް އަންގާފައިވާ 11 މެމްބަރުން މާދަމާ މެންދުރުފަހު 2:00 އަށް ހާޒިރުކުރުމަށެވެ. ހެލްތު މިނިސްޓަރު އަމީން މަޖިލީހުގައި ވަޑައިގެން އިންނެވުމާ އެކު، ބައްދަލުވުން ކުރިއަށް ގެންދަން ހުށަހެޅުއްވި ހުށަހެޅުއްވުމަށް ތާއީދެއް ނުލިބުނެވެ.\nތިމަރަފުށީ ދާއިރާގެ ޖުމްހޫރީ ޕާޓީގެ މެމްބަރު އަދި ކުރީގެ ޕޮލިސް ކޮމިޝަނަރު ވިދާޅުވީ ހެލްތުގެ ޚިޔާނާތާ ގުޅޭ ގޮތުން މިނިސްޓަރާއި ބިޑް ކޮމިޓީގެ އިތުރުން ފައިނޭންޝަލް އެގްޒެކެޓިވްއާ ސުވާލުކުރަން ޖެހޭއިރު، އެކަމާ ގުޅޭ މުހިއްމު ލިޔެކިޔުންތަކެއް ކޮމިޓީގެ މެމްބަރުންނަށް މިހާތަނަށް ނުލިބޭ ކަމަށެވެ. އޭނާ ހުށަހެޅުއްވީ އެގްޒެކިއުޓާސްއާ އެކު ހެލްތު މިނިސްޓްރީން ވެފައިވާ އެއްބަސްވުމާއި އެ ކުންފުނި މެދުވެރިކޮށް ވެންޓިލޭޓަރު ހޯދަން ލަފާދީފައި ނުވާނެ ކަމަށް ޑަބްލިއުއެޗްއޯ އިން ބުނާ ލިއުން ހޯދައިދިނުމަށެވެ. މަރަދޫ ދާއިރާގެ އެމްޑީޕީގެ މެމްބަރު އިބްރާހިމް ޝަރީފް ތާއީދު ކުރެއްވި އެ ހުށަހެޅުއްވުމާ ގުޅޭ ގޮތުން ނާޝިޒް ވިދާޅުވީ ވެންޓިލޭޓަރު ހޯދުމާ ގުޅޭ ހުރިހާ ލިއުންތަކެއް ހޯދަން އެދިފައިވާ ކަމަށެވެ.\nއެ މައުލޫމާތުތައް ކޮމިޓީގެ މެމްބަރުންނާ މާދަމާ ހިއްސާ ކުރައްވާނެ ކަމުގެ ޔަގީންކަން އޭނާ ދެއްވި އެވެ.\nމާލެތެރޭގައި ކޮވިޑް ފެތުރި އާއްމުންގެ ފުރާނައަށް ނުރައްކާ ވެދާނެ ހާލަތެއް މެދުވެރިވުމުގެ ކުރިން އަޅަން ފެށި ފިޔަވަޅުތަކުގެ ތެރޭގައި ވެންޓިލޭޓަރުތައް ގެނައުމަކީ ސަރުކާރުން އިސްކަމެއް ދީގެން ކުރި ކަމެކެވެ. ހެލްތު މިނިސްޓްރީގެ ބަޖެޓުން ވެންޓިލޭޓަރުތައް ގެންނަން ނިންމައި ބީލަމަށް ނުލައި ކުންފުނިތަކެއް ހޮވީ އަވަހަށް ގެނައުމުގެ ބޭނުމުގައި ކަމަށް ހެލްތު މިިނިސްޓްރީން ވަނީ ބުނެފަ އެވެ.\nއެއްބަސްވި މުއްދަތަށް ވެންޓިލޭޓަރުތައް ނުގެނެވި ޝަކުވާ ބޮޑުވުމުން، އެކަމުގައި މާލިއްޔަތު ގަވާއިދާ ޚިލާފަށް އެއްވެސް ކަމެއް ހިންގާފައި ނޯންނާނެ ކަމުގެ ޔަގީންކަން ހެލްތު މިނިސްޓްރީން ދިނެވެ. އެކަމަކު އޮޑިޓް ރިޕޯޓުން ވަނީ ބޮޑެތި ގޯސްތަކެއް ދައްކައިފަ އެވެ. އެހެން ކުންފުނިތަކަށް ފުރުސަތު ގެއްލޭ ގޮތަށް ވަކި ކުންފުނިތަކެއް ހޮވައި ނާޖާއިޒު ފައިދާއެއްވާ ގޮތަށް ހަވާލުކުރިއިރު، އެންމެ ބޮޑު މައްސަލައެއްގެ ގޮތުގައި އޮތީ ދުބާއީގެ އެގްޒެކިއުޓާސް އަށް ނާޖާއިޒު ފައިދާ ހޯދައި ދިން މައްސަލަ އެވެ.\nދުބާއީގެ ކުންފުންޏަށް އެޑްވާންސް ފައިސާ ދޫކުރީ އެއްބަސްވުމުގައި ސޮއިކުރުމުގެ މާ ކުރިން ކަން "މިހާރު"އަށް ވަނީ ކަށަވަރުވެފަ އެވެ. ފުރަތަމަ ޕޭމަންޓުގެ ގޮތުގައި 25 މިލިއަން ރުފިޔާ އެޕްރީލް ދެ ވަނަ ދުވަހު ދޫކުރިއިރު އެއްބަސްވުމުގައި ކުންފުނިން ސޮއިކުރީ، އެނގިފައިވާ ގޮތުގައި އެޕްރީލް 15ގަ އެވެ.\nވެންޓިލޭޓަރުތައް ގެންނަން ހަވާލުކުރުމުގައި ހެލްތު މިނިސްޓްރީގެ ބިޑް ކޮމިޓީ އާއި މާލީ ޒިންމާދާރުވެރިޔާ އަހުމަދު އަސްލަމް މަސްއޫލިއްޔަތު އަދާކޮށްފައި ނުވާ ކަމަށް ވެސް އޮޑިޓަ ޖެނެރަލް ވަނީ ވިދާޅުވެފަ އެވެ.\nސިއްހަތު ކޮރަޕްޝަން އޮޑިޓާ ޖެނެރަލް މެމްބަރު މުހައްމަދު ނާޝިޒް (ކިނބިދޫ) ހެލްތު މިނިސްޓްރީ އަބްދުﷲ އަމީން، ހެލްތު މިނިސްޓަރު ވެންޓިލޭޓަރުތައް ގެނައުމުގެ މައްސަލަގަނޑު ރައްޔިތުންގެ މަޖިލިސް މަޖިލީހުގެ މާލިއްޔަތު ކޮމިޓީ އޮޑިޓް ރިޕޯޓް އޮޑިޓާ ޖެނެރަލް އޮފީސް ވެންޓިލޭޓަރު\n22 ކޮމެންޓް, 25 ރިއެކްޝަންސް\nމާލެ ނޫން މީހަކު ވަޒީރުކަމުގައި ހުރިއްޔާ ވޯޓުނަގައި ބޭރުކުރާތި!\nޤާބިލްކަން ނެތް ކަމަކު މިތިބެނީ ބޮޑެތި މަޤާމް ތައްދީފައި. ދެންވާނީ މިކަހަލަ ގޮތްތަކެއްނުން.\nއަމުރު ނެރެގެން ގޮސް ތަހުގީގު ކޮށްފަ ހުކުމްވެސް ކޮއްލާ ޖަލަށް! އުސޫލީ މައްސަލައެއްގައި ސިޔާސީ މަގާމެއްގައި ހުރި މީހެއްވިއްޔާ ހާޒިރުކޮށް ތަހުގީގުކޮށް އޭގެ ރިޕޯޓް ސަރުކާރަށް ފޮނުވަންވީ! އެހެނަސް ޖިނާއީ މައްސަލައެއްގައި މީހުން ހާޒިރުކޮށް ތަހުގީގު ކުރުމުގެ ހައިސިއްޔަތެއް މަޖިލީހަކަށް ނޯންނާނެ! އަދި ސިވިލް ސާރވިސް މީހުން އެއްގޮތަކަށްވެސް ތިހެން މަޖިލީހަށް ގެންދެވިގެން ނުވާނެ!\nހަލާލެއް ޙަރާމެއް ބަލަނީ ވަރަށްވެސް މަދު މީހަކު. ނަމަވެސް ގިނަ ދިވެހިންނަކީ އިސްލާމު ދީނަށް ލޯބިކުރާ ދީނުގައި އޮންނަގޮތަށް އުޅެން ލޯބިނުކުރާ މީހުން. ދެެންކޮން އިސްލާހެއް ގެނެވޭނީ މި ގައުމަށް. އަމާންކަމާ ސުލްހަ ލިބެން އޮތީ ދީނުގައި އޮތްގޮތަށް އުޅުމާއިގުޅުން ބައްޓަންކޮށްގެން. އެނޫން ހައްލެއް އިންސާނާއަކަށް ނުހޯދޭނެ، ހޯދިފައެއްނެތް. ގަބޫލުކުރުމާ ނުކުރުން އޮތީ ކޮމެންޓު ކިޔާބޭފުޅުންގެ އަތްމަތީގާ. ވަރަށް ވެދުން!\nކޮބާ އަމިއްލައަށް އެކަހެރިވެގެން އެހެނަސް އިސްތިއުފާ ނުދީހުރި ވަޒީރު\nހަމަ ގައުމު ހިންގުމުގައި\nބައްލަވާ، އޭނާ ކޮމިޓީއަށް ދިޔައޭ، ޚަބަރު ކިޔާބަލަ\nސަރުކާރު އިދާރާ ގެ ތެރެއިން ސިވިލް ސާރވިސް މުއްވައްޒަފުނަންނަށް ޝަކުވާ ހުށަޢެޅޭނެ ގޮތްތަކެއް ހަމަޖައްސަން ޖެހޭ އަދި ޝަކުވާ ހުށައަޅާ މުވައްޒަފުއަށް ރައްކާތެރި ކަން ލިބޭނެ ގޮތަށް ޝަކުވާ ހުށައެޅުމުގެ ކަންކަން ކުރިއަށް ގެންދަންޖެހޭ. މިހާރު މި ވާގޮތަކީ ވެރިމީހާ ބުނީމަ ކުރަންޖެހެނީ، ނުކުރިޔަސް އެކަން ކަން އޮނަގޮތް ނޭގޭ އެހެން މުވައްޒަފަކު ލައްވައި ކުރުވަނީ... މިކަންކަމުގެ ޝަކުވާ އަރުވާނެ އިތުރު ފަރާތެއް ނެތް. މިއީ މި ފަދަ މައްސަލަތަށް މަދުކުރުމަށް އެޅި\nމިކަންވެސް ދާނީ ހަމަ ޖަމަލު ފޮޑިއަށް ބަލަ މިކަމުގެ ފުރިހަމަ ޒިންމާ މިނިސްޓަރ ނަގަންޖެހޭނެ. ހާއްސަ ހާލަތުގައި ވެސް ކަންކުރަންޖެހޭނީ ދައުލަތަށް ގެއްލުންނުވާނެގޮތަށް އަދި މިހާ ބޮޑެތި އަދަދުތަކުން ފައުސާދޭއިރު މިނިސްޓަރ ވެސް ގާތުން ބަލަންޖެހޭނެ. ޢެހެންނޫނީ ކީއްކުރާ މިނިސްޓަރެއް. ގައިމު އަމިއްލަ ފައިސާނަމަ ގެރެންޓީއެއްނެތި އަދި އެކުންފުނި ކަށަވަރު ނުކޮށް ނުދޭނެ.\nކޮސްގޮވާބަލަ. ތިހެން ތިކަން އޮތް ނަމަ ސަރުކާރުން އޭނާ ހަމަޖައްސާފައި ހުންނާނީ ބިޑު ކޮމިޓީގެ ޗެއާއަަކަށްނު، މިނިސްޓަރަކަށް ނޫނެއްނު. ހަމަ ދެ ނޭވާ ދޭތެރެއަށްވެސް އޭނާ ފައްތައިގެން ފަޟީހަތް ކުރެވޭނެ ޖާގައެއް މި ހޯދަނީ.\nމި ޙަމަ ޖަމަލު ފޮޑިއެއް ފަދަ ކަމެއް ނަޝީދުއާއި އަދުރޭ ގ ުޅުިގެން ބޮޑުކޮށްލިއަސް!!!\nޔައުގޫބު ކޮމެޓީން ބޭރުކޮށްފަ ރަގަޅައް ތަހުގީގުކުރާތި! ނިޝާމާ ތަހުގީގަށް ފިލައިގެން އުޅުނަދީގެންނުވާނެ ! ރ.ނަޝީދު އަރިހުން މިއެދެނީ މިކަން ކޮޅެޢްގައިޖެއްސުމަށް! އަވަސް ކޮށްދެއްވާ!\nކޮން ނަޝީދެއްތަ؟؟!!! ެެއެ ހުރިހާ ނުބައި ހަދާ މީހާ\nޤާނޫނުތަކުން މިކަހަލަ ތަހުޤީޤުކުރަން މުއައްސަސާތައް އުފައްދާފަ އެތަންތަނުން އެކަން ނިމިނީމަ ދޯ މަޖިލީހަށް ހާޒިރުކުރަންވާނީ! ހަމަ އަނގަތަޅާލަން ކީއްކުރަން؟\nތިޔަބުނާ ތަންތަނުންވެސް ކޮޅެއްގައި ނުޖެހޭތީ މަޖްލިހުންވެސް ކުރެވޭކަމެއް ކުރެވޭތޯ ބަލަންޖެހޭނެތާ!\nތިޔަ ތަނަށް އަމުރެއް ނުނެރެވޭނެ...


Aabaadhee Ge Nisbathun Hanguraama Thakah Ehmme Ginain Dhanee Dhivehin: NCTC | Hathaavees\nއާބާދީގެ ނިސްބަތުން ހަނގުރާމަތަކަށް އެންމެ ގިނައިން ދަނީ ދިވެހިން: އެންސީޓީސީ\nހަނގުރާމަ އަށް ގޮސް ތިބި ދިވެހިންތަކެއް --\nދުނިޔޭގެ އާބާދީގެ ނިސްބަތަށް ބަލާނަމަށް ހަނގުރާމަތަކުގައި ބައިވެރިވުމަށް އެންމެ ގިނައިން ދަނީ ދިވެހިން ކަމަށް ނޭޝަނަލް ކައުންޓާ ޓެރަރިޒަމް ސެންޓަރު (އެންސީޓީސީ) އިން ބުނެފިއެވެ.\nރޭ ރާއްޖެޓީވީގެ "ފަލަ ސުރުހީ" ޕްރޮގްރާމުގައި ވާހަކަދައްކަވަމުން އެންސީޓީސީގެ ޑިރެކްޓަރު ޖެނެރަލް، ބްރިގޭޑިއާ ޒަކަރިއްޔާ މަންސޫރު ވިދާޅުވީ ދާހިލީ ހަނގުރާމަތަކުގައި ބައިވެރިވުމަށް ގޮސްފައި ތިބި ދިވެހިންގެ އަދަދަކީ ރާއްޖޭގެ އާބާދީ އަށް ބަލާނަމަ ވަރަށް މަތީ އަދަދެއް ނުވަތަ ޕަސެންޓޭޖެއް ކަމަށެވެ.\nހަނގުރާމަތަކަށް ގޮސް އެނބުރި ރާއްޖެ އައުމަށް ބޭނުންވާ ފަރާތްތައް ގެނައުމަކީ ރައީސް އިބްރާހީމް މުހައްމަދު ސޯލިހުގެ ވައުދެކެވެ. ނަމަވެސް އެކަން ކުރުމުގައި ގޮންޖެހުންތަކެއް އެބަހުރި ކަމަށް ޒަކަރިއްޔާ ވިދާޅުވިއެވެ. އެކަމާ ގުޅޭ ގިނަ މަސައްކަތްތައް ފޮރިން މިނިސްޓްރީ އާއި ގުޅިގެން ކުރަމުން ގެންދާ ކަމަށް ޒަކަރިއްޔާ ފާހަގަކުރެއްވިއެވެ.\nޒަކަރިއްޔާ ވިދާޅުވީ އެތަނަށް ގޮސްފައި ތިބި ދިވެހި އަންހެނުންނަށް ދަރިން ލިބިފައިވާ ކަމަށާއި އެ އިން ކުއްޖެއްގެ އުފަން ދުވަހުގެ ސެޓްފިކެޓް ނުވަތަ އައިޑެންޓީޓީއެއް ލިބޭނެ ގޮތެއް ވެސް ނެތް ކަމަށެވެ. ނަމަވެސް ރަނގަޅު ސައްހަ ލިސްޓު ލިބޭތޯ މަސައްކަތް ކުރަމުން އަންނަ ކަމަށް ވިދާޅުވިއެވެ.\nބޭރުގެ އެކި ގައުމުތަކުގައި ހިނގާ ދާހިލީ ހަނގުރާމަ ތަކުގައި 170 އެއްހާ ދިވެހިން ދަނީ ހަރަކާތްތެރި ވަމުންނެވެ. މީގެތެރެއިން ގިނައީ ސީރިޔާގައި ކުރިޔަށްދާ ހަނގުރާމައިގައި ބައިވެރިވާ މީހުންނެވެ.\nދާދިފަހުން ސީރިޔާގެ ދާހިލީ ހަނގުރާމައިގައި ބައިވެރިވުމަށް ދިޔަ މީހަކު ރާއްޖެ އައިސްފައިވާއިރު އެމީހާ މިހާރު ވަނީ ހައްޔަރުކޮށްފައެވެ. އަދި މިހާރު އޭނާގެ ބަންދަށް ވަނީ ހަތް ދުވަސް ޖަހައިދީފައެވެ.


Loabi vevumun kurevenee kon kahala ihusaas thakeh?\nއިރު އަރާ މަންޒަރު ބަލަން ތިބި ދެ ލޯބިވެރިން---\nލޯބިވެވުމުން ކުރެވެނީ ކޮންކަހަލަ އިހުސާސްތަކެއް؟\n07 ޖެނުއަރީ 2021 - 13:30:32\nބައެއް ފަހަރު ހިތުގައި އެކިކަހަލަ ޝުއޫރުތަކާއި ހިޔާލުތައް އުފެދެ އެވެ. މޮޅިވެރިކަމާއި ހިތާމަ އާއި ރުޅިވެރިކަން ފަދަ ބައިވަރު އިހުސާސްތައް ހަށިގަނޑުގެ އެތައް ގުނަވަނެއްގައި އުފެދެ އެވެ. އެފަދަ އިހުސާސްތައް އުފެދުމުން ހަށިގަނޑަށާއި މީހާއަށް ނަފްސާނީ ގޮތުން ތަފާތު ބަދަލުތައް އާދެއެވެ. ހަމަ އެފަދައިން ލޯބި ވެވުމުން ކުރެވެނީ ކޮންކަހަލަ އިހުސާސްތަކެއް ހެއްޔެވެ؟\nލޯތްބަކީ އޭގައި ވަރަށް ފުން މާނައެއް އެކުލެވޭ ބަހެކެވެ. ދުލު ކުރީގަ އާއި ގަލަމުން ބަސްތައް އަމުނައިގެންވެސް، ލޯބިވެވުމުން ކުރެވޭ އިހުސާސްތައް ބަޔާންކުރަން ދައްޗެވެ. ބައެއް މީހުން ލޯބީގެ ވާހަކަ ދައްކާތީ ކޮށި އަރާތީވެސް އުޅެ އެވެ. އަދި އަނެއްބައި މީހުންގެ ދޫ ބަންދުވެ، ގަލަމުން ދެލި ނާންނަ ހިސާބަށްވެސްދެ އެވެ. ހަމަ ނިދި ނުލިބުމާއި، ރަނގަޅަށް ނުކެވުމާއި، ހިޔާލީ ވިސްނުންތަކުގައި މުޅި ދުވަސް ހޭދަކުރަންޖެހޭ ފަހަރުވެސް އާދެ އެވެ.\nހަގީގީ ލޯބިވެވިއްޖެ ކަމަށް ވާނަމަ، އެ ލޯބިވެވުނު މީހާ އާއި ދޭތެރޭ ވިސްނެއެވެ. ހިޔާލު ކުރެވެ އެވެ. އޭނާ އަށް ކަމުދާނީ ކޮންކަހަލަ މަންޒަރުތަކެއްކަމާއި، ކޮންކަހަލަ ކަންތައްތަކެއް ކަމާއި މެދު ވިސްނައި އޭނާ ބޭނުންވާ ގޮތަށް ބަދަލުވުމަށް މަސައްކަތްކުރެވެ އެވެ.\nލޯބިވެވުނު މީހާ ހަމަލޮލަށް ފެނުމާއި އެކީ ބައެއް ފަހަރު އަތާ ފައިން ވާގި ދޫވެ، އަތް ފައި ފިނިވެ އެވެ. ހިތުގެ ވިންދު އަވަސްވެ، ދާހިއްލަ އެވެ. އަދި މާބޮޑަށް އޭނާ އާއި ދޭތެރޭ ވިސްނެން ފަށައި، ހަށިގަނޑު ތުރުތުރު އަޅައި، މޫނު މައްޗަށް ޖަމްބު ކުލަވަރު އަރައެވެ.\nލޯބިވެވުމުން ތިމާއަށް ލޯބިވެވުނު މީހާ އުފަލުގައި ބަހައްޓަން ކޮންމެ ފަދަ މަސައްކަތެއްވެސް ކުރާނެ އެވެ. އެގޮތުން ތިމާގެ އުފަލަށް ވުރެ، ލޯބިވެވުނު މީހާގެ އުފަލަށްޓަކައި ކޮންމެ ފަދަ މަސައްކަތެއްވެސް ގިނަ މީހުން ކުރާނެ އެވެ. ތަފާތު ގުރުބާނީތައް ވާނެ އެވެ. އެގޮތުން އޭނާ އަށް ވަގުތު ދިނުމަށްޓަކައި ވަގުތު ހުސްކުރާނެ އެވެ.\nކޮންމެއަކަސް ލޯބިވެވުމަކީ ބަޔާންކުރަން ދަތި އިހުސާސްތައް ކުރުވައިދޭ ކަމެކެވެ. ތިމާއަށް ލޯބިވެވުމުން ކުރެވެނީ ކޮންފަދަ އިހުސާސްތަކެއް ހެއްޔެވެ؟\nލޫޔާގެ ހާލު އިވުމުން ރޮވޭނެ: ބޭނުމީ ދީލަތީ އެހީ!


BREAKING | Thinadhoo Council Ge Raees Aai Dhekolhah Erah Furabandhu Kuranee - Vaguthu\nތިނަދޫ ކައުންސިލްގެ ރައީސް އާއި ދެކޮޅަށް އެރަށް ފުރަބަންދު ކުރަނީ\nގދ. ތިނަދޫ ކައުންސިލްގެ ރައީސް އާއި ދެކޮޅަށް އެރަށް ފުރަބަންދު ކުރުމަށް ހުށަހަޅައިފިއެވެ.\nތިނަދޫ ފުރަބަންދު ކުރުމަށް ނިންމާފައިވަނީ އެރަށުގައި ކޮވިޑް-19 ގެ ވޭދަނަތައް އިތުރުވެ، ކޮންޓްރޯލް ކުރުމަށް އަޅާ ފިޔަވަޅެއްގެ ގޮތުންނެވެ.\n"ވަގުތު" އަށް މައުލޫމާތު ދެއްވަމުން ތިނަދޫ ކައުންސިލްގެ ނައިބު ރައީސް ނަސްރުﷲ އަލީ ވިދާޅުވީ، ތިނަދޫ ފުރަބަންދު ކުރުމަށް ނިންމުމާއި ބެހޭ ގޮތުން މިއަދު އީއޯސީގެ ބައްދަލުވުމެއް ބޭއްވުނު ކަމަށާއި އެ ބައްދަލުވުމުގެ ތެރެއިން ފުރަބަންދު ކުރުމަށް ވޯޓު ނެގުނު ކަމަށެވެ.\n"ފުރަބަންދު ކުރުމަށް ނިންމީ ބައްދަލުވުމުގައި ބައިވެރިވި ހުރިހާ ބޭފުޅުންގެ ވޯޓާއި އެކީ. ރައީސް އެކަނި ފުރަބަންދަކަށް ދާން ބޭނުމެއް ނުވީ" ނަސްރުﷲ ވިދާޅުވިއެވެ.\nނަސްރުﷲ ވިދާޅުވީ، ފުރަބަންދު ކުރުމަށް ނިންމި ނަމަވެސް، އެއީ ކޮންދުވަހަކު އިއުލާނު ކުރާނެ ކަމެއް ކަމަށް އަދި ނޭނގޭ ކަމަށެވެ. އަދި އެކަން ހެލްތް ޕްރޮޓެކްޝަން އޭޖެންސީ (އެޗްޕީއޭ) އަށް އަންގާނެ ކަމަށް ވެސް ނަސްރުﷲ ވަނީ ވިދާޅުވެފައެވެ.\n"އެޗްޕީއޭއަށް އެންގުމަށް ފަހު ދެން އެނގޭނީ ވަކި ތާރީހެއް" ނަސްރުﷲ ވިދާޅުވިއެވެ.\nމިކަމާއި ގުޅިގެން ކައުންސިލްގެ ރައީސް ސައުދު އަލީ "ވަގުތު" އަށް ވިދާޅުވީ، ތިނަދޫ ފުރަބަންދަކަށް ދިއުމަށް ފެންނަ ނުފެންނަ ވޯޓެއް މިއަދު އީއޯސީން ނެގި ކަމަށާއި އެ ވޯޓުގައި ފުރަބަންދަކަށް ދާން ނިންމީ ބައްދަލުވުމުގައި ހާޒިރުވެ ތިއްބެވި މެމްބަރުންގެ އަގުލަބިއްޔަތުން ކަމަށެވެ.\nއެހެން ނަމަވެސް އެކަމަށް ތާއިދު ނުކުރެއްވި ސަބަބެއް ރައީސް ހާމަ ކޮށްފައެއް ނުވެއެވެ.\nތިނަދޫގައި އިއްޔެ އާއި ހަމައަށް ބަލި ޖެހިގެން ފަރުވާ ހޯދަމުންދާ 131 މީހަކު އެބަތިއްބެވެ. އެރަށުނަ ބަލި ޖެހުނު މީހުންގެ ތެރޭގައި ވަކި ތަރުތީބެއް ނެތި ނެގި ސުންކުތައް ވެސް ހިމެނެއެވެ. ތިނަދޫން ބަލި ޖެހުނު 184 މީހަކު މިވަގުތު ވަނީ ބަލިން ފަސޭހަވެފައެވެ.\nތިންދޫގެ މުޖުތަމައު ތެރެއިން ބަލި ފެނުމާއި ގުޅިގެން އެރަށް ވަނީ މޮނިޓަރިންގެ ހާލަތަށް ގެނެސް، ހަވީރު 16:00 އިން ފަތިހު 4:00 އަށް ކާފިއު ހިންގަން ފަށާފައެވެ.\nޖޫން 13, 2021 19:16\nތި ރައީސަކު ހީވަނީ އެއީ އެމްޑީޕީ މީހެއް ހެން\nއެމްޑީޕީގެ އިސްވެރިންނަށް މުހިއްމެއްނޫން ރައްޔިތުން. ކޮންމެވެސް އެހެންކަމެއް ބޭނުންވެގެން އެމީހުން އުޅެނީ. ވެރިމަުގެ ތިބޭ ވަގުތކޮޅުގަ ގިނަ ފައިސާތަކެއް ބަނޑުއެޅޭތޯބަލަނީ.\nޖޫން 13, 2021 21:08\nނޫނެކެވެ. އެއީ ކުޑަކޮށް އޮފް ކަމެއް ހުންނަ މީހެއް. އޭނަގެ ވައްތަރު.\nޖޫން 13, 2021 19:57\nމާކަ ހަމަޖެހޭ މީހެއްނޫން.\nމާސްކައަޅަން މިއަހަަރު ކުރީކޮޅު މަޖްބޫރު ކުރިއިރުވެސް މާސްނާޅާ އުޅުނު މީހެއް އެއީ.\nޖޫން 13, 2021 23:52\nއަމިއްލައެދުމުން ފޯވެފައި ވާރައީސެކެވެ!ރައްޔަތުން ބޮޑުބަލިމަޑުކަމެއްގެތެރެއަށްގޮސްގެން އުޅޭއިރުވެސް ރައީސް ބޭނުންވީ އޭނަގެފިހާރައިގާހުރި މުދާ ވިއްކޭތޯއެވެ އަދިވިޔަފާރިވެރިންނާއިގުޅިގެން އެމީހުންވިޔަފާރި ގެއްލިދާނެތީ ރައްޔަތުން ބަލިމަޑުކަމުގެތެރޭގައި ބާތިއްބާފައި ވެސް ޖަރީމާހިންގާށެވެ،މިއީތޯ ރައްޔަތުންދެކެ ލޯބިވާ ރައީސުންކަންތަށް ކުރާގޮތަކީ ވިސްނާށެވެ!!!\nޖޫން 13, 2021 23:57\nރަންކޮޅާ ވިސްނާތިބޭތި ތިޔައީ ރައްޔަތުންދެކެ ހަމްދަރުދީވާނޭރައީސެއްނޫން އަމިއްލައެދުމުން ފޯވެފައި ހުރިމީހެއް ރައްޔަތުންމަރުވިޔަސް އޭނާގެ ފިހާރަހިންގޭތޯ ހޭބަލިވަނީ\nޖޫން 14, 2021 00:52\nމީ ކިހާބޮޑު މުސީބާތެއް ޤައުމު ހިންގަން ނޭގެންޏާ އިސްތިއުފާ ދީފާ ގެއަށް ދޭބަލަ